text
stringlengths 0
38.1k
|
|---|
أوبّااااا😁😁😁
اخيرا |
صحة شريبتكم
تذكير، تونس راهي مازالت معرضة للوباء، الاستهتار ينجم يضيع الي عملناه الكل، و وقتها نخسرو الاقتصاد و الصحة مع بعضهم لا قدر الله:
بلاغ وزارة الداخلية:
- التنقل بين الولايات ديما ممنوع و ما تنحاش في أيام العيد، بل تم التأكيد عليه
- ممنوع ايضاداخل المدن، الا في حالات مرض او وفاة
- تراخيص العمل لا تصلح
- خطايا و إعادة المخالف من حيث اتى
ربي يحفظ تونس
ما تنساوش زكاتكم و تبرعاتكم لليتامى متاع قرى الاطفال
ابعث SMS فيه SOS علر الرقم 85510، قيمتو 1750 مليم بالضبط كيما قيمة زكاة الفطر الي حددها فضيلة المفتي.
#UN_SMS_POUR_SOS |
يعني الحقيقة كل يوم واحد يتفاجأ بحجم الجهل الي يدور في فايسبوك...
اخرتها اليوم ناس تحكي انو ثروة الغنوشي... 8 مليار دولار.... يعني حوالي 24 الف مليون دينار تونسي... يعني حوالي 24 الف مليار من مليارات دليلك ملك متاع سامي الفهري...
توا الانسان الي يبارتاجي في معلومة زي هذي، ما خممش زعما في الاسئلة التالية:
* اذا الفلوس حب، نحبو يتصور برك فين ينجم يخبيهم؟ حتى ستاد كورة ما يهزهمش...
* اذا املاك، ب24 الف مليون دينار، المفروض املاك بالحجم هذا، يكونو شطر تونس تعرفهم، خاطر مبدئيا في كل حومة باش نلقاو حيط و الا ارض تابعة الغنوشي
* اذا فلوس في بنوك تونسية كيف كيف، راهي تونس كاملة سمعت بيهم، تصورو انتم انو الودائع الي محطوطة في ال23 بانكا تونسية ما تفوتش قرابة 73 الف مليون دينار في ديسمبر 2019، يعني انسان يملك ثلث الودائع البنكية فؤ تونس، هذا نورمالمون يعطس، اقتصاد تونس يدوخ
* اذا ملك اسهم في شركات، سعر كل (و نعاود: كل) اكبر شركات تونس المدرجة في البورصة، والي اهم اصحابها معروفين بالقانون و منشورين للعموم هو 24380 مليون دينار في ديسمبر 2019، يعني اذا الغنوشي ثروتو 24 الف مليون دينار، معناها السيد وحدو يملك كل الشركات الكبرى في تونس و احنا ما في بالناش
* اذا اموال في بنوك اجنبية، السيد هو PPE بالنسبة للبنوك يعني شخصية معرّضة سياسيا و يتم متابعة كل اموالها، هذا الكل و ما فاق بيه حد في اوروبا؟ و اذا في اوروبا اصلا، فين كل شي مسجل و عالمكشوف، السيد ما فاقتش بيه Forbes و ما هبطاتو في حتى تصنيف لاثرياء العالم؟ 8 مليار دولار تسمحلو بكل سهولة بالتواجد في القائمة...
* ال24 الف مليون دينار المزعومة للغنوشي تجي تقريبا نصف ميزانية الجمهورية التونسية، يعني بالعقل يا رسول الله، كيفاش واحد يقبل على روحو يعاود حكاية كيما هذي؟؟؟؟؟؟؟
لوجت اصل الحكاية، نلقاها لصحفي مصري اسمو نشأة الديهي، كان اكبر لحّاس للخوانجية، و توا تقلب اكبر لحاس للنظام الحالي، و خدمتو الكذب و خلق التفاهات و البناء عليها... المعتوه هذا، قال حرفيا انو ثروة الغنوشي تبلغ "حسب بعض المصادر" (برا لوج عليه) مليار دولار... و زاد بعدها قال انو "حسب البعض" (برا لوج عليه) الثروة تبلغ 8 اضعاف هذا المبلغ....
و فجأة فايسبوك تونس اصبح يبارتاجي في الموضوع... و اش قالي و اش قتلك، ثروة الغنوشي 8 مليار دولار....
شوية عقل سبحان الله، فما حدود للجهل راهو..
ملاحظة : هذا الستاتي غير سياسي، هدفه ابراز تفاهة معلومة مالية تدور على فايسبوك، اي تعليق سياسي، سيقع حذف صاحبه من الصفحة. مرمضن و جيعان، لذا نقول للي يحبو يتبلانجاو في السياسة، يرحم والديكم من فضلكم، يجعل منكم، الصفحة هذي لا سياسية يرحم واااالديكم... قداش ثروة الغنوشي؟، ما نعرفش، غني و الا فقير؟ ما نعرفش، منين جابهم اذا غني؟ ما نعرفش، اذا غني وجب مساءلتو؟ طبعا كسياسي لاااازم مساءلتو، هي اصلا املاكو و املاك امثالو من السياسيين الس شادين مناصب في الدولة، بالقانون حقها منشورة عندها اشهر... الستاتي هو فقط تنبيه لمعلومة جاهلة تدور على فايسبوك.
شاهية طيبة. |
الكلام هذا كتبو سامي اللجمي، مدير عام شركة Stage Production الي من جملة ما انتجت، انتجت عرض "الزيارة" المتميز، و الي شاهدوه و مازالو يحبو يشوفوه آلاف المواطنين. شهادتو، هي مجرد مثال حي على وضع مئات الشركات الصغرى و المتوسطة في جميع المجالات، و الي عصفت بيها جائحة كورونا، و آلاف مواطن الشغل و العائلات الي باش تضيع اذا ما نلقاولهاش حل بسرعة، ما حصل هو عبارة على زلزال اقتصادي مدمر و استثنائي في التاريخ الاقتصادي للعالم و لتونس... الاجابة الحكومية، مالازمهاش تخضع لاي من إكراهات النظريات للمالية و الاقتصادية المعروفة، خاطر كل النظريات هذي، مبنية على مبدأ toute chose étant égale par ailleurs ، يعني لما نكونو في وضع عادي، و كورونا هي وضع استثنائي بكل المقاييس.
---------------و----------------------------
اسمعو سامي اللجمي اش قال:
يوميّات النّزول إلى الجحيم
- كما في كل دول العالم كان قطاع الترفيه (Le divertissement) في مقدمة القطاعات المتضرّرة من الحجر الصحي ... قطاع الترفيه بالطبيعة يضم قطاع الثقافة secteur culturelle والقطاع الفنّي secteur artistique وقطاع التظاهرات l'évènementiel اللي يشمل الناحية التنظيمية والتقنية للتظاهرات الفنية والعلمية والإقتصادية والسياسية إلخ ...
- باش انحّي صفة الفنّان وباش نحكي كصاحب شركة تشتغل في هذا القطاع ... كانت وضعية الشركة في شهر جانفي 2020 في وضعية مريحة نسبيّا ... بما أن شهر جانفي وفيفري أشهر ركود بالنسبة للقطاع متاعنا ... لكن الوضعية المادية للشركة عموما كانت معقولة.
- في منتصف شهر فيفري بدينا نفكروا كيفاش نطوروا آفاق العمل والقيام بصيانة معدات الشركة خاتر باش نرجعوا نخدموا في عطلة مارس بنسق مرتفع كيف العادة بالنسبة لقطاعنا.
- قمنا بعمليات الصيانة وخذينا بعض المعدات وبالطبيعة تعاملنا مع مزودين des fournisseurs باش وفرنا اللي حاجتنا بيه وتوكلنا على ربي وبدينا نحضروا في رواحنا لعطلة مارس.
- البقيّة تعرفوها الناس الكل ... كورونا ... حجر صحي ... إجراءات ... ثم لا شيء
- كيف تم الإعلان الحجر الصحي ووقفت الخدمة نهائيا ... كيفي كيف أي مواطن صالح قلت نستنّى الإجراءات ... جات الإجراءات هاذي وقتها قلت علاش نعمل في منحة الChomage technique للخدّامة ؟ فمّا ناس أولى ... قلت ناخذ على عاتقي الشهريات وبما أن الحكومة قالت اللي الشركات اللي في القطاع متاعنا هوما الأكثر تضرّرا وينجموا يتوجهوا للبنوك باش ياخذوا قروض للحفاظ على الشركات هاذي ومواطن الشغل فإن الأسلم أن نتوجّه للبانكة ونطلب قرض مع délai de grâce منّي نخلّص Les fournisseurs ومنّي كيف يخلصوا انجّم نوفّر سيولة كافية باش نخلّص شهاري الناس اللي تخدم وLes charges الأخرين معايا لمدّة أربعة أوخمسة أشهر. (نستخايل روحي عايش في دولة ... وقتها مازلت ما اكتشفتش اللي هي غابة)
- من أول نهار مشيت فيه للبانكة للإستفسار حول الإجراءات، فهمت اللي الإجراءات اللي حكات عليها الحكومة ما عندهاش لا ساس ولا راس !!! فهمت اللي فمّا زوز فرضيات ... يا إما البانكة متاعي أقوى مالدولة ولا تستجيب لإجراءآت الدولة واللي عندو ريح يذرّي عشرة ... وإلا الإجراءات هاكي هي في الواقع أكبر عمليّة تحيّل من طرف الحكومة على الشركات الأكثر تضرّرا. ما فمّاش فرضيّة أخرى.
- في البانكة قالولي اللي قال على الإجراءات هاذي ماذابينا يفسرهم، أحنا ما جانا حتّى شي ... ما عندكم حتّى حق ... إنتوما واقفين عالخدمة كيف باش نعطيوكم قرض كيفاش باش تخلصوه ؟ ... هذا خلاصة اللي سمعتو في البانكة .... تحب قرض هات Garantie réelle لا يشفعلك Chiffre d'affaire ولا Historique ...
- بعد بأسبوعين بداو المزودين يصبّوا في شيكاتهم والملّاك يطلب في الكراء والناس يحبّوا على شهرياتهم وهذا الكل عادي
- اليوم الوضعيّة هي كالآتي : شركة تتجه نحو الإفلاس ... شيكات رجعت ... أحكام قضائية في الأفق ... التوقّف عن النشاط ... وبالتالي إيقاف رسمي لعرض الزيارة أحد أبرز الأعمال اللي تقدمها الشركة
----> مطلبي اليوم للدولة ... حطّونا في الحبس ! علاش تعيشوا فينا في الStress هذا الكل ... إرتاحوا منّا une fois pour toute ... علاش التمهطيل ؟ ما نخافوش مالسجون ... هذا قطاع كامل هزّوه حطّوه في الحبس ... باش يكونلنا درس ... باش نتعلموا نعيشوا كناطريّة وفلّاقة في بلاد ما يكبروا في عينها كان البانديّة.
فقط لقطع الطريق أمام العاهات البشريّة اللي باش يقومو بتشويه الشي اللي حكيتو لفوق:
نعم الشركة تتجه صوب الإفلاس أما لا طالبين هبة ولا منّة لا مالدّولة ولا من أي طرف. أحنا مالناس اللي نموتوا وما نمدّوش يدينا لا للدّولة ولا غيرها.
اللي طالبينو : يا إما رجعونا نخدموا كيف الناس الكل ... يا إما ألقاولنا حل مع البنوك في قروض أحنا نخلصوها وقت اللي نرجعوا للخدمة.
أما كيف ما تخلّينيش نخدم و تزيد تسكّر عليا باب القروض ... الإفلاس يولّي مصير حتمي.
Ministère des affaires culturelles -Tunisie وزارة الشؤون الثقافية - تونس
Ministère des Finances -Tunisie
Présidence du Gouvernement Tunisien - رئاسة الحكومة التونسية
#انتهى
---------------------------و-----------------
المأساة، هي كونو البنوك ايضا خاضعة لبرشا اكراهات في تسييرها، ratio de solvabilité ، ratio de liquidité، LTD, NPL, taux de couverture ، هذي حكايات تقنية ما انجمش نغرق و نفسرهالكم هوني، و خاصة نعرف الي المواطن البسيط، بالنسبة ليه المعادلة ساهلة، البنوك رابحة، اذا لازمها تصرف، لكن الوضعية اعقد و اخطر برشا من الظاهر صدقوني، و اثر المؤشرات الي سميتهم اذا يتدهورو اكثر (ديجا هوما limite في البنوك التونسية)، راهو كارثي على بلاد كاملة و عليك انت يا مواطن، المؤشرات هذي، قاعدة تحد من قدرة البنوك التونسية على تمويل الاقتصاد، و كي نقول تمويل الاقتصاد، نعني كل الاقتصاد، من الشركات الكبرى، وصولا الى الي عامل نصبة طابونة و عظم في الشارع (تحية للعياري متاع الpassage ولي نعمة كل طلبة مبيت ميلوز")، اي نوع خدمة بكلها تمويلها بنكي، خاطر هاك الي عامل نصبة، مكردي العظم من العطار، و العطار الي يكردي في حومة كاملة، يخلّص الgrossiste مرة في الشهر، و الgrossiste باش يغطي هاك الديكالاج بشهر في مداخيلو، يا ماخو "قرض تصرّف" من البانكا، يا يكردي من عند شركات صنع المواد الغذائية، و شركات المواد الغذائية باش تغطي الديكالاج، ماخذة قرض من البانكا... بدلو بياع الطابونة باي حاجة، شهار يكردي، عامل يومي يكردي، ميكانيسيان يصبر عليك.... بكلها تلقى النصدر الاصلي لتمويلها هو البنوك.... يعني عجز البنوك على التمويل، معناه آليا وقوف حال الناس الكل.... كورونا زادت عقدت الوضعية، الي ديجا معقدة بالاموال الي تدور في السوق الموازي و التهريب و و و.....
الحكومة و الادارة، لازمهم بسرعة خرافية، يخرجو النصوص الترتيبية لضمان الدولة في قروض الشركات الصغرى و المتوسطة، لازمهم بسرعة خرافية يحطو التمويلات الي وعدو بيها لمساعدة الشركات على تجاوز الكارثة، و الا فان هذا الشعب سيجوع.... و وقتها ربي يحسن العاقبة...
على خير
ما تنساوش زكاتكم و تبرعاتكم لليتامى متاع قرى الاطفال
ابعث SMS فيه SOS علر الرقم 85510، قيمتو 1750 مليم بالضبط كيما قيمة زكاة الفطر الي حددها فضيلة المفتي.
#UN_SMS_POUR_SOS |
صحة شريبتكم
بضغطكم عمناول، ما فرضتوش فقط انو الحكومة و المشغلين يتجندو باش تتحط plateforme SOS لدفع الزكاة لقرى الاطفال... لا لا، بضغطكم عمناول على الحكاية هذي، و كي كثر الحديث على الاداءات الي مشاو مع الSMS، راكم غيرتو القانون، قانون المالية بجلالة قدره، تحطت فيه في نسخة ديسمبر 2019 اعفاء الارساليات الخيرية من الاداءات.
عمناول، SMS فيه 1700 للزكاة و 425 مليم اداءات، و الحكومة تعهدت بارجاع قيمة الاداءات لجمعية قرى الاطفال.
السنا، بعد ما ضغطكم غير القانون، ما عادش فما اداءات، و تبعثو SMS قيمتو 1750 مليم قد زكاة الفطر بالضبط.
#UN_SMS_POUR_SOS
85510
ما تبخلوش على صغيرات يتامى ما ليهم حد، ما تنساوش تحثو اونتوراجكم يتبرع، انشروا الموضوع قدر طاقتكم
شكرا لكم، واحد واحد، ربي يفضلكم. |
سلام
رجاء من الادمين، لكل شخص حس نهار من النهارات انو الصفحة هذي فادتو بحاجة:
قرى SOS VILLAGES هي جمعية تجمع هالصغار اليتامى، و توكلهم و تلبسهم و تقريهم و تحميهم و تعاونهم على مواجهة الدنيا...
عمناول في الوقت هذا، انتوما، و نعاود انتوما، متابعي الصفحة هذي، الي نجحتو بضغطكم و نشركم للفكرة، في انو الحكومة تعطي ترخيص جمع تبرعات عبر الsms، و نجحتو في جعل المشغلين و الهيئة الوطنية للاتصالات ينجحو الفكرة تقميا؛ و نجحتو في اقناع الرأي العام انو يساهم بزكاتو لقرى الاطفال SOS VILLAGES عبر SMS, صدقوني انتوما الي كنت اهم دافع للفكرة عمناول... ضغطكم خلى الحكومة ترخ و خلى مشغلي الاتصالات و الهيئة الوطنية للاتصالات يسرعو في وضع رقم على ذمة الزكاة الي تمشي لقرى الاطفال فاقدي السنة، و فضيلة مفتي الجمهورية التونسية ربي يطول في عمرو، اجاز زكاة عيد الفطر عبر الSMS لقرى الاطفال (الحكاية لا محالة موجودة و سابقينا فيها عدة دول خليجية).
لذا، رجاء منكم، ما نخلّيوش الصغيرات اليتامى السنا، و كيما انتوما كنتو سبب في توفير الي كتب من ربي لكفالتهم، عاودو السنا، و وريو لهالصغيرات اننا ماناش عايشين في عالمنا و باعثينهم، عاونو جمعية قرى الاطفال على رعايتهم،...
الرقم موجود كالعادة 85510 ابعثو SMS فيه SOS، سومو 1750 مليم بالضبط قد زكاة الفطر، تكون زكاة فطركم خالصة. السنا، بعد ما ضغطكم غير القانون، ما عادش فما اداءات، و تبعثو SMS قيمتو 1750 مليم قد زكاة الفطر بالضبط. و الناس الي تحب تعاون دون اعتبار الزكاة، ما توخروش، ما تبخلوش، تنجمو تبعثو عدد SMS قد ما تحبو...
رجاء من الادمين، لكل شخص حس نهار من النهارات انو الصفحة هذي فادتو بحاجة، ساهمو بارسال SMS، انشرو و بارتاجيو قد ما تقدرو، حثّو اونتوراجكم باش يبعث، و صدقوني، مساعدتكم هذي، نعتبرها مزية و فضل منكم عليا انا شخصيا، و حافز ليا شخصيا باش ما نبخلش على تبسيط اي معلومة او حدث اقتصادي قادم.
رجاءا ما تبخلوش، عاودوا الي عملتوه عمناول
#UN_SMS_POUR_SOS
85510
شاهية طيبة |
الوكالة الوطنية للتبغ و الوقيد، و مصنع التبغ بالقيروان:
اوّلا لمحة صغيرة على حسابات الشّركات باش تفهموني... الشّركة لمّا تتكوّن، تبدأ برأس المال الي يجيبوه الشّركاء، و عموما تزيد تأخذ معاه قرض من البنوك... الفلوس هذيكا، عموما اوّل ما تتصرف، تتصرف في شراء آلات الإنتاج، في حال مصانع التبغ مثلا، شراء الالات و المباني و المقرّات و غيرهم، مبعد تبقى تفتوفة، باش يتمّ استعمالها في الاستهلاكات اللّازمة للإنتاج متاع العام الأوّل، في حال مصانع التبغ، تخلّص بيها الحشيشة متاع الدخان و شهاري الخدّامة و غيرها من المصاريف المتكرّرة و المرتبطة بنشاطها... بالطبيعة، في كلّ شركة، مقابل هاك المصاريف السّنويّة، فمّا المدخول السّنوي الي جاي من بيع الإنتاج، و في حال مصانع التبغ مثلا، فمّا مداخيل بيع باكوات الدخان اساسا... و باش نقولو شركة رابحة او خاسرة في عام معيّن، ما نغزروش لرأسمالها، و الا لآلاتها و مقرّاتها، لا، هذيكا حوايج دائمة و تقعد في ملك الشّركة... نغزرو فقط لمصاريف الإنتاج عامتها مقابل مداخيل بيع الإنتاج عامتها، و هكّا نعرفو الشّركة رابحة او خاسرة في عام معيّن...
و كلّ ما تطلع شركة رابحة، جزء من هاك الأرباح يتفرّق على الشّركاء، و جزء يبقى في الشّركة باش يقوّي رأس مالها... و مجموع رأس المال الي بدات بيه، مع تفتوفة كن الارباح الي تخليهم الشركة عندها كل سنة، يعطينا حاجة اسمها الاموال الذاتية للشركة. و هكا، كي نغزرو للbilan متاع شركة في عام معين، قد ما تكون قيمة الاموال الذاتية اكبر برشا من رأس المال، هذا معناه انو الشركة حققت برشا ارباح في الاعوام الي فاتت، و خبات منهم باش قوّات صلابتها المالية.
و العكس صحيح طبعا، خسائر كل عام، تنقص في قيمة الاموال الذاتية للشركة.
المشكلة، انو فما شركات تتراكم خسائرها، حتى توصل قيمة الخسائر قد قيمة رأس المال (بالفلاقي كلات راس مالها)، و هكا، تصبح اموالها الذاتية (الي هي مجموع رأس المال + نتائج السنوات الماضية) تساوي صفر، و هذا معناه نظريا، انو الشركة اذا تبيع املاكها الكل، السوم الي تجمعو، يكفي فقط لخلاص ديونها...
لكن فما باقي ما اتعس، فما شركات، مجموع اموالها الذاتية سلبي، هذا معناه، انو خسائرها المتراكمة في الاعوام الي فاتت، فاتت رأس المال الي بدات بيه، و هذا ايضا معناه نظريا، انو الشركة، اذا تبيع املاكها الكل، السوم الي تجمعو تخلص بيه جزء من ديونها، و باقي تبقى مسالة في برشا فلوس.
نجيو توا للارقام
في عام 2018، مجموع الاموال الذاتية للزوز شركات هذي، يبلغ -450 مليون دينار، يعني الزوز شركات هاذم، كلاو رأس مالهم بكلو بالخسائر، و واصلو في الخسائر حتى وصلت قمية اموالهم الذاتية - 450 مليون دينار عام 2018.
هذا معناه نظريا، انو اذا الزوز شركات هاذم، يبيعو املاكهم الكل، ما ينجمو الا يخلصو جزء من ديونهم، و باقي يقعدو مسالين في 450 مليون دينار....
علاش ديما نقول نظريا، خاطر في المحاسبة، الاملاك، كي تتشرى، تتقيد بالقيمة التاريخية متاع العام الي تشرات بيه، يعني مثلا، هاك المعمل الي لاكانيا اكيد راهو مقيد بسوم بنيانو عام ندرا شنوا، و اذا يتقيم اليوم يطلع سومو مليارات.
و اكيد عندهم عقارات اخرى سومهم ممكن يطلع، لكن بصراحة، ما نتصورش حتى بإعادة التقييم هذي، يوصلو يجمعو ال450 مليار الي يقعدو مسالين فيهم... يعني ممكن يعاودو يقيمو، و يبيعو املاكهم الكل، و باقي يقعدو مسالين...
الوضعية متاع الصعوبات هذي، خلات هالزوز مؤسسات، يبيعو الدخان، و يجمعو حقو، الي جزء منو يعودلهم، و جزء هو ضرائب على الدخان، يعني اموال، الزوز شركات هاذم موكلين لجمعهم من المواطنين في سعر بيع الدخان، تماما كيما الsonede تجمع في فلوس الonas في وسط فاتوراتها، لما تخلص، تاخو بايها، و الجزء الراجع للonas تصبو لأمّاليه.
عام 2018، الوكالة الوطنية للتبغ و الوقيد، و مصنع التبغ، جمعو اداءات على الدخان، بقيمة 1757 مليون دينار، لكن بحكم انهم زوز شركات عندهم خسائر كبيرة و صعوبات سيولة، ما صبو للدولة الا 1311 مليون دينار من الضرائب الي جمعوهم من المواطنين على بيع الدخان، و قعدو 446 مليون دينار ما صبوهمش، قالوا للدولة هاك تسال..
بإعتبار انو المعلومات المتوفرة للعموم شحيحة حول واقع هالزوز شركات، ما انجموش نقولو منين جاي الخلل الكبير في خسائرهم، لكن لما نغزر للبرنامج متاع تحسين وضعية الوكالة الوطنية للتبغ و الوقيد مثلا، انجم نلقى توصيات تخليك تستنتج علاش تحطت:
اولا: قالولهم، الترفيع في مردودية آلات الانتاج، هذا معناه انو الالات هذي، اما ما تخدمش وقت كامل (و برا لوج علاش) يا اما ديما طايحة en panne (و كيف كيف برا لوج علاش)
ثانيا، قالولهم، الضغط على نسبة النفايات، هذا معناه، انو باش يعملو باكو دخان، يستعملو في كمية حشيشة، تكفي اكثر من باكو، كيف كيف، برا لوج علاش (ماكينة خايبة، باكوات تخرج مصنعة و ما تتقيدش، سوء استعمال الالة بسبب الاستهتار، الله اعلم علاش قاعد يصير تبذير الحاصل)
ثالثا، قالولهم، تحسين الانتاجية للعون الواحد، و هذي معناها بسيييييط😁: نقصو من التكركير😁
قي التوصيات، فما زادا حوايج تعهدت بيهم الحكومة، قالتلهم مونو هكا، سعر البيع للعموم باش يتحدد بطريقة جديدة، شوفو انتوما قداش يتكلفلكم صنع الباكو، نزيدوكم هامش ربح، و نزيدو فوقو الاداءات، و المواطن يخلّص.... من التعهد هذا نستنتجو زوز حوايج:
اولا، انو الجزء الي يعود للوكاة من سوم باكو الدخان (تذكرو انو سعر باكو الدخان فيه جزء يرجع للوكالة و لمصنع التبغ و الجزء هذا يمثل مقابل انتاجهم و بيعهم للدخان، و جزء هو ضرائب يمشي للدولة)، و كيما قلتلكم، الاستنتاج هذا معناه انو الدولة تفرض على الوكالة في سعر ما يغطيش كلفة الانتاج، و هوني، الدولة كيما قلتلكم، تعهدت انها تحدد سعر بيع، بطريقة انو الجزء منو الي يمشي للوكالة، يغطي مصاريفها مع هامش ربح.
لكن المأساة، ان التعهد هذا مخطر، خاطر وقتها الوكالة تنجم تواصل في عدم المردودية و التبذير، خاطر مهما كانت كلفتها، الدولة تحدد سوم يغطيها و فوقو هامش ربح، و فوقهم الضرائب، و المواطن يخلص
شاهية طيبة
المصدر: تقرير حول المنشآت العمومية منشور في موقع وزارة المالية |
سؤال لمن يهمه الامر:
#وقتاش_النشر؟ |
معلومة |
تونس
الدولة الصغيرة في المساحة، الي عندها مشاكل في المالية و مشاكل اجتماعية و بطالة و توترات سياسية و مخاطر ارهابية.
تونس تجندت في مجهود كبير للعودة بأي تونسي غير مقيم حصل في اي شبر من الكرة الارضية، فما صعوبات، فما تعطيل، فما تعب، لكن تونس، حاولت و نجحت و مازالت مواصلة باش اي تونسي غير مقيم و حاصل في اي شبر من العالم يحب يروح، تونس تحاول بكل الطرق باش تروح بيه
آخر رحلة: تونس ماليزيا، ماليزيا اندونيسيا، اندونيسيا الهند، الهند السعودية، السعودية تونس. طائرة الجيش الوطني عملت 37 ساعة ذهاب و 37 ساعة اياب، باش روحت بالتوانسة الي مفرقين في البلدان هذي. الرائد كي وصلو، قالهم مرحبا بيكم في بلادكم، و تذكروا ديما انو تونس برجالها🇹🇳🇹🇳🇹🇳🇹🇳🇹🇳.
تونس تحرك كل امكانياتها على جال اي تونسي.
و فوق هذا، لا تسمع "شملهم برعايته" لا "لفتة كريمة" لا اي تفاهة من تفاهات الدول المتخلفة.
تذكر انك تونسي، و رغم كل شي، هانا موجودين و نقاومو، و نحسنو
نزيدكم:
#تدوينة لمهاجر تونس تم اجلائه من الولايات الممتحدة الامريكية🇹🇳🇹🇳🇹🇳
#تونس_برجالها.
تونس تحارب على ولادها.
كيف تمشي إلى اي مطار في العالم و تلقى روحك الوحيد اللي تنجم تروح لبلادك و عايلتك على خاطرك تونسي. اي نعم على خاطرك تونسي. كيف تشوف خواتنا المغاربة و الدزيرية ما ينجموش يروحو لبلادهم و المصاروة لازم يقصو و يدفعو 1500$ للحجر الصحي ( عايلة ب 4 يخلصو 6000$ على جمعتين حجر في هوتال )
ركبت من مطار فلوريدا، الطيارات الكل تهز وسط امريكيا. إلّى طيارة وحدة انترنسيونال لتوانسة تهزك لالمنيا و بعد تونس. عمري ما ننسا الدزيري الي شفتو يبكي في مطار فرانكفورت ألمانيا ما نجمش يروح لبلادو. تونيسار الي حياتي الكل نضحك علاها نلقاوهم يستناو في المانيا بش يروحو بينا، تسمع كان مرحبا و تفضل و الحمد لله على سلامتك.
تونس قاعدة تحارب على ولادها. تونس الي قد ما تسبها ساعات، تزيد تحبها في كل محنة.
وزارة النقل، وزارة الصحة، و حتى الداخلية، الف شكر و تحيّة
تونسي و افتخر.🇹🇳 |
صباح النور
البارح: 757 تحليل
0 اصابة جديدة |
طلب مساعدة:
هل فما في الصفحة مهندسين او كيميائيين يخدمو في فسفاط قفصة او المجمع الكيميائي؟ نحضر في ستاتيي جديد للصفحة وحاجتي بمعلومة حول درجة تركيز مادة Cadmium في الفسفاط التونسي (قداش ميليغرام في كل كيلوغرام)؟ و بعض الدول الاخرى كيما المغرب و روسيا خاصة؟
مشكلتي مع قرار الاتحاد الاوروبي برفض اي فسفاط يحتوي على اكثر من 60 مغ/كغ، و الي باش يدخل حيز التنفيذ في جانفي 2022 |
صباح الخير
إعادة
اللجنة متاع البنك المركزي الي قامت عليها القيامة في اخر عام 2019 خاطر فيها أجانب:
لجنة البنك المركزي الي فيها أجانب
وسعو بالكم المقدّمة مهمّة، و الي يحبّ يكوّن راي، يقوّي قلبو و يقرا مليح للاخر (آسف على التطويل، لكنو ضروري لفهم الصورة)...
عام 2005 تأسست في فرنسا جمعيّة اسمها "المنتدى الأورو متوسّطي لمعاهد العلوم الإقتصاديّة"، الجمعيّة هذي تكوّنت و استفادت من مساعدات اوروبيّة و جنوب متوسّطيّة، في إطار تطبيق إجراءات برشلونة 1995 لبرنامج الشراكة الأورو متوسّطيّة (وهو برنامج فيه دول الإتّحاد الأوروبي و 10 دول من المتوسّط هي تونس و الجزائر و المغرب و مصر و سوريا و لبنان و الأردن و فلسطين و تركيا و الكيان المحتلّ)... الهدف من البرنامج بالنّسبة للإتّحاد الأوروبي هو الحفاظ على حدود جنوبيّة مستقرّة و مزدهرة باش يعملو معاها علاقات إقتصاديّة و خاصّة باش ما تجيهمش منها مشاكل و اضطرابات تأثّر عليهم، يعني حسبوها ببساطة، يلقاو انّو فوضى و فقر جنوب المتوسّط معناها مشاكل ليهم هوما و لأمنهم و اقتصادهم، تعدّاو ديراكت للتخطيط (بصحّتهم، يخمّمو في أرواحهم و يغزرو لبعيييد، احنا لو جات الدّنيا دنياـ، راهو عندنا مؤسّسات بحث معمّقة و برامج على ليبيا و الجزائر و دول الحزام الصّحراوي الإفريقي)...
هالجمعيّة الفرنسيّة الي إسمها جمعيّة "المنتدى الأورو متوسّطي لمعاهد العلوم الإقتصاديّة" (رئيسها سوداني اسمو احمد البدوي و هو أيضا المدير العام ل "منتدى البحوث الإقتصاديّة بالقاهرة...) عملت شبكة علاقات مع 90 معهد بحث ومؤسسات تعليم عالي في العلوم الاقتصادية في الـ 37 دولة أوروبيّة ومتوسّطيّة و من جملتهم تونس (المعهد العربي لؤساء المؤسّسات، جامعات تونس و سوسة و نابل، مدرسة التّجارة بصفاقس، مدرسة العلوم الإقتصاديّة و التجاريّة بتونس)... وفي تونس، زاد تأسس في افريل عام 2014 "المعهد المتوسّطي بتونس" كفرع ل "المعهد المتوسّط-مرسيليا" الي هو عضو في شبكة "المنتدى الأورو متوسّطي لمعاهد العلوم الإقتصاديّة"... و تلقاو في المصدر 1، تفاصيل كلامنا هذا...
علاش المقدمة المملّة هذي؟
بكلّ بساطة، لزوز أسباب:
أوّلا: باش تفهمو انّو الجمعيّات هذي، تجمع أساسا الخبراء والمختصّين في البحث العلمي الإقتصادي
ثانيا، خاطر "المعهد المتوسّطي بتونس" بالتّعاون مع "المنتدى الأورو متوسّطي لمعاهد العلوم الإقتصاديّة" هو الي كان وراء بعث "لجنة قيادة الدّراسة الإستراتيجيّة لإعادة بناء وتنمية الاقتصاد التّونسي"... و هوني، بجاااه ربي ركزوا على الإسم "لجنة قيادة الدّرااااااسة...." يعني موش لجنة قيادة الاقتصاد التّونسي....
نجيو توّا للّجنة المحنونة، و شكون فيها، 16 عضو منهم: حكيم بن حمودة وزير الاقتصاد و الماليّة، الوزير المكلّف المكلفّ الاقتصادي لدى رئاسة الحكومة (نسيتو شكون وقتها)، ممثلين عن "المعهد المتوسّطي بمرسيليا"، و عن "المعهد المتوسّطي بتونس" و عن "المنتدى الأورو متوسّطي لمعاهد العلوم الإقتصاديّة" و عن "المعهد العربي لرؤساء المؤسّسات" و عن "بعثة الإتّحاد الأوروبي" و عن "الجامعات التّونسيّة" و عن البنك المركزي التّونسي و عن "الإدارة العامّة للخزينة الفرنسيّة" و سفير فرنسا بتونس وقتها فرانسوا غويات...
وهوني يتطرحو زوز أسئلة:
هذي لجنة مؤامراتيّة سرّيّة؟
لا، اللّجنة هذي تكوّنت بالهلالّو و الطّبّال و الزّكّار (المصدر 2)، و اسمع يالّي ما سمعتش، شوفونا احنا المعلميّة متاع الفخفخة هانا في لجنة قيادة "comité de pilotage" و ما اندراك... يعني حتى أنصار المؤامرة الكونيّة للوبيّات المال و الاعمال و الردّة الغربيّة و الماسونيّة العالميّة الي يتآمرو على ثروات الشّعب التّونسي العظيم و مصيرو، ما نتصوّرهمش يتوقعوا انّو النّاس الي تتآمر باش تعمل إشهار و إيجاو شدّونا بالكمشة هانا نتآمرو...
مدير عام الخزينة الفرنسيّة و السّفير الفرنسي علاش موجودين في اللّجنة؟
بالنّسبة للاوّل، مدّ وجهو، خاطرو الخزينة الفرنسيّة هي الّي أعطات هبة لتمويل الدّراسة (و الدّراسة الي قريتها، على الجودة الي فيها و الحجم العلمي للّي عملوها، راهي غااااالية حسب رأيي). امّا السّفير الفرنسي، فوجودو بروتوكولي بإعتبار جمعيّة فرنسيّة ساهمت و أموال فرنسيّة اتدفعت، و توّا نقلكم علاش هذا هو السبب حسب راي في آخر الستاتي...
باهي اللّجنة هذي شنوّا عملت؟
عملت يدها في رقبتها حسب رايي، اللّجنة هذي هي لجنة تشريفات لا غير، خاطر النّاس الي بالحق خدمت، و خدمت دراسة استراتيجيّة ممتااااازة (حسب رايي المتواضع) حول و واقع و آفاق الاقتصاد التّونسي هوما مجموعة من الدّكاترة و خبراء الاقتصاد من تونس و من فرنسا، قاموا بجمع كلّ المعطيات و الدّراسات الّي صارت من مختلف المؤسّسات الحكومية و الجامعيّة و العالميّة على تونس، درسوهم مليح، حينو المعطيات، و عملو تقييم ممتاز و اقترحو حلول عمليّة للنّهوض بالإقتصاد التّونسي (ديما حسب رأيي المتواضع الشّخصي) و يا ليت مسؤولينا و احزابنا قراووها...
آي و مبعد؟ شنوّا دورها؟
لا دور لا سيدي الزّكري، هي لجنة لقيادة "الدّرااااااسة"، و الدّراسة، تمّت و تنشرت للعموم في مارس 2015 (المصدر 3)، و بعدها اندثرت و لا وجود لها... و الدّليل الأبسط على كلامي، هي انّو حكوماتنا المتعاقبة ما نفذتش عشر الإصلاحات الي اقترحتهم اللّجنة... و نزيدكم زيادة، في توطئة الدّراسة (470 صفحة) في الصّفحة ثلاثة، آخر سطر، الي عملوها يقولو حرفيّا انّها ما تعني شي و ما تلزم في شي السّلطات التّونسيّة و لا تعبّر عن آرائهم... (يا ليتها جات ملزمة)
مالا علاه البوبلي هذا الكلّ؟
عادي و طبيعي كنتيجة للبحث عن البهرج و الفشخرة، النّوع هذا من الدّراسات صار على برشا بلدان، و على تونس صارت عشرات الدّراسات من أجانب (من مؤسسات مالية و بحصيّة عالمية) يجيو لتونس و ياخذو المعطيات كيما يمشيو لأي بلاد و ياخذو معطياتها و يقيمو و يعطيو أفكار، و المعطيات أصلا متوفرة بتفصيل التّفصيل على كلّ بلاط في قاعدة بيانات البنك الدّولي على انترنات... تبقّى أحنا سي العيّاري على ما يبدو حب يعمللها طاولة و كراسي، و علاقات و صحافة تكتب و برّا هكّاكة، و نزيدكم من عندي انا؟ مستعد نحلف انو الجماعة هذي ما عاودوش تلمو مرة اخرى بعد الهلمّة الي عملوها في اجتماعهم الاول😂😂😂... و النّتيجة، هديّة لأنصار المؤامرة الكونيّة للوبيّات المال و الاعمال و الردّة الغربيّة و الماسونيّة العالميّة الي يتآمرو على ثروات الشّعب التّونسي العظيم و مصيرو، و هديّة أيضا للمختصّين الي يشوفو ارواحهم من حقهم يساهمو فيها و ما نادولهمش، و هديّة للّي محتوى الدّراسة ما يوالمش ايديولوجيّتهم... و برّا عاد انطلقنا في العويل على الشّرف المهدور و السّيادة الّي ضاعت...المصيبة لو النّاس هذي جات انغليزيّة مثلا، و عرفت انّو محافظ البنك المركزي الإنغليزي توّا 6 سنين، هو .... شخص كندي الجنسيّة.... شنوّا يقولو؟؟؟؟ و لو عرفو خاصّة انّو باش يخرج في اوّل 2020 و انّو الّي مرشّحة باش تعوضو .... عندها جنسيّة مصريّة... شنوّا يقولو؟؟؟ (المصدر 4)
أخيرا، البنك المركزي التّونسي، راهو مؤسّسة تونسيّة حكوميّة 100% راسمالها تونسي 100% و ارباحها عام 2018 بلغت 488 مليون دينار دخلت كلها لميزانية الدولة التونسية
الفصــل 5 ـ من القانون قانون عدد 35 لسنة 2016 مؤرخ في 25 أفريل 2016 يتعلق بضبط النظام الأساسي للبنك المركزي التونسي:
"يتكون رأس مال البنـك المركزي من مساهمة حصرية وكلية للدولة،"
أخيرا زادا، الي يسيرو في البنك المركزي توانسة مليار في الميا و يعينوهم الحكومة و الرّئيس التونسيين
الفصل 57 - من القانون قانون عدد 35 لسنة 2016 مؤرخ في 25 أفريل 2016 يتعلق بضبط النظام الأساسي للبنك المركزي التونسي:
"يتركب مجلس إدارة البنك المركزي من :
. المحافظ، رئيس،
. نائب المحافظ،
. رئيس هيئة السوق المالية،
. الإطار المكلف بالتصرف في الدين العمومي بالوزارة المكلفة
بالمالية،
. الإطار المكلف بالتقديرات بالوزارة المكلفة بالتنمية الاقتصادية،
. أستاذين جامعيين مختصين في المجال المالي والاقتصادي
يعينان بأمر حكومي بعد مداولة مجلس الوزاراء باقتراح من
المحافظ بعد أخذ رأي الوزير المكلف بالتعليم العالي،
. عضوين إثنين شغلا سابقا وظائف ببنك لا تقل خبرتهما في
الميدان البنكي أو المالي عن 10 سنوات.
يعين العضوان المذكوران بأمر حكومي، الأول باقتراح من
المحافظ والثاني باقتراح من رئيس الجمعية المهنية التونسية
للبنوك والمؤسسات المالية.
ويراعى احترام مبدأ التناصف في اختيار أعضاء المجلس
المشار إليهم بالمطتين 6 و 7 من هذا الفصل."
هيا تصبحو على خير يا توانسة، ما عاد عندي ما نزيد
المصدر 1
http://www.femise.org
المصدر 2
https://www.bct.gov.tn/bct/siteprod/actualites.jsp?id=74
https://www.businessnews.com.tn/tunisie-chedly-ayari-preside-une-reunion-sur-letude-strategique-de-reconstruction-de-leconomie,520,47809,3
http://www.kapitalis.com/kapital/23378-reunion-du-comite-de-pilotage-de-l-economie-tunisienne-2015-2020.html
المصدر 3
http://www.femise.org/wp-content/uploads/2015/03/Ouvrage_Tunisie_Final_V4.pdf
المصدر 4
https://www.latribune.fr/entreprises-finance/banques-finance/la-banque-d-angleterre-a-la-recherche-du-gouverneur-ideal-830728.html |
اليوم: 1867 تحليل
2 اصابات جديدة |
مستودعات شركة فسفاط قفصة: حرق قاطرة نقل فسفاط جديدة شريناها عام 2017 باربعة مليارات و نصف.
إذا الحريق جنائي و بفعل فاعل:
بعيدا على البديهيات متاع شكون المستفيد الي اكيد هو وراء العملية، وبعيدا عن صعوبة اثبات التهمة عليه و منطق l'omerta و عجز الدولة عن الدفاع عن املاك الشعب التونسي. (لو يوصل التحقيق يثبت و يوقف كل المتورطينو خاصة يتحدى قوى الضغط و يدمّرهم، البلاد يصبح عندها بداية امل في الحياة، للاسف انا نشك في هذا، خاطر القوى المقابلة عندها قدرة على تحريك ناس توقف الدولة و اذا يتم إستعمال العنف القانوني ندخلو كالعادة في متاهات لا حد لها). فما حاجة ساهلة ايضا: تدقيق جبائي معمق لكل شركات نقل الفسفاط برّا، هاوكا فما ثنية الدولة تنجم توجع بيها كومام.
في الاثناء فما امور بسيطة يجب البدء فيها:
أولا، توفير قاطرة اخرى مهما كان الثمن من ميزانية الدولة، لاثبات انو في هذه الحرب طويلة المدى على الفساد، الشعب التونسي موش باش يوقّف مقاومة.
ثانيا، طرد كل مسؤولي و عملة الحراسة في المكان هذاكا. اذا متواطئين، يستاهلو، و اذا الحريق حادث و جاي من اهمالهم، ما يستاهلوش شهاريهم بعد ما تكلف اهمالهم 4 مليارات و نصف. العملية هذي لما تصير، تخوف كل عامل يهمل او يرضى يبيع روحو في المستقبل. و عدم اخذ قرار تأديبي صارم، هو بكل بساطة فتح الباب لكوارث اتعس |
😯😯😯
توا برك سمعت حجم القذارة الي تفوّه بيها احد المحسوبين على السياسيين في ميدي شو ضد الصديق هيثم المكي.
كل التضامن صاحبي، و نصيحة، ما تجاوبوش اصلا، لانو مجرد اجابتك ليه، تتسمى عملتلو قدر، وأهنت ذكاءك.
طفّيه، ما تعملش لل** مغارف.
الرجاء من انصار السياسي المذكور مشاركتنا برأيهم في تعليق |
السلام عليكم
الستاتي هذا، متاع مواطن اسمو Marouen Kamoun، ما نعرفوش (تلقاو ليان الستاتي في اول تعليق)، لكن كل الي كتبو صحيح و معمول بيه فعليا لكل من يريد المبادرة و تكوين مؤسسة في تونس، بعض الاجراءات قديمة، و بعضها موش اجباري، لكن رغم كل شي يبقى تعدد المراحل شي غريب... مروان جاء لبالو باش يحط المراحل noir sur blanc لكن موش من منظور ادارة، بل من منظور حريف الادارة الي هو المواطن، و شنوا يصير فيه في المراحل هذي... طريقة كتابة المسارات هذي، هي اول مرحلة باش يفيق اي مسؤول بعبثية بعض les process الي عندو و يصلحهم.
بعض المسارات هذي ممكن القيام بيها في نهار واحد في guichet unique de l'APII ، و سجل المؤسسات RNEذ عوض مرحلة الINORPI، لكن هذا ما يمنعش انو كل المراحل موجودة سواء اجبارية او لا، و الي ما يمشيش للAPII لازمو يمر بيهم، و الاهم، حتى لو في ساعة واحدة، كثرة هذه الاوراق و المراحل دليل اننا ما عندناش ادارة بل مجموعة إدارات منفصلة تماما كأنها مجموعة جزر يفصلها بحر الظلمات:
"باش نعيشكم تجربة دولة اسمها تونس في عام 2020 كيفاش تعيش.. و الرقمنة الي يحكيولكم علاها ،و الاستثمار الي يخططو باش يطبقوه بعد الأزمة.. و هاك الشعارات الي تعرفوها الناس لكل..
سألتش روحك يا مواطن اذا عندك مشروع في إطار مبادرة حرة و تحب تنطلق فيه شنوة إجراءات تأسيس شركة في الدولة التونسية؟
مستعد نعيشك التجربة.. و انت افهم في اي عصر بلادك تعيش..
باش تعمل شركة يلزمك :
1. تلوج على مقر للكراء. تلقى المقر وتعمل عقد وتقوم بالتعريف بالامضاء في البلدية.
2. تحضر القانون الأساسي. تقوم بالتعريف بالامضاء في البلدية وبعد تسجلو في القباضة.
3. تمشي لوكالة النهوض بالصناعة. تعمر ورقة بيانات ويطلبو عليك دراسة جدوى وقائمة في المعدات ويدفعوك في 20د في البوسطة.
4.تمشي للبوسطة تخلص 20د. تلقاها زحمة وشوية فوضى. تصب 20د وترجع بعد نهار والا نهارين لوكالة النهوض بالصناعة باش تعطيهم الوثائق المطلوبة.
5. تتحصل بعد نهار على التصريح بالاستثمار وتقصد ربي للقباضة المالية.
6. تمشي للقباضة تسجل القانون الأساسي مرفوقا بالتصريح.
7. بعد ما تسجل القانون الأساسي وتدفع مبلغ مالي تمشي لمكتب مراقبة الاداءات. يعطيك ورقة تعمرها ويطلب عليك وثائق جديدة اذا كان النشاط متاعك تجاري ويخضع لكراس شروط ويقولولك امشي لوزارة التجارة جيبلنا شهادة "تاجر دولي"...
8. تمشي للادارة الجهوية للتجارة يسلموك ليستة متاع أوراق ومن بين الاوراق المطلوبة شهادة في عدم الافلاس وشهادة في السوابق العدلية من بلادك ويقولولك هزهم الكل للإدارة العامة للتجارة الخارجية بوزارة التجارة.
9. الادارة تعمل اجتماع دوري للنظر في المطالب والموضوع غير مرتبط بوقت.
10. اذا كنت محظوظ تتحصل على بطاقة تاجر دولي وتعاود تمشي لمكتب مراقبة الاداءات تسلمو نسخة من الشهادة وتكمل الاجراءات وتاخو الباتيندة.
11. بعد ما تتحصل على الباتيندة يجي دور البانكة.
12. تمشي تبحث على بانكة باش تحل حساب اعتماد رأس المال. كي العادة اوراق تعمرها ويحلوا عليك الكتاب عند البنك المركزي باش يحلولك الحساب الوقتي ويعطيك البنك شهادة في تحرير رأس المال.
13. تهز الاوراق الكل وتمشي لدائرة السجل التجاري بالمحكمة الإبتدائية. يعطيوك ورقة فيها مجموعة وثائق تحضرهم ويقولولك تمشي للبوسطة تصب 50د وما تنساش باش تمشي للمعهد الوطني للمواصفات والملكية الصناعية INNORPI تجيبلنا منها شهادة اللي اسم الشركة متاعك موش مسجل عندهم.
14. تقصد ربي للمعهد INNORPI تعمر ورقة ويقولولك امشي للبوسطة أو لبنك الأمان صب ماندة وقدرها 30د و350 مليم. ولليوم وغدوة ماناش باش نفهموا علاش 350 مليم !
15. بعد نهار ترجع ل INNORPI يعطيوك شهادة في اذا كان اسم الشركة اللي خترتو سبق تسجيلو من طرف شركة أخرى.
16. تهز الاوراق الكل وتعاود ترجع للمحكمة وتسلمهم الوثائق المطلوبة باش تتحصل على شهادة ايداع مطلب تسجيل.
17. تهز الشهادة ووثائق أخرى وتمشي لمؤسسة الرائد الرسمي باش تنشر بلاغ التأسيس بالعربية والفرنسية وتخلص عليه معلوم.
18. تستنى صدور الرائد الرسمي بالثلاثاء والا بالخميس تشوف خرجشي البلاغ متاعك.
19. تهز صورة من البلاغ وتقصد ربي للمحكمة (دائرة السجل التجاري) باش ترسم في السجل.
20. بعد نهار والا اثنين ترجع للسجل وتتحصل على وثيقة الترسيم بالسجل التجاري.
21. البانكة تفكرتوها ؟ تهز وثيقة السجل التجاري وترجع للبانكة باش تحول رأس المال المحرر لحساب رسمي.
22. ما تنساش كل شهر تمشي للقباضة باش تقوم بالتصريح على رقم المعاملات متاعك واذا ما حققت حتى شيء عمر الورقة Néant وتدفع رسوم.
(هنا لا نحكيو لا على قروض بنكية ولا شيء).
وقت الخدمة هذي الكل سيدي خويا بإمكانك القيام بها وأنت وراء الحاسوب وشركتك تصبح قانونية بعد ساعتين والا ثلاثة في مالطا أو بريطانيا...
هذا علاش أحنا دولة فاشلة على خاطر اداراتنا تخدم منفصلة على بعضها ولغمناها بوثائق محبطة... لا عنا لا رقمنة و لا مجلة استثمار و لا حتى شقف استثمار..
تونس دولة متخلفة.. دولة عقيمة.. عاملة نرجسيه زائفة لروحها الي هيا الأحسن بين الأجوار و في القارة...
تونس.. هي منبع البيقراطية الإدارية و ماكيفها حد.. و عن استحقاق!"
هوني، نحب نزيدو مشاكل ما اعظم بعد التكوين القانوني، تهم الموضوع العقاري الصناعي، و تهيئة الارضي الصناعية و تأخير وصول الماء و الضوء و التطهير، الي يخلي مشاريع توصل تتوخّر بسنوات...
À bon entendeur.
شكرا Marouen kamoun |
1266 تحليل
3 اصابات جديدة |
الصفر الخامس
ربي يبقي الستر |
إعادة هامة جدا، فكرة نشر تقارير المهمات الرقابية باش تفقد محتواها تماما للاسف
في الصفحة هذي حكينا برشا مرات على نشر تقارير هيئات الرقابة على المال العام، و قلنا انو هالتقارير هذي مهمة برشا، لخلق ضغط ايجابي يساعد المسؤول السياسي الي يحب يقاوم الفساد و يصلح...
الحكومة، حضرت مرسوم في الموضوع، و عملت استشارة حول محتواه.
للاسف، كي قريت حسيت بخيبة امل كبيرة، يعني في بقعة نشر نقارير المهمات الي بيها نعرفو شنوا الخور في كل مؤسسة و شنية خسائرو و شكون المسؤول عليه، المنشور يدعو لنشر تقارير ... تأليفية سنوية.... يعني هاو السنا مشينا لكذا مؤسسة، لقينا تلخيص لكذا اخلال يندرج تحت البند التقني كذا، و طاح الكاف على ظلو...
نتمنى مادام المنشور في طور الاستشارة، الحكومة تبادر بتغييرو، و تفرض نشر كل تقرير مهمة على حدى، و خلي التوانسة يعرفو تفاصيل مشاكل كل هيكل او وزارة... خاطر تقرير تأليفي، يبقى مهما حاول التفصيل، حاجة في المهموتة، ما توضحش تفصيل المشكل و خسائرو و اسبابو، و التقرير التأليفي، ما يعطيش فكرة على مشاكل كل هيكل...
او على الاقل، ينحيو كلمة تأليفي، و يخلوه تقرير سنوي كبير و مفصل فيه كل مهمة مفصلة بمشاكلها و خسائرها و اسبابها لكل هيكل كيما تعمل محكمة المحاسبات
شاهية طيبة |
صحة شريبتكم
#تونس_تعيش |
في الصفحة هذي حكينا برشا مرات على نشر تقارير هيئات الرقابة على المال العام، و قلنا انو هالتقارير هذي مهمة برشا، لخلق ضغط ايجابي يساعد المسؤول السياسي الي يحب يقاوم الفساد و يصلح...
الحكومة، حضرت مرسوم في الموضوع، و عملت استشارة حول محتواه.
للاسف، كي قريت حسيت بخيبة امل كبيرة، يعني في بقعة نشر نقارير المهمات الي بيها نعرفو شنوا الخور في كل مؤسسة و شنية خسائرو و شكون المسؤول عليه، المنشور يدعو لنشر تقارير ... تأليفية سنوية.... يعني هاو السنا مشينا لكذا مؤسسة، لقينا تلخيص لكذا اخلال يندرج تحت البند التقني كذا، و طاح الكاف على ظلو...
نتمنى مادام المنشور في طور الاستشارة، الحكومة تبادر بتغييرو، و تفرض نشر كل تقرير مهمة على حدة، و خلي التوانسة يعرفو تفاصيل مشاكل كل هيكل او وزارة... خاطر تقرير تأليفي، يبقى مهما حاول التفصيل، حاجة في المهموتة، ما توضحش تفصيل المشكل و خسائرو و اسبابو، و التقرير التأليفي، ما يعطيش فكرة على مشاكل كل هيكل...
او على الاقل، ينحيو كلمة تأليفي، و يخلوه تقرير سنوي كبير و مفصل فيه كل مهمة مفصلة بمشاكلها و خسائرها و اسبابها لكل هيكل كيما تعمل محكمة المحاسبات
شاهية طيبة |
رسالة هامّة جدّا من وزير الصّحّة، اسمعوه:
''من الأحرص؟
الحكومة عمومًا ووزارة الصحة خصوصا هما الأحرص على إعلان الإنتصار النهائي على الوباء لو كانت المعطيات العلمية تسمح بذلك .
الأرقام الأخيرة لعدد الإصابات والتي استمرت في التنازل إلى حد الصفر تؤكد أننا على الطريق الصحيح لا غير وتؤكد أنه علينا مواصلة هذا الطريق لنصل إلى الإنتصار النهائي.
المواصلة تعني الإلتزام بالحجر الموجه بمراحله الثلاث وتدارك الخروقات العديدة التي لاحظناها. فما الذي يضطر الناس إلى السباحة في الشواطئ الآن او ما يمنعهم من وضع القناع؟ كي لا نضطر إلى الإنتكاس كما حدث لعديد الدول التي تسرعت في رفع الحجر.
يتساءل الذين يدفعون إلى رفع الحجر او حتى خرقه لماذا نستمر في الحجر في حين أن الأرقام وصلت حد الصفر وهو سؤال منطقي مبني على المنطق العام الظاهر.
الإجابة التي تأتي من اللجنة العلمية مبنية على القواعد الثابتة والتجارب المتراكمة لعلم الوبائيات والذي يقول بأن الأرقام حتى وإن بلغت الصفر لأيام قليلة لا تعني الخلو التام من المرض وعدم عودته الا إذا استمر انعدام الإصابات (صفر حالة) لمدة تساوي مرتين مدة حضانة الفيروس أي #بين_30_و_40_يوما ، فلماذا ؟
الأسباب عديدة ومنها على سبيل المثال فقط إمكانية وجود حالات قليلة تحمل الفيروس وليس لها أعراض وهذا وارد بسبب عدم تصريح أحد المصابين بكل الأفراد الذين خالطهم نسيانًا أو تعمدًا فهؤلاء سينقلون العدوى وتظهر بعد أيام الأعراض عند بعض الناس. هذه الحالة شبيهة ببداية الموجة الأولى عندما تسببت حالات واردة ليس لديها أعراض في العدوى فكان ما كان. لذالك وجب التوقي وعدم الإختلاط وحمل الكمامات والتباعد حتى ينتهي الفيروس عندهم دون أن ينقلوه لغيرهم.
المطلوب ليس التسابق في الضغط من أجل رفع الحجر أو التساهل فيه مرة باسم الرياضة ومرة باسم المقاهي ومرة باسم المساجد، فنحن اشتقنا مثلهم للرياضة والمسجد والأفراح ونتفهّم دوافع الجميع.
المطلوب أن يكون التسابق في الإلتزام بالحجر وتعليمات الحكومة وأن نقدم بذلك القدوة حتى تتجاوز البلاد هذه الأزمة بأسرع وقت ممكن وبدون ارتجال قد يؤدي إلى ارتباك مرة بالتخفيف ومرة بالتشديد كما حدث لدول أخرى. لا نريد أن نتراجع عن أي خطوة خطوناها باتجاه تخفيف الحجر وهذا يقتضي أن نسير برصانة كما يقول المثل
#_دعونا_نسير_ببطئ_فإننا_مستعجلون".
ليسجل كل منا من موقعه حرفًا أو كلمة أو جملة في معلقة شرف مقاومة بلادنا للكورونا.
فالتزموا بكل إجراءات الوقاية ليدوم الصفر ويعود الإقتصاد.
عبد اللّطيف المكّي
وزير الصّحّة التّونسي
تعقيب :
كلام الوزير موش حشو، و موش زايد صدقوني، برشا بلدان صارتلهم كوارث بعد ما سجلو صفر اصابات لايام متتالية، فرحنا ميسالش، من حقنا و حق كل من في الميدان من تقنيين، لكن راهو الاردن سجلت 8 ايام اصفار و بعدها في نهار لقات 62 حالة. لبنان حلت و مبعد بلاد كاملة رجعت سكرت، مقاطعات في المانيا و الصين رجعت سكرت...
رانا ربحنا معركة و ما ربحناش حرب، الحذر الحذر الحذر |
لليوم الثالث على التوالي، صفر حالة جديدة. الحمد لله، على رأي خويا ذاكر ليهيذب، "هذا الصفر الثالث مع استدعاء الولي"😂، حتى لو تتوجد حالات اخرى، نجحنا في السيطرة على الوباء الى حد الان.
شكرا للدكتورة نصاف بن علية و لكل فرد من فريقها في المرصد الوطني للأمراض الجديدة و المستجدة، الي تابعو تطور المرض و قادوا الخطط لمجابهتو. شكرا دكتورة، نساء بلادي فخر لها.
شكرا لكل اعضاء اللجنة العلمية، اللذين اضاؤوا بعلمهم طريق تونس في هذه الازمة، علماء بلادي و على رأسهم الدكتور هاشمي الوزير مدير صرح معهد باستور الشامخ.
شكرا لكل عون من اعوان مختبرات التحليل المختلفة
شكرا لكل الاطباء و الاطباء المقيمين و الاطباء الداخليين و الممرضين الي قبلو العمل و داواو الي جاوهم، و ما طردوهمش.
شكرا لكل من عمل بصمت و ضحى و قبل الظروف المأساوية دون تذمّر.
شكرا لكل متطوع في مل شبر من البلاد عاون بشكل او اخر.
تحيا تونس.
شكرا لكل من عمل طيلة فترة الحجر الصحي المشدد.
اخيرا مرّة اخرى، الشكر الجزيل لمرصد الامراض الجديدة و المستجدة، الذي يعتبر فخر تونس، و شكرا لقائدته الدكتورة نصاف بن علية، شكرا يا قائدة.
ربحنا معركة و لم نربح الحرب، لكن هذا ما يمنعناش باش نفرحو، و ما لازموش ينسّينا في واجب الحذر و التوعية الدائمة، الكمامات و الجال و التباااااعد.
ربي يحفظ تونس
#تونس_تعيش |
معلومة اخيرة تعقيبا على تعليقات بعض الاوخيان على الستاتي السابق، الي يهددو بمراجعة و تعليق و وقف اتفاقية الشراكة مع الاتحاد الاوروبي، و بعد معلومة انو الاتحاد الاوروبي يمثل 74% من صادراتنا نحو العالم، لازم يعرفو ايضا انو وزن تونس في صادرات الاتحاد الاوروبي نحو العالم هو 0,5%، الحاصل نخطاووهم يموتو، و لازم ندخلو عليهم بالشلابق باش يغيرو الاتفاقيات الكل و ريوسهم في القاعة ما يهزوهاش |
النائبة سامية عبو:
"علينا ايقاف اتفاق الشراكة متاع 1995 مع الاتحاد الاوروبي"
فقط للمعلومة سيدتي النائبة:
- مجموع صادرات تونس بين 2015 و 2019 يبلغ 64 مليار اورو، منهم 47 مليار اورو (اي 74% منهم) هي صادرات نحو الاتحاد الأوروبي.
- مجموع واردات تونس بين 2015 و 2019 يبلغ 92 مليار اورو، منهم 49 مليار اورو (اي 54% منهم) هي واردات جاية من الاتحاد الأوروبي.
- مجموع العجز متاع التجارة الخارجية التونسية بين 2015 و 2019 يبلغ 28 مليار اورو منهم 2 مليار اورو فقط (7,6%) هو عجز متأتي من معاملاتنا مع الاتحاد الاوروبي.
الأسئلة الي لازم نجاوبو عليها هوني هي:
- يا ترى عندنا اسواق تنجم تعوضلنا 47 مليار اورو و اسواق عندها القدرة الشرائية متاع سكان الاتحاد الاوروبي و الا لا؟
- يا ترى عندنا اسواق اخرى نمشيولها و كلفة النقل ليها كيما كلفة نقل سلعتنا للاتحاد الاوروبي و الا لا؟
- يا ترى عندنا اسواق اخرى نمشيولها عندنا فيها معرفة بطبائع المستهلكين و الاسواق غادي كيما معرفتنا بطبائع الاسواق و المستهلكين الاوروبيين و الا لا؟
يا ترى عندنا اسواق اخرى نمشيولها فيها امتيازات دخول سلع كيما الي عندنا توا مع الاتحاد الاوروبي و الا لا؟،
- يا ترى عندنا اسواق اخرى نمشيولها و نلقاو فيها انو كلفة سلعتنا الي نبيعوها غادي ارخص من الكلفة الي يصنعوها هوما او الي يستوردوها من دول اخرى؟
- وخاااااصة خااااصة، عندنا امان الخلاص و امان فض النزاع القانوني العادل بين المصدر التونسي و المورد الاجنبي، في اسواق اخرى كيما امان الخلاص و امان فض النزاع القانوني العادل الي يوفرها التعامل مع الاتحاد الاوروبي و الا لا؟
- وارداتنا من الاتحاد الاوروبي هي اساسا تجهيزات و مواد نصف مصنعة و ادوية، انجمو طبعا نواصلو فيها او نغيروها، و وقتها ماعادش موضوع الجودة و الكلفة هو الي يحكم، و انما فقط نلوجو على شكون يصدرلنا المفيد اوروبا الاستعمارية لا. و الاهم، لازم ديما نلقاو قبل ال47 الف مليار اورو عملة صعبة الي باش تذوب كي نوقفو التصدير للاتحاد الاوروبي، و خاصة نلقاو حل لل378 الف عائلة الي توا ديارهم محلولة بخدمتهم في الشركات المصدرة اذا هالشركات ماعادش تنجم لاوروبا (سوق تتقاتل على التصدير ليه كل دول العالم) لما تتنحالنا امتيازات اتفاق الشراكة...
لو ما عندناش اجابة بنعم فورية على الاسئلة هذي، وقتها التعليق على فكرة النائبة ما يعني شي، و لو الاجابة هذي هي مخطط على 30 سنة لقدام، وقتها ما انجم نقول الا "باهي يا مدام".
معلومة اخيرة : بعد معلومة انو الاتحاد الاوروبي يمثل 74% من صادراتنا نحو العالم، لازم يعرفو ايضا انو وزن تونس في صادرات الاتحاد الاوروبي نحو العالم هو 0,5%، الحاصل نخطاووهم يموتو، و لازم ندخلو عليهم بالشلابق باش يغيرو الاتفاقيات الكل و ريوسهم في القاعة ما يهزوهاش
شاهية طيبة للجميع |
اول يوم منذ اوائل مارس: 0 اصابة جديدة |
اليوم 1797 تحليل
2 اصابات جديدة |
كيف تدفع الدولة الناس الى التهرب الجبائي و الاقتصاد الموازي:
سوق اريانة: الدخول منظم بالكعبة و اجبارية الكمامات، الحاصل، لداخل الخضارة و الجزارة (يعني الناس للي تدفع في اجار للبلدية و عندها باتيندات و تخلص في القباضة) ينشّو في الذبان...
خارج السوق مباشرة، فوضى تنبئ بيوم الحشر، نصّابة على بعضها و كراهب تبيع و الي ما عمرو نصب في الشارع عمل طاولة و دبر راسو و لا كراء و لا قباضة و لا هم يحزنو، و من فوق العباد فوق بعضها...
فيني البلدية؟ فيني التراتيب؟ فينو الامن؟ كيفاش تحبو الناس تخمم في الدولة و القباضة... |
آخر فقرة صفحة 570 من التقرير السنوي 31 لمحكمة المحاسبات الصادر في 25 ديسمبر 2018 :
الى حدود سنة 2015، فمّا 896 الف دينار ديون للديوان الوطني للإرسال للاذاعي و التلفزي لم يتم خلاصها من طرف قناتي حنبعل و نسمة |
نهار 16 اكتوبر 2018، هبطنا ستاتي حول افكار لمقاومة الفساد، من ضمن الستاتي، كتبنا الفقرة هذي:
"- ثانيا النشر الفوري لتقارير مراقبي حسابات المؤسسات العمومية، و هوني ما نحكيوش كان على القوائم المالية، نحكيو أيضا على تقرير الرقابة الداخلية الي يبين فيها مراقب الحسابات مواطن الخلل في إجراءات المؤسسة و الي تنجم تأدي للضرر بممتلكاتها و تخلق إمكانيات الفساد، و إضافة لذلك، يجب نشر كل تقارير الهيئات الرقابية على المؤسسات العمومية...
و هوني من واجبي نقلكم انو السياسي الوحيد الي سمعتو طالب بالنقطة الاخيرة هو السيد محمد عبو عن حزب التيار الديمقراطي... "
اليوم:
السيد محمد عبو، حاليا وزير دولة مكلف بالحوكمة و الوظيفة العمومية، و عندو صلاحيات واسعة. و شخصيا، الحقيقة توا، انا في نفس الوقت نتمنى ينفذ وعدو الانتخابي، و نتمنى ما ينفذوش:
- نتمنى ينفذو، خاطر ثبت بالكاشف انو للاسف الاشياء ما تتحرك في بلادنا الا بضغط الرأي العام، و خاطر النشر يأدي لضغط من الراي العام و يقوّي اي شخص في موقع قرار و يحب يصلح
- و في نفس الوقت متردد و نتمنى ما يتفذوش، خاطر هالفضاء الازرق معبي للاسف بصفحات الجهل و الشعبوية و صفحات الخبث و توجيه القارئ بالكذب لغايات لا علاقة بتونس و لا بمقاومة الفساد، و عادي تلقى فرارات الجهل يبنيو حكايات من الحيط و يعملو فوضى على اساس تقرير ما يفهموهش و كل الي يعرفوه عليه جاي من ادمينات صفحات من نوع "ديماري خلي تشعل ناري" و "كشف الخنار" و "فخار ندرا شنوا" و "الحقائق الغبية" و غيرهم من صفحات التفاهة... الحاصل، الجهل الطاغي، و التوجيه الخبيث المستشري، ينجمو يخليونا نخسرو فائدة النشر و نطيحو في شعبوية هدامة
الحل حسب رايي هو حل وسط، نشر التقارير المالية كاملة، هذيكا ما ينجم يحكي عليها كان الي يفهمها، و نشر بقية التقارير مع نشر كل الاجراءات الادارية و الردعية و الاصلاحية الي تم اخذها اثر هذه التقارير... |
تذكير للحكومة، حتى و ان تجاوزنا مرحلة كورونا بنجاح بإذن الله، الاموال هذي، مخصصة لتحسين الخدمات و التجهيزات في المستشفيات العمومية حصريا، فقط المستشفيات العمومية و فقط المستشفيات العمومية التوووونسية، هذي هي نية كل من دفع مليما لهذا الصندوق، يمكن الاستثناء الوحيد المقبول، هو دعم البحوث في اعظم صرح بحث بكتيري و فيروسي طبي في تونس: معهد باستور...
و راهو جاي تقرير محكمة الحسابات باش يقلنا بالتفصييييل في شنوا تصرفو الفلوس، و باش نهبطوه هوني بكل تفاصيلو باذن الله |
سي بون تهناو على فلوسكم يا توانسة، ديجا بالبلاغ هذا وحدو، حتى الي كان مجرّد يفكّر في الخنن يبطّل، خاطر يعرف فضيحتو باش تكون بجلاجل😁. و طبعا التقرير لما يهبط بعد ما تتصرف الفلوس، باش تلقاووه مفسر و مبسّط هوني بإذن الله...
الجدد في الصفحة، الرجاء بكل لطف يعملو مجهود صغرون و يلوجو على ستاتيات تقارير محكمة المحاسبات الي قاعدين يهبطو هوني كل عام، قبل ما يسطعونا بتعليقات عالحيط، رجاءا، فضلا، لا امرا |
الاثر الفوري لكورونا في شهر مارس. شهر افريل سيكون التراجع أعظم |
إعادة لمقال هبطناه نهار 17 جانفي 2017:
نواصلو مع التقرير 30 لدائرة المحاسبات و اليوم نحكيو على مصحّتي حي الخضراء و العمران متاع الCNSS... هاذم زوز مصحّات عموميّة تابعين الCNSS بعني ماهمش مؤسسات عمومية كيما باقي السبيطارات، و انما عبارة على مصلختين من مصالح الصندوق، محاسبتهم و ماليّتهم تابعين لمخاسبة و ماليّة الصّندوق، بصراحة؟ ما تقراوش خير...
اهمّ الملاحظات :
• بين 2010 و 2015، انتدابات بطريقة مباشرة بعيدا عن المناظرة و تكافؤ الفرص، و رغم تبريرات الصّندوق و الوزارة، الدّائرة اكدت على تناقض العملية مع مبدأ التناظر في انتدابات المؤسسات العمومية و اكدت انّو الانتدابات غير
• لتغطية الطلب عليهم، المصحتين مظطرّين يتعاقدو مع أطباء لفترات معينة، لكن الحكاية هذي صارت فيها بعض التجاوزات، مثلا، الدّائرة تلقى انّو بين أكتوبر 2010 و سبتمبر 2013، تمّ خلاص 28 الف دينار لـ18 طبيب متعاقد في غياب كلّي لاي وثيقة تسبت انّو فمّا مرضى تمّت معالحتهم من طرف هؤلاء الأطبّاء، و حتّى المؤيدات الي قدّمهم الصّندوق لتبرير 7 حالات، الدّائرة لقات تضارب في الفترات و في أسماء الأطبّاء
• في الخدمة، أي خدمة، الخدّام عندو الحق يأخذ تسبقة على الاجر، فمّا 9 أعوان في هالزّوز مصحّات، وصلو خذاو تسبقات بلغت 159 الف دينار و خرجو للتقاعد و ما خلصو حتى فرنك للصندوق
• عام 2014، مصحّة العمران عملت استشارة لشراء أجهزة قيس السكّري، العرض انحصر بين زوز مزوّدين منهم واحد اقل من الآخر بـ 14,63%، و المواصفات الفنّية متاع الاثنين كيف كيف، طاحت الاستشارة في الماء و ما اختارو حد، و تعاودت في 2015، و قعدو نفس الزّوز مزوّدين، رغم انّو المزوّد الارخص ثمن المرّة الأولى قعد ارخص من الآخر بـ 7% فإنّو الاختيار وقع على الاغلى
• الدّائرة جات تثبّت، تلقى انّو فمّا عيادات و اعمال طبّية تكميليّة و فحوص اشعّة و ادوية، تعملت بأرقام انخراط 218 مواطن شدّو عندكم... متوفيين منذ اكثر من 3 سنين، و منهم واحد متوفي عندو 20 سنة... كلفة العلاج بهذه ال218 رقم منخرط متوفّي بلغت 300 الف دينار...
• فمّا زادا 145 مواطن ارقام انخراطهم مشطوبة من الصّندوق، و رغم ذلك تمتعو ب 1090 عيادة طبّية في مصحّة العمران
• في تونس عندنا برنامج وطني للعناية بالعائلات المعوزة يضمنلهم العلاج مجّانا، و العائلات هذي مسجّلة عند وزارة الشؤون الاجتماعيّة، بين 2012 و 2015، فمّا 345 شخص في مصحّة العمران و 90 شخص في مصحّة حي الخضراء تمتعو بالعلاج مجّانا رغم انهم غير موجودين أصلا في سجلّ العائلات المعوزة
• الكلنا نعرفو انّو المعارف في السبيطارات هي الي تقضي، كلام و برّه، لكن المرّة هذي الدّائرة فدمت الدّليل بالأرقام، بين 2000 و 2015، 16,21% من العيادات في مصحة الخضراء و 55% من العيادات في مصحّة العمران، يصيرو دون مواعيد مسبقة، في المقابل، فمّا المرضى الي ما عندهم حد توصل فترات انتظارهم لعام و 20 شهر أحيانا للحصول على موعد
• في السيستام متاع الزّوز مصحّات، فمّا امكانيّة الغاء فحص طبي تسجّل ديجا في السيستام، و هذا امر عادي، خاطر ينجّم يصير خطأ او مريض يسجّل و يبطّل او غيرهم من العوائق، لكن الاشكاليّة انّو الي يسجّل و الي يحذف هو نفس العون، و هذا امر غير مقبول في التصرّف، خاطر التسجيل في السيستام معناه اجباريّة قبض مقابل العلاج و دخول هذا الثمن لخزينة المصحّة، و الحذف معناه انّو ما عادش فمّا اجبارية لقبض المعلوم بإعتبار انّو العملية ما تمّتش نظريّا... و عمليّة الحذف هذي لازم يقوم بيها شخص غير الشّخص الي يسجّل لتفادي التجاوزات، باش تفهموني، تذكروا عملية الإلغاء في قباضات المساحات التجارية الكبرى، القابضة لازم تعيّط لعرفها باش يعمل الإلغاء...المأساة فين؟ المأساة انّو بين 2010 و 2015، قاضيات و قضاة الدّائرة يلقاو انّو فمّا 26403 عمليّة فحص تمّ حذفها من السيستام على أساس انها ملغاة، لكن كي جاو يثبتو، يلقاو انّو فمّا 390 الف دينار ادوية تعطات بدون موجب على ظهر هذه العمليّات الملغاة...
• نجيو توّا لمخازن الادوية، الادوية هي سلعة هشّة و خطيرة و التصرّف فيها لازمو يصير بطريقة الدّاخل اوّلا للمخازن يخرج أولا للمرضى FIRST IN FIRST OUT و الطريقة هذي تساعد اقصى ما يمكن على تلافي انّو ادوية يفوت تاريخ صلاحيّتها و هي مطيشة في المخازن...للاسف الزوز مصحّات ما يستعملوش في هذه الطريقة للتصرّف في المخزون...
• بين 2010 و 2016، فمّا دوايات بقيمة 198 الف دينار تعطات من صيدليتي المصحتين على وصفات من أطباء ما عادش يخدمو في الزوز مصحّات سواء تقاعدو او استقالو، و فمّا 46 الف دينار دوايات تعطات على وصفات من أطباء ما عندهم حتّى علاقة بالمصحتين و فمّا 55 الف دينار دوايات تعطات مرتين لنفس المرضى في نفس التاريخ
• بين 2010 و 2015، تعطات مستلزمات فيس السكّري (الات القيس و التيكيات متاعهم) بقيمة 125 الف دينار لناس ما فمّا حتى تسجيل يثبت انها خذات دواء لمعالجة السكّري
• على عيّنة من 23 حالة متاع ناس خذات دوايات، قضاة الدّائرة يلقاو فمّا 4 حالات خذاو ادوية بقيمة 5406 دينار ما عندهمش ملفّات طبّية و ارقام انخراطهم مجهولة و "يرجّح ان تكون وهميّة"... و فمّا حالة ماخو بقيمة 10 الاف دينار بعنوان .... 5 امراض مزمنة و ثقيلة...
• بالنسبة للأدوية الغالية كيما السرطان و الخلايا الدموية و مشاكل النمو و التهاب الكبد عافانا و عافاكم الله، هذي تصدر فيها قرارات تكفّل من الصندوق بعد دراسة الحالة طبّيا، بين 2010 و 2015، يلقاو فمّا 2055 رقم انخراط خذاو دوايات بقيمة 17 مليون دينار دون وجود أي قرار تكفّل، و الاتعس، انّو فمّا 3513 رقم انخراط خذاو دوايات بقيمة 11 مليون دينار بينما هوما في الواقع ناس متوفيين في تاريخ صرف الادوية...
• القضاة ثبتو في قيمة مخزون بصيدلية مصحّة العمران لعينة من 34 دواء نهار 4 جوان 2016، يلقاو فمّا فارق بـ 620 الف دينار بين المخزون المسجّل نظريّا و المخزون الموجود فعليّا...
تحيين:
التقرير هذا تكفل بيه القضاء و صارت فيه برشا ايقافات |
صحة شريبتكم
مقاومة الفساد بوضع رجل الاعمال الفلاني او الفلتاني لانهم تمعشوا من المال العام، حاجة باهية و لازم تصير آليا، لكن الشي هذا هو مجرد حرث في البحر، تماما كيما الي يشد شكون سرقلو دارو و هو يعرف انو خوه حلّو الباب وقسم معاه المسروق، و مازال باش يحل الباب لسراق غيرو و يقسم معاهم...
الحل الوحيد لمقاومة الفساد و التهرب و التهريب، الحل الوحيد للقضاء عليهم نهائيا هو تطهير القطاع العام و الوظيفة العمومية من الموظفين و العمال الفاسدين... غير هذا، مجرد ذر رماد على العيون... لكم في عشرات تقارير هيئات الرقابة و دائرة المحاسبات امثلة...
لابد من طرد كل موظف او عامل فاسد نهائيا، و تغيير طرق العمل و لو كره رافضوا التغيير، و تشديد عقوبة الموظف و العامل الفاسد لتصل مستويات مرعبة، و فرض الرقمنة في كل شي و طرد كل موظف يقف في طريقها او يعرقلها... هذا هو الباب الوحيد لتطهير البلاد نهائيا و اعادتها للشفافية...
هل توجد عوائق امام هذه العملية؟ هل توجد قوى متمعشة ستعارضها؟ طبعا و اكيد؛ لكن هذي موش مشكلة المواطن، بل مشكلة من تقدم ليحكم، من يريد القضاء على الفساد في تونس عليه القضاء على الموظف و العامل الفاسد في القطاع العام و الوظيفة العمومية، اي اجراءات اخرى لن توقف النزيف، و ليقوم بذلك، يلزم يكون نظيف و ما عليه حتى لوم...
على خير |
😂😂😂🤣
مشى في بالي انو القباضات مسكرين و يخدمو بالدور،و قلت ما يجيش، راهو تمرميد للمواطن، حلو القباضات الكل و خدمو شطر الeffectif ميسالش، هكا على الاقل نربحو تفريق المواطنين على القباضات... لكنهم في قلب تونس يخدمو كان في قباضة شارع المحطة، توقعت انو في القباضة المحلولة، يخدمو برشا عباد مع ضمان التباعد بيناتهم... المفاجأة، بعد ساعتين و نصف صف في الشارع... دخلت نلقى انو في كونتوار طويييل في القباضة الوحيدة الي تخدم في قلب تونس، موظف واحد في guichet واحد يخدم.... قداشني بهلول الحاصل😁 |
قدرة الادارة التونسية على استنباط الحلول باش تمرمد المواطن، حاجة تتقرّى في اعتى الجامعات العالمية الحقيقة.
حضر صحي و خطر كورونا، القباضات مثلا، لقاو الحل، موش يحلو كل القباضات و تعمل بنصف الموظفين مثلا، لا لا لا... ياخي معقول هذا؟ القباضات قرروا يسكروا قباضات و يحلو اخرى... و هكا، في قلب العاصمة مثلا، خطرلهم يسكرو القباضات و يخدمو كان قباضة شارع المحطة في برشلونة، و هكا، نلقاو صف و تدافع اتعس من صفوف البوسطة في المساعدات الاجتماعية، كورونا اليوم عامل حفلة في برشلونة، و مصالح ناس معطلة ساعات... الحاصل شي مبهر قدرة ادارتنا على وضع تسهيل حياة المواطن في اولى اهتماماتها |
السلام عليكم اعادة لمقال هبط قبل كورونا😁
اعادة : علاش الدولة تتسلف من البنوك و موش من البنك المركزي، و تش معناها استقلالية البنك المركزي؟
إستقلاليّة البنك المركزي،
مقال نوعدكم بحاجة برك، يفهّم الي يحبّ يفهم، لكن الي يحبّ يفهم لازمو يقبل المجهود متاع القراءة كيما انا قبلت مجهود الكتابة و يعلم ربي طويل خاطر نحبّ نفهّمكم، رجائي خاصّة للصّحافيين و النّوّاب، يقراو يفهمو، باش هوما بيدهم يحكيو للنّاس...
شفنا النهارين الآخرين بداية نقاش حول استقلاليّة البنك المركزي، و شفنا سياسيّين يطالبو بإلغاء القانون الأساسي للبنك المركزي الي تعمل في 2016... و العودة لقانون 1958... كالعادة باش نحاولو مع بعضنا، نطرحو جملة من الأسئلة، و نجاوبو عليهم، باش نفهمو هالموضوع...
أوّلا السّاعة، شنوّا البنك المركزي؟ (المصدر 1)
هو مؤسّسة عموميّة تونسيّة رأس مالها على ملك الدّولة التّونسيّة، يسيرو محافظ يعيّنه رئيس الدّولة بإقتراح من رئيس الحكومة و بعد موافق مجلس النّوّاب، و معاه مجلس إدارة فيه كوادر من بعض الوزارات و المؤسسات العموميّة يعيّنون بصفتهم هذي، و4 خبراء يعيّنهم رئيس الحكومة بإقتراح من المحافظ... و أهمّ مهمّاتو هي :الحفاظ على استقرار الأسعار، و مساعدة الدّولة على تحقيق سياستها الاقتصاديّة في النموّ و التّشغيل (ركزوا مليح على هذي و تذكروها خاطرعا مذكورة حرفيّا في الفصل 7 من قانون 2016)، و إصدار العملة التّونسيّة (ورق و قصع نقديّة)، و مراقبة نشاط البنوك، و القيام بدور بنك الدولة (يعني كيما المواطن حسابو محلول في أي بنك او في البوسطة، الدولة حسابها محلول عند البنك المركزي)... طبعا كلّ مهمّة من المهامّ هذي، عندها آليّاتها و تقنيّاتها الي موش هذا مجال الحديث عليها...
آش معناها استقلاليّة البنك المركزي؟
الإستقلاليّة متاع البنوك المركزيّة، هي اوّلا حاجة ما نلقاوها الّا في الدّول الدّيمقراطيّة، و مستحيل دكتاتوريّة تلقى فيها بنك مركزي مستقلّ)، تهمّ أساسا مجلس إدارتو، معناها بكلّ بساطة، انّو المحافظ أساسا، و أعضاء مجلس الإدارة، موش تحت رحمة رئيس او أحزاب سياسيّة في تعيينهم و طردهم وقت ما يساعدهم... قبل، كانوا بكلهم يتعينو و يتم اعفاءهم بجرّة قلم رئاسيّة، توّا المحافظ يعينو رئيس الدّولة بإقتراح من رئيس الحكومة و بعد موافقة اغلبية مجلس النّوّاب، و الإعفاء يتمّ بنفس الطّريقة (فصل 78 من الدّستور التّونسي)... يعني التّعيين يتمّ من طرف السّلط المنتخبة، لكنّ موش الي يبات رقبتو معوجة عالمخدّة يقوم الصباح يطرّد المحافظ و المجلس... الطّريقة هذي مخلية البنك المركزي يحكمو فيه كفاءات ماليّة و اقتصاديّة، و مخليتهم خاصّة غير خاضعين لضغوطات الأحزاب و السّياسيّين (الّي ما فمّا حتّى شي يفرض عليهم يكون عندهم كفاءة ماليّة و إقتصاديّة باش يعملو السياسة)... هذا اهمّ جانب في الإستقلاليّة...
و الإستقلاليّة هذي مهمّة علاش، خاطرها تسمح بنوع من الاستقرار في مسيري المؤسّسة، و خاطر البنك المركزي مسؤول عن السياسة النّقديّة للبلاد، و السياسة النّقديّة هذي تعني بااارشا حوايج الي تحريكها يمسّ الاقتصاد التّونسي و يمسّ عيش التوانسة اليومي، و المثال الّي تعرفوه الكلّ هو نسبة الفائدة، لكنّ فمّا زادا عمليّات تمسّ سعر الدّينار، و عمليّات تمسّ كمّية الفلوس الي تدور في البلاد، و عمليّات تمسّ توجيه القروض البنكيّة نحو مجال اقتصادي او مجال آخر، و عمليّات تهمّ مساعدة الدّولة في مفاوضاتها مع المؤسّسات الماليّة العالميّة... و هذي عمليّات الكلها يا توانسة (كيفها كيف سعر الفائدة) تمسّ حياتكم اليوميّة بشكل مباااشر دوب ما تخرجو من دياركم...
لازمكم تعرفو أيضا، انو السياسة النّقديّة و الإقتصاديّة، مبنيّة أساسا على بسيكولوجيا البشر و توقّعاتو، و انّو المتعاملين الإقتصاديّين سواء مواطنين او شركات، يتأثرو مباشرة بأي حاجة يسمعوها او يتوقعوها (تذكروا هاك العام شنوّا صار للدّينار التّونسي بمجرّد تصريح لوزيرة الماليّة)... علاش نقولكم في الكلام هذا؟ خاطر استقرار اهمّ مؤسّسة مسؤولة على السّياسة النّقديّة في البلاد، امر هامّ جدّا باش النّاس تعطي ثقتها في الدّينار في المستقبل أصلا و خاصّة في جدّية و مسؤوليّة البنك المركزي... غياب هالإستقرار معناه انعدام الثّقة في السّير المستقبلي للقواعد الإقتصاديّة، و غياب الثّقة معناها غياب الاستثمار و غياب الاستهلاك و النّتيجة ركود تامّ و هروب أصلا من التعامل بالدّينار التّونسي و فقدان نهائي لسيادتنا... لاحظوا أخيرا، انّو هالإستقلاليّة هذي، ما عندها حتّى علاقة بموضوع منع البنك المركزي من إقراض الدّولة مباشرة، هذا موضوع آخر، مذكور في فصول أخرى لا علاقة بالإستقلاليّة...
باهيييي، شنوّا النّقد او اللّوم الموجّه للبنك المركزي التّونسي من طرف السّياسيّين الي يطالبو بإلغاء قانون البنك المركزي متاع 2016؟
في مشروع القانون الي تقدّم لإلغاء قانون 2016 و العودة "لقانون 1958 و كلّ التنقيحات المدخلة عليه" (هكّا مكتوبة حرفيّا و هذي بحدّ ذاتها شبعة ضحك و توّا تفهموني علاش)... و اللّوم المكتوب في مشروع القانون هذا و الّي سمعناه في وسائل الإعلام يتمحور أساسا حول :
قانون 2016 خلّى البنك المركزي ممنوع يسلّف الدّولة و يسلّف البنوك الي تمشي تسلّف الدّولة مبعد
قانون 2016 خلّى هالبنك المركزي ينجّم يتسلف وحدو من الخارج و حدّ ما يحكم فيه، هذي قالها واحد من النواب الي قدمو المشروع البارح في اكسبراس اف ام
قانون 2016 خلّى هالبنك المركزي ما يحكم فيه حدّ و لا شكون يراقبو
بعد قانون 2016، هالبنك المركزي موش مطاوع الحكومات المتعاقبة، هوما يحبّو يطورو الاقتصاد و هو يطلّع في الانتيريس
هالبنك المركزي طلّع في الانتيريس لمقاومة التضخّم بينما التضخّم مستورد و جاي من انهيار سعر الدّينار مقارنة بالاورو و الدّولار
هيّا نبداو الأولى السّاعة: كيفاش قانون 2016 خلّى البنك المركزي ممنوع يسلّف الدّولة و يسلّف البنوك الي تمشي تسلّف الدّولة مبعد، و كيفاش خاصّة حسب النّاس الي تقدمو بمشروع الغاء قانون 2016 و "العودة لقانون 1958 و كلّ التنقيحات المدخلة عليه"، باش توقّف الحكاية هذي؟ (المصدر 2)
المأساة الكبرى حسب رايي أنّو الي قدمو المشروع ما عملوش مجهود بحث قبل ما يرميوه في المجلس و يجريو للإعلام شوفونا آش عملنا... لذا نحبّ نقلهم انّو منع البنك المركزي من إقراض الدّولة، موش باش يتنحّى اذا ترجعونا "لقانون 1958 و كلّ التنقيحات المدخلة عليه"، بكلّ بساطة يا سادة، لأنّو لو تمعّنتو مليح في قانون 1958، تلقاوه تنقّح برشا مرّات، و آخر تنقيح تعمل في 2006 جاب الفصل 47 مكرّر الي كرّس مبدأ منع تسليف البنك المركزي للدّولة، و الي ألغى الفصول 48 و 49 و 50 متاع قانون 1958، يعني يا سادتي الكرام، حكاية المنع هذي موجودة عندها 10 سنين قبل ما يجي قانون 2016، يعني عندنا 10 سنين قبل قانون 2016، و الدولة تتسلّف من البنوك موش من البنك المركزي..فقط كان ثبّتّو اموركم شويّة قبل ما....
باهي توّا علاش أصلا تعملت الحكاية هذي؟ فاش قام الدّولة تخلّي السلف من البنك المركزي بأنتيريس ضعيف و تمشي للبنوك؟
بكلّ بساطة، خاطر الفرق بين المركزي و البنوك، هو انّو البنوك تجمع ودائع من عند النّاس و تضمنهالهم و تضمنلهم انّهم يجبدوها في كلّ وقت، و في نفس الوقت، تستعمل جزء منها باش تسلّف الي يحبّ يتسلّف سواء مواطنين او شركات او دولة... الطريقة هذي، تخلّي البلاد تحافظ تقريبا (موش 100%) على كمّية فلوس تدور في اقتصادها مقابلة لكمّية السّلع و المنتجات، و هكّا يتمّ السّيطرة على التّضخّم... بينما البنك المركزي لمّا يسلّف مباشرة الدّولة، فإنّو يعمل مجرّد قيد في دفاترو انّو الدّولة تصبّولها فلوس، و الحكومة من غدوا تبدا تصرف، و الطريقة هذي، هي طريق الخراب التضخّمي على قاعدة، اذا الحكومة تحبّ ترضّي الإتّحاد و تحبّ تشيّخ النّاس وقت الي هي موجودة و يتقيدلها انتصار سياسي يضمن إعادة انتخاب حزبها، و تكون هي تحكم في البنك المركزي، تنزل عليه ديما يسلّفها من الحيط، كمّية الأموال في البلاد ترتفع بشكل كبير و تتصرف في زيادات أجور و غيرهم، و كلامي هذا موش من لا شيء، في 2012 و 2013 و 2014، سعر الفائدة التّوجيهي متاع البنك المركزي كان ضعيف، و رغم هذا مصاريف الدّولة مشات في الحكايات الفارغة و موش في التّنمية، و النّموّ الاقتصادي قعد تافه، و الاتعس انّو العمليّة هذي كانت سبب في التضخّم الي نعانيو فيه توّا، خاطر الطريقة هذي عملها رئيس الزّائير سابقا و طاح يطبع في الفلوس على بعضو و يفرّق، و النتيجة كانت انهيار عملة الزائير وقتها و برويطة فلوس ما تشريش خبزة... شنوّا الحلّ مالا؟
الحلّ هو انّو نفرضو على الحكومات تتصرّف كأي متعامل اقتصادي، ووضعيّة الدّولة تظهرلنا على حقيقتها، وتقترض بسعر السّوق الحقيقي، هكّا، أي تخلويض اقتصادي والا في صرفان الميزانيّات يدمّر تونس و مستقبلها، يظهر للعيان على بكري، والحلّ الوحيد، هو اجبارها تتسلّف من البنوك بالسّعر الحقيقي... يقول القايل، البنك المركزي هاو يسلّف في البنوك من الحيط مالا؟ شبيك هذي موافق عليها؟ لسبب بسيط، البنك المركزي، يسلّف على جمعة كان خلات، يعني خلق فلوس من الحيط عند نسليف البنوك، ثمّ تدميرها بعدها بجمعة عند خلاصها، و هذا ظهر في حجم ديون البنوك لدى البنك المركزي الي ينجّم يطلع و يهبط بسهولة في فترة قصيرة حسب قرارات البنك، بينما السلف للدّولة يصير على سنوات طويلة، و كلّ عام زيد سلّف من الحيط حتّى نوصلو للخراب التضخّمي متاع موبوتو...
باقي موش نورمال، انتيريس البنوك للحكومة اغلى من انتيريس البنك المركزي على البنوك، و هاو قالو البنوك تحقق في أرباح خياليّة من الدّولة...، أوّلا، البنك المركزي يسلّف على جمعة، و البنوك نسلّف الدّولة على سنوات، و أي حدّ يفهم شويّة في الماليّة يعرف انّو كلّ ما ارتفعت مدّة التّسديد كلّ مازاد الانتيريس خاطر الرّيسك اكبر.... مازال...
عام 2016 حصّة الانتيريس الي جاي من الدّولة في جملة مداخيل البنوك تبلغ حوالي 7,6% و عام 2018، الحصّة هذي هبطت لـ 6,3% (المصدر 3)... لكنّ الحكاية موش هكّا برك، الدّولة عام 2018 مثلا، دفعت انتيريس على دينها الدّاخلي (من عند البنوك و المؤسسات المالية التّونسية) بقيمة حوالي 1519 مليون دينار (المصدر 4)، و.... البنك المركزي عمل مداخيل بقيمة 1021 مليون دينار من تسليفو للبنوك (المصدر 5)... و تذكرو يا توانسة، انّو البنك المركزي مؤسسة عموميّة 100% و عام 2018، تصبّت لميزانيّة الدّولة التّونسية 676 مليون دينار جاتها من الأرباح الصّافية للبنك المركزي... يعني بالنّهاية، علميّا الي تدفع الدّولة زايد للبنوك، تقبضو من الجهة الأخرى في شكل أرباح من البنك المركزي، يعني صحيح باقي الدولة تدفع انتيريس على قروضاتها، لكنو فعليا يطلع انتيريس اقل من الانتيريس الي البنوك تتسلف بيه من البنك المركزي، لكن يبقى انتيريس.... اخيرا انصار فكرة انو الدولة ما تدفعش انتيريس اصلا، هوما انصار طبعان الفلوس، و الي يؤدي آليا الى تضخم رهيب للاسعار كيما عمل موبوتو ملك الزائير هاك العام و اصبح نكتة يتندر بيها كل العالم...
مازال الأهمّ، البنك المركزي لمّا يسلّف البنوك، يفرض عليهم انّو 60% على الأقل من المبلغ الي سلّفهولهم يمشي لتمويل القطاعات المنتجة...
و بعد هذا و دونو، النقطة هذي بالذات موش مربوطة حتميا بالاستقلالية، علاش بعض السياسيين شادين في الغاء الاستقلالية؟ تحبو اخر معاقل الكفاءات يصبحو تحت رحمتكم زادا؟
أخيرا، كليمتين على باقي اللّوم الي عاملينو للبنك المركزي:
قانون 2016 خلّى هالبنك المركزي ينجّم يتسلف وحدو من الخارج و حدّ ما يحكم فيه : هذا دليل آخر على عدم البحث قبل التجلطيم، خاطر حتّى اذا نرجعو لقانون 1958 و كلّ التنقيحات المدخلة عليه، باقي يقعد من حقّو يتسلّف من الخارج خاطر الحكاية هذي موجودة في القانون القديم في الفصل 40 و من عام 1958 (المصدر 2 و 6)
قانون 2016 خلّى هالبنك المركزي ما يحكم فيه حدّ و لا شكون يراقبو: كيف كيف، كلام فارغ، فمّا باب كامل في قانون 2016، فصول 80 الى 84 يحكيو على سلطة النّواب و حقهم في مساءلة البنك المركزي
بعد قانون 2016، هالبنك المركزي موش مطاوع الحكومات المتعاقبة، هوما يحبّو يطورو الاقتصاد و هو يطلّع في الانتيريس: التعاون مع الدولة لخلق النمو و مواطن الشغل موجود حرفيا في قانون البنك المركزي 2016 فصل 7، و كل قراراتو الي ما تشوفهمش يا توانسة، هي قرارات متناغمة مع السياسات القطاعية للحكومات المتعاقبة و اخرها منشور التعامل مع ديون معاصر زيت الزيتون لانقاذ الموسم، لكن اول مهامو هي مقاومة التضخم، و رغم هذا، الحكومات المتعاقبة عمرها ما قوّات ميزانيّات التنمية، يكفي كيما قلتلكم، تتذكروا سنوات 2012 الى 2015 لمّا كان سعر الفائدة ضعيف و ماصار حتّى نموّ يذكر، و كلّ مجهود الحكومات كان لدفع مصاريف الأجور و التصرّف، و هذا ادّى للتّضخّم، وجود الأموال هذي في البلاد شجّع على استهلاك السلع الاجنبيّة و المحلّية، و ترفيع الانتيريس بدأ شيئ فشيئا يقضي على الطّلب على السّلع الاجنبيّة و بدينا يصبح عندنا ميزان تجاري فائض في السّلع الاستهلاكيّة، و لو ماجاش البنك المركزي، راكم شفتو الخراب الي في حقّو، و الي متقلّق من التضخّم المستورد، يمشي يفرض حمائيّة اقتصاديّة (و يتحمّل عواقبها الكارثية على الاف مواطن الشّغل في شركاتنا المصدّرة الي باش تتفرض عليها حمائيّة في إطار المعاملة بالمثل)، و هذا موش من مهام البنك المركزي...
منذ 2006 و البنك المركزي ممنوع من تسليف الدولة، و بعد 2011، الحكومات غرقت البلاد في الديون على اساس قابلين العجز و التداين باش يعملو تنمية، و في الواقع الفلوس مشات ترضيات و شراء للسلم الاجتماعية و التنمية يجيبها ربي.. توا اخر طلعة، قالك البنك المركزي هو الي معطلنا خاطر مستقل... و نحبو نزيدونخربوها بالتداين و نخربوها بالتضخم في الاعوام القادمة... امشيو قدمو حلول باش الشركات ترجع تخدم، قاومو السوق الموازية، راقبو مسالك التوزيع، اعملو رقمنة، حيو البيروقراطية من الادارات، شجعو الاستثمار، اقضيو على التهرب الجبائي، رجعو ثقة المواطن و الشركات فيكم كسياسيين قاومو الفساد و الرشوة... هذي هي والله، ناس تفشل في مهامها، ترمي بلاها بجهل على غيرها...
على خير يا توانسة
المصدر 1:
قانون عدد 35 لسنة 2016 مؤرخ في 25 أفريل 2016 يتعلق بضبط النظام الأساسي للبنك المركزي التونسي
https://www.bct.gov.tn/bct/siteprod/page.jsp?id=227
المصدر 2:
LOI N° 58-90 DU 19 SEPTEMBRE 1958 PORTANT CREATION ET ORGANISATION DE LA BANQUE CENTRALE DE TUNISIE
https://www.bct.gov.tn/bct/siteprod/documents/loi58-90n.pdf
المصدر 3:
هوني عمل الصّفحة، الدّخول للقوائم الماليّة للعشرة اهمّ بنوك المدرجة في البورصة في موقع هيئة السّوق الماليّة :
https://www.cmf.tn/?q=consultation-des-tats-financier-des-soci-t-s-faisant-ape
و بعدها البحث عن المعلومة متاع كلّ بنك في الإيضاحات، و جمعها، و قسمة مجموع الانتيريس الي خذاتو البنوك على سندات الدّولة، و قسمتها على مجموع مداخيل البنك عامتها... هذي عمليّة ينجم يقوم بيها خبراء الأحزاب الي مقدمة المشروع، و يثبتو علينا و يفضحونا اذا غلطنا...
المصدر 4 (صفحة 6 في الوثيقة):
http://www.finances.gov.tn/sites/default/files/2019-10/R%C3%A9sultatsSeptembre2019.pdf
المصدر 5 (صفحة 218 من التقرير السنوي للبنك المركزي 2018، السطر الاوّل في الجدول):
https://www.bct.gov.tn/bct/siteprod/documents/RA_2018_fr.pdf
المصدر 6 (حلّو قانون البنك المركزي، يخرجلكم الثّالث من لوطة، و امشيو للصّفحة 916، الفصل 40، مطّة 3)
http://www.iort.gov.tn/WD120AWP/WD120Awp.exe/CTX_11988-42-sONLXosmRY/RechercheTexte/SYNC_1204364377 |
صحة شريبتكم
تتذكرو هاك البنات الي يخدمو في معمل consomed في القيروان؟ هاك الي سكرو على ارواحهم 43 يوم في المعمل باش يصنعو الكمامات الطبية... اليوم كي خرجو، تمت تحيتهم من طرف فرقة عسكرية و نشيد الجيش الوطني....
#تونس_تعيش |
ما عنديش المعلومة:
في موضوع الاتفاقية حول فتح مقر بتونس لصندوق قطر للتنمية، و اجابة للي بعثو ميساجات الكل، راني ما عنديش الاتفاقية باش نفسرها، ما هياش منشورة في موقع المجلس.
نعرف فقط انو الاتفاقية جاية مثل كل الاتفاقيات الدولية عن طريق وزارة الاستثمار و التعاون الدولي، انو تم النظر فيها في مجلس وزراء بتاريخ 11 ديسمبر 2019 و انو الاتفاقية تمت إحالتها للمجلس من طرف الحكومة بتاريخ 28 جانفي 2020.
لو تتنشر الاتفاقية في موقع رسمي متاح للعموم، توا نحكيو على الي فيها هوني. فقط لو تتنشر في موقع رسمي متاح للعموم، او وسيلة اعلامية كبرى تتحمل مسؤوليتها في كلامها، اما هذي صفحة فلان او علّان ما تعنيلي شي.
شاهية طيبة. |
اليوم :
200 تحليل
18 اصابة جديدة
تراجع عدد التحاليل حسب رايي و هذا مجرد تخمين، جاي بسبب نقص الréactif، و هذا امر يخوّف خاطر صراحة لا عندنا لا جاه لا غلظ رقبة باش ناخذو باينا مع الكبارات.
المخيف اكثر هو ارتفاع نسية الحالات الجديدة المكتشفة الي بعد ما قعد مدة يدور حول 4 و 5%، اليوم طلعنا ل9%
ربي يحمي تونس |
إعادة :
سلام عليكم...
يا شهّار، يا شركة منظمة، يا مهني يحترم بلادو و يخلص في ضرائبو الحقيقية، كي تستعملو الكاش راكم في الواقع تذبحو في ارواحكم بموس حافي.... و هاو مثلا سبب من أسباب ارتفاع الTMM و ارتفاع القصاصات على القروض...
رحلة اخرى طويلة و الي عندو نفس يتبّع😁 بإذن الله ما يندمش
اليوم باش نحكيو على استعمال الكاش في تونس، و الأثر متاعو على حياة المواطن...
في تونس، تقريبا اغلب معاملاتنا تصير بالكاش، نحكي على المعاملات اليوميّة متاع المواطنين، مع العطّار و الخضّار و الطبيب و المحامي و الميكانيسيان و القهوة و المطعم و تجّار الملابس الجاهزة و غيرهم من الحاجيّات العاديّة، طبعا هذا ما غير ما نحكيو على الافاريّات الكبيرة الي تصير أحيانا بالكاش... الوضعيّة هذي في القرن 21، قعدت محصورة عند الدّول المتأخّرة إقتصاديّة، خاطر في الدّول المتقدّمة، حتى الbaguette تنجّم تخلّصها بالكارطة او بالهاتف الجوّال، و كلّ المعاملات تمرّ عبر القطاع البنكي المنظّم بطريقة او بأخرى...
أحنا في تونس الكاش مازال هو الّي طاغي على معاملاتنا اليوميّة... الوضعيّة هذي، قد ماهي ساهلة، و مفهومة، و معروفة عند النّاس، قد ما عواقبها وخيمة على اقتصاد بلادنا و على حياتنا اليوميّة من جهة أخرى، و هاو باش نفسرلكم كيفاش؟
أوّلا، لازمنا نتذكرو انّو الكاش ما يخلّيشtrace، معناها ما يخلّيش أثر مكتوب في وثيقة يدلّ على عمليّة البيع او الشّراء، يعني آليّا ينجّم السيّد الي شريت من عندو بالكاش، يهزّ فلوسو لأي نشاط غير قانوني، سواء تهريب او حتّى إرهاب، و حدّ ما ينجّم يفيق بيه آش عمل بالفلوس، خاطر حد ما ينجّم يثبت عليه انّو قبض فلوس أصلا... و النّاس الي تخدم في أي نشاط مخالف القانون، تبعد قد ما تقدر على كلّ نوع من وسائل الدفع : لا تحب شيكات لا كمبيالات لا دفع بالكارطة لا حساب بنكي، خاطر بكلّ بساطة، هذي وسائل تبادل أموال تخلّي اثر مكتوب، تنجّم القباضة و النيابة العموميّة يلقاووه و يتبعو الفلوس و يجيبوهم، أكبر مافيوزي أمريكي اسموAlphonse Gabriel Capone ، ما نجمو يشدّو عليه في نشاطو الإجرامي، لكن عام 1931 تحكم عليه ب17 سنة حبس بسبب التهرّب من الضّرائب الي فاقو بيه عبر تتبّع حساباتو البنكيّة وقتها...
ثانيا، اذا انت تشري بالكاش من شخص عندو باتيندا و مسجّل في القباضة مهما كانت مهنتو، تاجر (ملابس، قهواجي...) او مهنة حرّة (محامي طبيب مهندس...) او حرفي (ميكانيسيان، نجّار...) او غيرهم، اذا تشري من عندو بالكاش، ينجّم ما يصرّحش بالمدخول هذاكا للقباضة.... وقتها، انت يا شهّار تتقصلك ملاين ضرائب من شهريتك على عام كامل، لكن هو، الي ينجّم يكون يدخّل قدّك بعشرة مرّات، يدفع ملاليم للقباضة خاطر اغلب مداخيلو قبضهم كاش، و القباضة ما تنجّم تشدّ عليه شي... دونك السيّد هذا الّي انت خلّصتو بالكاش، يصوّر اكثر منّك برشا و يدفع ضرائب أقلّ منّك برشا، لكن يستعمل معاك الكيّاس الّي تبنى بالضّرائب الي دفعتهم انت، و يقرّي ولدو في الجامعة الّي تبنات بالضّرائب الي دفعتهم انت، و يتمتّع معاك بالامن و القضاء الي توجدو بفضل الضّرائب الي دفعتهم انت (مانيس نحكي على جودة هذه المرافق، نحكي على استعمالهم مهما كانت حالتهم دون المساهمة في كلفتهم)... مازلنا في ثانيا، و هوني نحب نحكي على النّاس الي عندها باتيندا و ما تصرّحش بحقيقة مداخيلها للقباضة باش تخلّص ملاليم ضرائب كيما حكينا، نحبّ نقول انّو بالنّهاية، الطبيعة تكره الفراغ، و الحاجة المعوجة ما تدومش راهي، النّقص في موار الضّرائب، راهو عاجلا ام آجلا يأدّي لضرائب جديدة اكبر، و لقوانين اكثر صرامة، كيما صار في الزيادة الأخيرة في نسبة الضّرائب، و المساهمة الاستثنائيّة، و زيادة نسبة الTVA، و تشديد قوانين الفوترة على المهن الحرّة، و السعي لرفع السرّ البنكي... بالفلّاقي، راهو التهرّب يجيب العينين، و يخلّي الدّولة تركّز اكثر مع القطاعات الكلّ، و تزيد في الضّرائب، و تشدّد في الرّقابة... هذا ثانيا...
ثالثا، النّاس الي تموت على الكاش، هوما جماعة الكنترا و الاقتصاد الموازي، ... جماعة سلعة ليبيا و الشّنوا و برويطة البانان و الأناناس، و ايصانص ليبيا و التويوتا الي واقفة تحت قنطرة تبيع في الطومصون... هذوكم ناس موش موجودين أصلا عند القباضة، يعني موش يكذبو برك في الحجم الحقيقي لمداخيلهم، لا لا، هذوكم عايشين معانا، يستهلكو معانا في المواد المدعّمة من ضرائبنا، و يتمتعو بطرقاتنا و تعليمنا و امننا و قضاءنا، لكنهم ما يدفعو في حتّى ملّيم مساهمة... هاذم ناس تسرق في الشعب التّونسي و ما فمّاش كلمة أخرى للتّعبير على الوضعيّة متاهم...
رابع مشكل يعملو استعمال الكاش، هو الأخطر حسب رأيي... الكناتريّة و جماعة الاقتصاد الموازي و حتى الي عندهم باتيندا و يخيرو يبيعو أكثر بالكاش، ما يحطّوش مداخيلهم في البنوك، لا لا، كاشهم يتخبّى باكووات في الديار و المخازن، خاطر اذا يتصبّ في البنوك، تفيق بيهم القباضة، و يفيق بيهم الامن، و هذا ما يساعدهمش... العمليّة هذي نتيجتها شحّ السّيولة في القطاع البنكي، يعني البنوك يصعب عليها إيجاد سيولة باش تغطّي الطّلب على القروض... و كيما في أي سوق، لمّا سلعة تنقص، سومها يغلى، كذلك بالنّسبة للسيولة، نقص الودائع عند البنوك، يؤدّي آليّا الى ضعف امكانيّة إعطاء قروض بالنّسبة للبنوك، يعني عرض قروض أقلّ، و هذا يأدّي لإرتفاع نسبة الانتيريس على القروض الي تتعطى للشّهّارة و للشّركات المنظمة، و هذا الي صارلنا الجمعة الي فاتت مثلا.... و الحكاية ما تاقفش غادي راهي، موش كان الشهّار و الشركة باش يغلى عليهم الانتيريس، الدّولة أيضا تتسلّف من البنوك، و لمّا الانتيريس يطلع، معناها آليّا اكثر مصاريف للدّولة لمّا تجي تخلّص ديونها، و مصاريف اكثر للدّولة، معناها يلزم تلقى موارد اكثر، معناها عاجلا ام آجلا ضرائب اكثر على ظهر الشهّار و الشركات المنظمة...
بالفلاقي، شهّار يقضي بالكاش في السّوق الموازية او من جماعة الكونترا، او يعبّي ايصانص ليبيا، ماهو قاعد يربح في شي، خاطر الي ربحو في السّوم الرخيص، باش يخلّصو دوبل من الجهة الأخرى لمّا الانتيريس يزيد، و لمّا الضرائب تزيد، و الرّابح الوحيد في العمليّة هوما الحارة كناترية، و الكعبات الي يخدمو بلا باتيندة...
الخلاصة: اكثر ملفّ حارق في بلادنا، هو القضاء على التّعامل بالكاش، اكيد لا عطارتنا لا ميكانيسيانتنا يستعرفو بالخلاص الالكتروني، لكن فما عشرات الأماكن إلي ساهل نحرموهم من الكاش، محلات الملابس الجاهزة، المهن الحرة؛ المطاعم الكبرى، المحلات التجارية الكبيرة، و غيرهم من الاماكن إلي ساهل الخلاص فيهم بالشيك أو البطاقة البنكية...
و اذا فمّا حاجة عاجلة فهي وضع استراتيجيّة وطنيّة لدعم التعامل بالبطاقات البنكيّة و الخلاص عبر الهاتف الجوّال... لو فمّا دعم لازم تعملو الدّولة، راهو دعم الmonétique... المواطن، مشكلتو مع البانكا و الكارطة متاع البانكا و الخلاص عبر الهاتف، هوما الfrais، يقلّي غالي عليّا فاش قام نعطيم في 7 دينارات في التريميستة (سوم ارخص كارطة في تونس)، و التّاجر يقلّك ما نحطّش TPE terminal de paiement électronique فاش قام البانكا تاخو عليا بين 0 و 2% على كلّ معاملة... طبعا الاثنين ناسيين انّو فمّا لوجيستيك كبيرة وراء الكوارط و انّو البنوك هي شركات تجاريّة ما تخدمش على رحمة الوالدين... ما علينا... اجبار البنوك أنها ترخّص او تفرّق كوارط بلاش هو غباء ما يأدّي لشي حسب رايي، خاطر بكلّ بساطة يبطلو ما عادش يبيعو كوارط... الحلّ في الدّعم، و الدّعم هذا هو دعم استراتيجي و مسألة حياة او موت بالنّسبة لتونس، الشهّار الي ياخو كارطة، يكفي يقدّم كشف حسابو الي فيه عمليّة خلاص كارطتو للإدارة متاعو، باش بعدها شريكتو ترجّعلو المبلغ، و الشّركة تقص المبلغ من ضرائب الشهّار هذاكا قبل ما تصبهم للقباضة... كيف كيف، التّاجر او المهنة الحرّة الي ينخرط و ياخو TPE، القباضة تنقّصلو الFRAIS الي خذاتهم البانكة من الضّرائب الواجبة عليه... و الحل الاهم، هو توحيد المنصة الوطنية للخلاص عبر الهاتف و التسريع في تركيزها...
و بالطّريقة هذي نشجعو النّاس انها انها تنسى الكاش، و تتعامل اكثر فأكثر بالكوارط او تخلّص بالتّلفون (و هذا شانطي آخر توا نرجعولو)... خاطر الحلّ لمواجهة التهريب و التهرّب من الضّرائب موش امني و موش قضائي فقط... اذا المواطن يصبح ما يحب يتعامل الّا بوسائل الدّفع هذي، وقتها عبارة قمنا بتجفيف منابع التهريب و التهرّب الضّريبي ، خاطر حدّ ما يشري عليهم بالكاش... و الناس هاذم، اذا ما ينجموش يخدمو بالكاش، عندهم زوز حلول: امّا الاختفاء، او يضطرّوا انّو معاملاتهم تتعدّى عبر البنوك، و وقتها تقعد trace على كلّ معاملاتهم، و القباضة تنجّم اتّبّعهم و تفك منهم حقّ الشعب التونسي ....
يا شهّارة، احرموهم من الكاش، نعرف تعقيد لحياتكم، أما صدقوني، المتهربين من الضرائب راهم ما يضروش في الدولة... لا صدقوني لا، الي يخدمو بالكاش سواء تجار او مهن حرة او مهربين راهم قاعدين يمصولكم في دمكم انتوما و يفكولكم في خبزة صغيراتكم.... انتم حرفاءهم، احرموهم من الكاش....
شاهية طيبة |
بايت مجمّر
السلام عليكم
الخوصصة، المؤسسات العمومية...
نبداو السّاعة بفكرة عامّة، اوّلا نبعدو على الشعارات الفضفاضة من الجيهتين، لا "الخوصصة هي الحلّ"، و لا كذبة "الخوصصة هي بيع تونس"...
نفسرو ثانيا شنيّة المؤسّسات العموميّة المعنيّة بالخوصصة حاليّا، بالنّسبة للشّعب التّونسي... المؤسّسات العموميّة هي في الواقع شركات كيفها كيما الشّركات الخاصّة، تخضع لزوز حوايج:
أوّلا في علاقتها مع غيرها من مزودين و منافسين و حرفاء، تخضع لقانون الشركات و القانون التّجاري، يعني كيفها كيما الشّركات الخاصّة
ثانيا في تسييرها، تخضع للقانون العام و لسلطة الإدارة العمومية سواء في الصفقات سواء في التسميات و الترقيات و سياسة الاستثمار وغيرهم
قلنا اذا أنّو المؤسّسات هذي، هي شركات عاديّة، يعني تتكوّن برأس مال اصلي، تنتدب خدّامة، و تشري مقرّ، و آليّات انتاج، و مبعد تبدا تخدم، و ممكن تربح و ممكن تخسر... الفرق بين المؤسّسات هذي و الشّركات الخاصّة، هو انّو في الشركات الخاصّة، رأس المال يجيبوه مواطنين يلمّو بعضهم و يعملو شركة في مجال معيّن... بينما في المؤسّسات العموميّة، فلوس راس المال تدفعهم الحكومة، و تكوّن شركة تتسمّى عموميّة... و هوني لازمنا ديما نتذكرو، انّو الفلوس الي تحطهم الحكومة في راس مال الشّركات هذي، ما هيّاش ورثة وزير من الوزراء و لا رزق عائلات أعضاء الحكومة.... الفلوس هذي تتجبد من ميزانيّة الشّعب التّونسي، يعني من الفلوس الّي لمّتهم الحكومة في العام هذاكا في شكل ضرائب من التوانسة سواء مواطنين أو شركات... مثلا عام 1968، الحكومة خذات من ميزانيّة الدّولة عامتها 15 مليار، و حطّتهم كرأس مال اصلي في شركة جديدة كوّنتها، و سمّاتها الشّركة الوطنيّة لإستغلال و توزيع المياه SONEDE... يعني فلوس راس مال الشّركات العموميّة جايّة من المال العام متاع الشّعب التّونسي، و هذاكا علاه اسمها مؤسّسات عموميّة...
تبعوني توّا باش نفهمو كيفاش جات لازم هالشّركات العموميّة العموميّة تخدم، و علاش تعملت اصلا...
قلنا المؤسّسة العموميّة تتعمل بفلوس الشّعب، الهدف منها هو تقديم خدمات ومنتجات للشّعب هذا... و المنطقي انّو مادام راس مال الشّركات هذي من عند الشّعب، هو انها ما تسعاش باش تربح في الشّعب، لازمها توفّر خدمات و منتجات بأسعار معقولة لكافّة الطّبقات... و هذاكا علاه، نظريّات التصرّف في المؤسّسات العمومية الي تبيع للشّعب، تقول انّو الوضعيّة المثاليّة هو انّو الشّركات هذي كلّ عام تخرج طاولة، لا رابحة لا خاسرة، بمعنى انّو أسعار بيعها تغطّي بالضّبط كلفة انتاجها الي باعاتو للمواطنين... طبعا هذي النظرية، و صعيب تجي بالضّبط في الواقع... لكن هذا ما يمنعش انّو فكرة المؤسسة العموميّة هدفها موش الرّبح في المواطنين...
نتعدّاو لسبب تكوين مؤسّسات عموميّة أصلا، او من الجيهة الأخرى، أسباب رفض الفكرة اصلا... هوني برشا أسباب، منها الإيديولوجي المربوط بنظرة المفكرين لطبيعة المجتمعات البشرية و لتحليل التفاعل بين تصرّفات الفرد و توجّهات المجموعة (موضوع تفكير فلسفي اجتماعي الصّفحة هذي موش مجالو)... و فمّا أسباب اقتصاديّة بحتة...
ناخذو حال تونس، بعد الاستقلال، ما كانش عندنا رؤوس أموال خاصّة قادرة على استثمار أموال طائلة في كلّ المجالات تقريبا، و هذاكا علاش الدّولة، بالتّداين أساسا، عملت شركات عموميّة في كلّ المجالات تقريبا، ماء ضوء، تلفون، بنوك، مواد غذائيّة، سياحة فلاحة، فسفاط، بترول... تخلقت الشّركات هذي، و بدات تخدم، و بالشويّة بالشويّة، عملت بنية تحتيّة اقتصاديّة في بلادنا، بنية تحتيّة وفرت الحدّ الأدنى جدّا من جودة الخدمات، و الكبار في السنّ من قرّاء الصّفحة الأفاضل، يعرفوني آش نقصد كي نحكي على جودة الخدمات المقدمة للمواطن... لكن هذا ما ينفيش الحقيقة، الشّركات هذي هي الي بنات تونس الي نعرفوها اليوم، و لولاها، الله اعلم فين نكونو...
فمّا برشا اشكاليّات اعترضت الشّركات هذي:
اوّلا شركات مضطرّة تبيع بسعر معقول للمواطن، سعر في اغلب الأحيان يقلّ عن كلفة المتوج او الخدمة، ما ادّى لتراكم الخسائر
ثانيا، كلفة انتاج الشّركات هذي، الي بحكم طبيعتها العموميّة، كرّست ثقافة رزق البليك، يعني ما فيهاش الكبس و البحث عن النّجاعة القصوى و معاقبة التبذير و الاستهتار، الي يفرضهم مولى الرّزق الي واقف على رزقو، و العمليّة هذي ادّات لوضعيّات مضحكة، و كلفة انتاج بعض هذه الشّركات أصبحت اكبر ببارشا من كلفة انتاج شركة تحترم روحها... مثال في آخر تقرير لهيئة الرّقابة العامّة للماليّة، نلقاو انّو كلفة انتاج الكيلواط/ساعة بمحطّة الكهرباء برادس (شركة خاصّة)، أقلّ بـ... شدّو عندكم ... 65% من كلفة الإنتاج في محطة سوسة (التابعة للستاغ) رغم انهم يستعملو في نفس التقنية....
ثالثا، صارت برشا تدخّلات سياسيّة في طريقة تسيير هالشّركات، و عملت برشا خيارات غالطة، و اكبر غلط، هو انها أصبحت موقع بطالة مقنعة، و انتدبت الاف العمال الي ما تحتاجلهم و تخلّص فيهم رغم انهم ما عندهمش عمل فعلي... و صارت طبعا فوضى فساد مهولة خاصّة قبل الثّورة، لأنّ السلطة المطلقة مفسدة مطلقة... و المأساة الأعظم حسب رايي، هو تغييب الرّأي العام حول الوضعيّة الماليّة و وضعيّة التصرّف في الشّركات هذي، و التقارير السّنوية لمراقبي حسابات الشّركات هذي، و خاصة تقارير الرّقابة الدّاخليّة، الي فيها تفاصيل المشاكل و الاخلالات، التقارير هذي لاااااااا تُنشر للشّعب التّونسي، الشّعب التّونسي الي نذكّركم انّو المالك الوحيد لهذه الشّركات...
رابعا، البيروقراطيّة الإداريّة دمّرت سير هذه الشّركات، طول الإجراءات الاداريّة و صعوبة اتّخاذ القرار بسرعة، في اقتصاد وطني و عالمي سريع جدّا، ادّى لخسائر مهولة للشّركات هذي
خامسا، صارتلنا في بعض المؤسّسات كارثة أخرى، هي الانفلات النقابي، و تذكروا هوني انّو نحكيو على المؤسّسات العموميّة، يعني أي طلب نقابي، هو في الأخير طلب موجّه للشّعب التّونسي صاحب الشّركات هذي، و أي امتياز إضافي لعمّال و موظّفي المؤسّسات هذي، هو في الواقع امتياز يُصرف من جيب الشّعب التّونسي دافع الضّرائب، لكن الانفلات موش غادي، الانفلات صار لمّا النقابات هذي أصبحت تريد تسيير شركات الشعب التّونسي، و تحب امتيازات عينيّة فقط لعملها في الشركات هذي، و تحب صغارها يدخلو يخدمو فيها قبل غيرهم من أبناء الشّعب التّونسي، و ترفض انّو شركات أخرى تقدّم نفس الخدمات للشّعب التّونسي، و وسيلة الضّغط ما اسهلش منها، طبقوا طلباتنا او نوقفو الخدمة، و بإعتبارها شركة محتكرة لقطاعاتها، يقع اذلال الشعب التّونسي كلّ مرّة... و وصلنا لوضعيات انو مجموعة خدامة فكو شركة هي ملك من أملاك شعب كاملة، و أصبحوا هوما الملّاكة الفعليين
سادسا، الشركات هذي، واصلت في الخسارة لسبب واحد، لانها ما عندهاش مشكل افلاس كيما الشّركات الخاصّة... الشركات الخاصّة الي تخسر برشا، تنتهي بالافلاس، بينما الشركات العموميّة لما تخسر، نزيدو نصبّولها فلوس من ميزانيّة الشّعب التّونسي، يعني بالنّهاية، هاك السّعر المعقول الي يدفع فيه المواطن نظير الخدمات و المنتجات متاع الشّركات هذي ما هوّاش العبء الحقيقي الي يدفع فيه المواطن، لا، المواطن يدفع للشّركات هذي زادا جانب من الضّرائب الي يخلّص فيها للدّولة... و لمّا نتذكرو انّو ميزانيّة الدّولة من جيهتها أصبحت تضلع بحكم هول الطّلبات عليها من جيهة و ثقافة التهرّب الجبائي السّائدة من جيهة أخرى، نفهمو علاش الزّنقة بدات تاقف للهارب، و علاش كثر الحديث على الخوصصة... و هوني لبّ النقاش...
سابعا، الارقام توجع، هاو علاش:
من 2012 الى 2016، الشعب تونسي مواطنين و شركات، دفعو ضرائب بقيمة 87,1 مليار دينار... تصرفو منهم... 23,4 مليار دينار منح استغلال لتعويض خسائر المؤسسات العمومية (اي 27%)... في خمسة سنوات دفعنا ما معدله 4,6 مليار دينار سنويا لتمكين هذه المؤسسات من مواصلة النشاط و تقديم خدماتها الممتازة للمواطنين...
أخيرا
الأسئلة الي لازم التوانسة يلقاو اجابتها هوني ما هيّاش "نعملو خوصصة ام لا؟" لكن: شنوّا نربحو وشنوّا نخسرو اذا نخوصصو؟ ما هيّاش أيديولوجيا من جيهة، و نهم للرّبح و اقتصاد السوق من جيهة أخرى، احنا الهدف متاعنا هو الحصول على الخدمة الجيّدة بسعر معقول، و لفترة دائمة، ... الحكاية الكلّ يا توانسة مرتبطة بالتساؤل على مصلحتنا فين، بكلّ عقلانيّة، و دون تشنّج، لازمنا نضمنو:
من جيهة بالاستثمار الأمثل لفلوسنا، الي يخلّينا ما نطيشوش فلوس في البحر ببهامة، قال شنوّا الشركة هذيكا ملك الشّعب و خلّيها خاسرة آلاف المليارات كل عام، و خدماتها حموم ميسالش، المفيد القطاع العام يقعد
و من جيهة ثانية، لازمنا نتساءلو، يا ترى منظومتنا السياسة و القانونيّة الحالية تسمح بالتفويت في بعض هذه الشركات بكلّ شفافيّة، و الاهمّ منظومتنا السياسيّة و القانونيّة تسمح برقابة قويّة على راس المال الخاصّ لتفادي اللوبيات و البحث عن الرّبح الغير مشروع و الاستفادة من وضعيّات احتكار تضرّ بالمواطن
الموضوع كبير، و النّقاش فيه ما يوفاش... |
اعادة للمطالعة للي قالق😁
الي عندو وسع بال و يحب يفهم العملات المشفرة، بإذن الله ما يندمش حتى اذا المقال طويل
شنوا الbitcoin؟ شنيّة تكنولوجيا الblockchain؟ وين تنجّم توصل الحكاية
في ماي 2013، قيمة الbitcoin كانت اقل من 100 أورو، في ديسمبر 2017، وصل سعر الbitcoin حوالي 16 الف أورو، اليوم، سعر الbitcoin حوالي 6938 أورو (المصدر 1)... الى أواخر 2016، قيمة المشاريع الي تخدم على او بالBitcoin، تبلغ حوالي 1,5 مليار أورو (المصدر 2)… من اليوم و الى حدود 2020، المشاريع الي تخدم بتكنولوجيا اسمها الblockchain، منتظر انها تدخّل حوالي 11,9 مليار اورو (المصدر 3)...شنيّة الحكاية؟ فين ماشي العالم؟
نبداو بأوّلا: شنوّا البيتكوين؟
عام 2008، تفجرت الأزمة الماليّة العالميّة، و تلاها افلاس عديد البنوك في أمريكا و حول العالم، و ضياع مدّخرات ملايين النّاس الي كانت تستثمر في الأسواق الماليّة في العالم و الدّول الأوروبية أساسا... في العام هذاكا، خرج مقال دار بين مجموعة ضيقة من مجانين الإعلاميّة، كتبو واحد اسمو Satoshi Nakamoto، يحكي فيه على عملة جديدة رقميّة سمّاها الbitcoin، و في فيري 2009، هبّط اوّل نسخة من اللّوجيسيال "بيتكوين" على موقع منظمة اسمها The Foundation for Peer to Peer Alternatives ...
بطريقة كاريكاتيريّة، شنوّا يعمل اللّوجيسيال هذا، يعمل في عمليّات حساب معقّدة و يكافئ الي الاورديناتارات الي تعطيه قّوة الحساب متاعهم باش يحسب بيها، و المكافأة هوني، موش دولارات او أي دوفيز أخرى، و انّما عملة جديدة، ماهيّاش موجودة في الواقع، و العملة هذي اسمها الbitcoin...
سي Satoshi Nakamoto دخّل معاه ديفلوبارات اخرين، و خدمو مع بعضهم على أساس خلق هالعملة الرّقميّة، و بالشويّة بالشويّة كبرت مجموعة المتعاملين داخل هذه الشبكة، و كثر التّعامل بيناتهم في قضياتهم لبعضهم بعملة الbitcoin... يقول القايل، شنوّا الي يخلّي عباد بعقولاتها تقبل تتعامل بعملة موش موجودة في الواقع؟ في البداية، كان الدّافع حاجة برك: هي انّو المجموعة الي بدات الحكاية، فقدت الثقة في المؤسسات الماليّة بعد كارثة الازمة الماليّة، ماعاش عندهم ثقة لا في البنوك، لا في الفيديرال ريزارف الامريكيّة لا في أسواق الأسهم، و عجبتهم فكرة خلق عملة تكسّر السيستام هذا الكلّ... لكن ولو.... هذا يبقى مجرّد تخضريط حالمين ما عندهم فين يوصلو، شنوّا الي خلّى عدد المتعاملين بالعملة هذي يوصل ل21,5 مليون شخص بنهاية سنة 2017... بكلّ بساطة، التكنولوجيا الي تبنات عليها الفكرة متاع الbitcoin... و التكنولوجيا هذي اسمها الblockchain... كيفاش؟
لمّا تخلقت كمّية متاع bitcoin بين الديفلوبارات الي بداو الفكرة، و لمّا ما دخلو معاهم مجانين إعلاميّة آخرين يتعاملو بينات بعضهم بهالعملة الرّقميّة، كان فمّا قاعدة هي الي تسيّر في المعاملات الكلّ: و هي انّو كلّ تعامل بالbitcoin بين زوز من النّاس، ما يتمّ الّا ما يوافقو عليه اغلبيّة ساحقة من الاورديناتارات الي يسيرو في شبكة الbitcoin، و الاورديناتارات هذي توافق عبر برمجيّات، تثبّت في المتعاملين الإثنين، تثبّت في انّو الي باش يعطي bitcoin عندو بالحق كمية من هالعملة، و تعطي رمز لهاك المعاملة فيه الوقت و التّاريخ و مربوط بآخر معاملة صارت قبلها، و الاورديناتارات الي تثبّت في العمليّة هذي يكونو عند ناس اسمهم les mineurs و هوما ناس يحطّو اورديناترهم على ذمّة الشّبكة باش اللّوجيسيال يستعمل la.puissance de calcul متاعهم في التثبّت و تسجيل المعاملات، و مقابل قوّة الحساب الي يوفروها les mineurs، اللّوجيسيال يكافئهم بخلق كمّية bitcoin و يعطيهالهم... و القوّة هذي، أنّو المنظومة تسمح لأي شخص في العالم عندو الامكانيّات، باش يكونmineur و يربح des bitcoins على خدمة التّثبيت...
طبعا العمل بكلّو يتمّ عن طريق خوارزميّات معقّدة تثبّت في الحسابات و في المعاملات، و تسجّل المعاملات في قاعدة بيانات رقمية موجودة في نفس الوقت عند النّاس الكلّ... نعاود، و هوني بالحق الثّورة، قاعدة معاملات، موجودة عند النّاس الكلّ، و فيها المعاملات الي صارت في العالم اجمع و منذ اوّل معاملة صارت في فيري 2009 (الي عملها Satoshi Nakamoto بيدو وقتها و تلقاووها هوني :https://blockchain.info/fr/tx/4a5e1e4baab89f3a32518a88c31bc87f618f76673e2cc77ab2127b7afdeda33b ) الى آخر معاملة صارت اليوم 22 ماي 2018...
عاودو افهموني ملييييح، هذي مجموعة من الناس تتعامل بينات بعضها، و هي متأكدة انّو كلّ معاملاتها مسجلة محفوظة في قاعدة بيانات موجودة عند الجميع، و محيّنة في نفس الوقت عند الجميع، و الإطّلاع عليها متاح للجميع، و حتّى واحد منهم ما ينجّم يدخل و يفسّد قاعدة البياتات الي فيها المعاملات... يعني انا و انت تفاهمنا باش نعطيك بيتكوين، تأكّد انّو اذا المعاملة تقبلت، راني بالحق عندي بيتكوين، و تأكّد انّو اذا المعاملة تقبلت فبدون شكّ باش يوصلولك الbitcoin متاعك، و تأكّد انّو مادامني بعتلك الbitcoin الي عندي، مستحيل انّجّم نفكهملك، و تأكّد انّو معاملتنا مسجلة و انّجمو نشوفوها حتلا بعد 10 سنين لقدّام، و تأكّد انّي مستحيل انّجّم نعمل أي تغيير او فسخ لتلك المعاملة... و هذي هي الثّورة الي جابتها تكنولوجيا البلوكشاين : الثقة في المعاملات بين الناس، اذا معاملات تسجلت، انتهى الموضوع، راهي صحيحة، و مستحيل حدّ ينجّم يفسخها او يزيّفها... آي فاش تستنّى؟ هز الbitcoin متاعك و امشي اصرفهم فين تحب...
أخر معلومة، منظومة الخلاص Bitcoinباش تقعد تخلق في عملة الbitcoinعبر مكافأة النّاس الي تحطّ قوّة ذاكرة اورديناترها على ذمّة المنظومة للتّثبيت و الحساب، و باش يتواصل خلق عملاتbitcoin جديدة حتّى نوصلو ل21 مليون bitcoin يدورو حول العالم... متوقّع ان يتوقّف خلق الbitcoinالجدد بعد عشرات السنين من اليوم
طبعا بالوقت، كبر عدد النّاس الي تتعامل في قضياتها بين بعضها بالبيتكوين، و لمّا يكبر العدد، طبيعي باش يتعدّى الbitcoin من الشبكة الافتراضية للحياة الواقعيّة و نهار 16 نوفمبر عام 2012، موقع WordPressيقبل انّو يخلص بالbitcoin، و نهار 29 نوفمبر 2013، Jiangsu Telecomثالث اكبر مشغّل اتّصالات صيني، يقبل انّو يخلص بالbitcoin و من وقتها، و الحبل عالجرّارة، و الbitcoin عمّال يتحوّل فعليّا لعملة تتصرف في المجال الرّقمي طبعا، لكنّ حتّى في الحياة المادّية متاع كلّ يوم...
و بالطبيعة تخلقت بورصات متاع صرف للbitcoin و أصبحت ناس تتبادل فيه مقابل الأورو و الدّولار، بالأسعار الي حكينا عليها لفوق...
الخلاصة من هذا الكلّ، زوز حوايج:
اوّلا، نظريّا و في المطلق، العملة في حدّ ذاتها، ما عندها حتّى قيمة غير قيمة الورقة الي مكتوبة فوقها، او قيمة المعدن الي مكوّنة منّو، الى حدود اليوم، النّاس تاثق في أي عملة و تتعامل بيها، خاطرها تاثق في البنك المركزي و الدّولة الي أصدرتها، تاثق في منظومة التعامل ككلّ، و بالطّريقة هذيكة تصبح ورقة مكتوب عليها 50 دينار تساوي سلعة بقيمة خمسين دينار، الbitcoin دمّر هذه الفكرة من أساسها، هذي عملة ما عندهاش مؤسسة اصدار، هذي عملة قائمة على التعامل المباشر بين النّاس و الثقة هوني ماهيّاش في مؤسّسة، و انّما في سلامة التعاملات بالعملة و استحالة تزييف الاثنين سواء العملة او المعاملات الي صارت بيها، و في انو المعاملات الي صارت موثقة و متاحة للعموم، و في انّو قاعدة البيانات الي فيها المعاملات، موجودة في نفس الوقت و محيّنة في نفس الوقت عند النّاس الكلّ... و هذا جاء بفضل تكنولوجيا البلوكشاين و الي هي موضوع خلاصتنا الثّانية... لكن اهم حاجة هوني هو انو حد ما ينجم يقلكم انو الbitcoin باش يطلع او يهبط في الفترة الجاية، مازال اصلا حتى المفهوم جديد على علماء المالية و الاقتصاد، مازال الشي مفرّت، متروك للعموم، العرض و الطلب دون دخل اي شيء اخر، الثقة الي تطلع و تهبط، لذا، ما عندي حتى نصيحة حول الاستثمار فيه او لا...
البلوكشاين هي تكنولوجيا ثوريّة، بدات عام 2008، و توّا سنوات بفضل نجاح الbitcoin، اثبتت انّها تكنولوجيا اختراقها هو عمليّة قريبة جدّا من الإستحالة، و في المقال الجاي بإذن اللّه، باش نحاولو نحكيو على الآفاق الي تفتحها لبتكنولوجيا هذي لتونس و للعالم في المحالات الاقتصاديّة و الماليّة....
أخيرا: زوز معلومات:
Satoshi Nakamoto الي خلق الbitcoin لليوم ما يعرفو حد، خرجت إشاعة انّو ياباني، و ثبت انّو موش صحيح، حد ما يعرف يا ترى شخص واحد، منين، شنوّا اصلو، يا ترى مجموعة اشخاص، شكونهم؟ حد ما يعرف لليوم
الbitcoin في نظر القانون التّونسي موش عملة، موش موجود أصلا...يعني نظريّا انّجمو نشريو bitcoin مقابل دينارات... لكن، لااااكن، يمكن بسهولة يتصنّف كأصول (يعني سلعة او دار او كرهبة) و يبقى معتبر قانونيا كشراء أملاك بالخارج، و هذي لازمها ديكلاراسيون للبنك المركزي...
على خير
شكرا لمؤسسة TALAN TUNISIE الي لزّتني بالسيف باش نهتم بالموضوع😁
و شكرا لاصدقائي الأعزاء كريم و معز على رحابة صدرهم مع اسئلتي😁
المصدر 1 :http://www.finances.net/devises/graphique/bitcoin-euro-kurs
المصدر 2 : مقال لمحامي فرنسي في مكتب Gibson, Dunn & Crutcher LLP تلقاووه هوني
http://www.nicolasbaverez.com/2016/07/07/promesse-de-blockchain/
Gibson, Dunn & Crutcher LLP
المصدر 3: دراسة لمكتب market and research تلقاووها هونيhttps://www.researchandmarkets.com/research/lmc82t/global_blockchain?w=12 |
بين 9 و 11 مليار اورو قروض من الدولة الفرنسية و قروض بضمان الدولة الفرنسية (يعني بأنتيريس تافه تقريبا) و مساعدات من الدولة الهولاندية لشركة "آر فرانس كا آل آم"...
قطاع النقل الجوي هو اكبر متضرر من وباء كورونا، و الدولتين قرروا انقاذ ناقلتهم الوطنية (فرنسا و هولاندا تملك كل واحدة منهم 14% من رأس المال، يعني 72% على ملك الخواص).
الدولتين عندهم زوز شروط على الشركة:
- اولا، لا سبيل للتّأميم و اضافة عقلية رزق بليك جديدة على ظهر الدولة
- ثانيا تقديم مخطط اعمال مستقبلي فيه رفع من المردودية و تحكم اكثر في الكلفة |
تبديل جو:
القضاء الامريكي يؤكّد الخطية المسلّطة على فايسبوك ب5 مليار دولار بعد فضيحة "كامبريدج انالاتيكا" المتعلقة بإستعمال المعلومات الشخصية لرواد فايسبوك من اجل التأثير على الرأي العام السياسي في امريكا..
الخطية هي نتيجة اتفاق مع هيئة حكومية امريكية، صار في 2019، و اليوم القضاء أكدو و وافق عليه نهائيا...
النتيجة، صعود اسهم فايسبوك في البورصة، خاطر المستثمرين كانوا خايفين انو القضاء يطلّع في الخطية، خاطر في 2019 العديد من المنظمات و الشخصيات الحقوقية في امريكا، اعلنوا على غضبهم من الاتفاق و اعتبروه غير كافي لمعاقبة فايسيوك رغم انها الخطية تعتبر من اغلى الخطايا في تاريخ امريكا.
ملاحظة: الارياح الصافية لفايسبوك عام 2019 تساوي 18,5 مليار دولار (تقريبا اكبر من ميزانية الجمهورية التونسية). |
الخير ما يوفاش
النائبة الف التراس تتكفل بجلب 6 أطنان (الطائرة وصلت بشحنتها لتونس البارح) من المعدّات الطبيّة اللّي يتمثلوا في:
- نصف مليون كمامة حماية
- 50000 كمامة من نوع (FFP2)
- 5000 بدلة حماية طبيّة كاملة
توزيع المعدّات هاذي باش يكون بالتنسيق مع الهلال الأحمر التونسي و في كامل تراب الجمهوريّة لفائدة:
• جيشنا الأبيض من طاقم طبّي وشبه طبّي و اللّي كانو في الخطّ الأوّل للحرب المرّة هاذي
• قوّاتنا الأمنية اللّي كانت في الموعد كيما كل مرّة واللّي تحرص على احترام المواطنين للحجر الصّحي
• أعوان النظافة اللّي مخاطرين بحياتهم من أجل المحافظة على نظافة البيئة اللّي نعيشو فيها.
النائبة قالت انو هذي دفعة اولى، و وعدت بالعمل على توفير المزيد.
شكرا
#تونس_تعيش
#تونس_تقاوم
المصدر:
https://www.facebook.com/113226743399158/posts/261838881871276/ |
صحة شريبتكم |
اليوم دخلنا للحضيض رسميا :
تصير اجتماعات في وزارة التربية حول السنة الدراسية للتعليم الاساسي، يحضرو فيها نقابيين، يقع الاتفاق على جملة من النقاط، و يتم اعلام جميع الحضور، انو في اطار تنسيق قيادة الازمة بين الوزارات، و في اطار السياسة الاتصالية للازمة، وزير التربية سيقوم بندوة صحافية نهار 29 افريل (و موش قبل) للاعلان عن مختلف القرارات و الاجراءات بعد تفصيلها.
اليوم يخرج نقابي من التعليم الاساسي، و يبعث كل هذا للزبلة، و يعلن عن القرارات الي تم الاتفاق عليها، و يزيد من فوق يقول احنا قالولنا انو الوزير برك يعلن رسميا عن هذه القرارات الرسمية الي تهم زوز ملاين مواطن، آما فاش قام؟؟؟ هاني انا نقلكم....
يعني في مخّو السيد، فاش قام سياسة اتصالية و تنسيق لقيادة الازمة من طرف الدولة... برّا برك بلا حكايات فارغة، خليني نمد وجهي و نحكي انا و نوري للشعب هذا شكون الي يحكم فيه فعليا، قالو انتخابات قالو حكومة...
Ce pays est ingouvernable |
اليوم:
522 تحليل لحالات مشتبه فيها
9 اصابة جديدة
0 وفاة
الوضعية الى حد اليوم:
مجموع الاصابات: 918
عدد الي في المستشفي 125 منهم 32 في الانعاش
38 وفاة
عدد الي براو : 190
ربي يحمي تونس
صحة سحوركم و تصبحو على خير |
مشروع قرار مشترك بين فرنسا و تونس تم تقديمه الى الاعضاء ال15 لمجلس الامن، هدفه الدعوة الى هدنة في كل النزاعات في كل مكان في العالم للتركيز على مواجهة وباء كورونا...
لكن محاولات جمع الاعضاء الخمسة القارين في المجلس لنقاش القرار قبل المرور الى المجلس، فشلت لاصرار الولايات المتحدة على استصدار بيان يتهم الصين بالتسبب في ما يحصل من ضحايا الوباء حول العالم |
السلام عليكم
في قلب الازمة الاقتصادية الي يشهدها العالم، ثقة الامريكيين في قدرة رئيس الفدرال ريزارف (بنكهم المركزي) على مواجهة عواقب كورونا على الاقتصاد الأمريكي، تبلغ اعلى مستوياتها منذ 2004.
الاقتصادي Kenneth Arrow صاحب جائزة نوبل للاقتصاد خدم برشا على موضوع مصادر الثروة الاقتصادية في اي بلد، و يمكن تلخيص استنتاجاتو في ما يلي:" مصادر الثروة هي الثقة، ثقة المتعاملين الاقتصاديين فيما بينهم، ثقة الشعب في جودة السلع و الخدمات التي يصنعها، ثقة الشعب في بعضه، ثقة الشعب في رجال السياسة، الثقة هي ما يصنع الثروة الاقتصادية الوطنية"....
باش تفهمو كلامو السيّد هذا، خوذو 6 دقائق من وقتكم و تفرجو في الفيديو هذي حول كوكب الدنمارك البلد صاحب المرتبة السادسة عالميا من حيث المنتوج الداخلي الخام للفرد الواحد:
https://youtu.be/QEjR2X0tB6M |
للتوانسة الي يصومو:
ان شاء الله رمضان مبروك و صوم مقبول و اجر حاصل يا رب. كل عام و انتم و احبابكم بالف خير.
كل عام و تونس بخير.
للتوانسة الي ما يصوموش لقناعة او مرض او دين اخر:
كل عام و انتم و احبابكم بالف خير.
كل عام و تونس بخير. |
اليوم:
618 تحليل لحالات مشتبه فيها
8 اصابة جديدة
0 وفاة
الوضعية الى حد اليوم:
مجموع الاصابات: 909
عدد الي في المستشفي 126 منهم 32 في الانعاش
38 وفاة
عدد الي براو : 190
ربي يحمي تونس |
من العواقب الاخرى لانهيار سعر البترول على تونس (دون ذكر اسباب الانخفاض الي جاية من تراجع اقتصاديات العالم و الي تأدي الى تراجع الطلب على صادرات تونس):
قلنا انو تونس مستفيدة من تراجع سعر البترول من ناحية الدعم ما يمكنها من تخفيض عجز ميزانيتها، كن فما زادا عواقب اخرى:
- انهيار الاستثمارات الاجنبية في قطاع الطاقة، خاطر كي يطيح سعر البرميل، تصبح مردودية عمليات الاستكشاف في مناطق ما فيهاش حقول عملاقة كيما تونس، ضعيفة و ما تستحقش المستثمر الاجنبي يحط فلوسو في التلويج.... مثلا قيمة الإستثمارات هذي بلغت 910 مليون دينار في 2018 و تمثّل ثلث مجموع الاستثمارات الاجنبية عامتها، و معدل الاستثمارات هذي هو 875 مليون دينار سنويا بين 2014 و 2018... الاستثمارات هذي، تمثل مدخول هام للعملة الصعبة في بلادنا (تساعد في تقوية سعر الدينار و خفض نسبة التضخم المستورد)، و تمثل خاصة فرص نشاط و تشغيل مباشر و غير مباشر لعشرات الشركات التونسية و مواطن شغلهم...
- تراجع الاستثمارات العالمية في الاستثمار في مشاريع تجهيزات الحقول النفطية، و هذا مجال قاعدين نصدرو فيه برشا بفضل جودة مهندسينا
- ارتفاع الكلفة المقارنة متاع الطاقات البديلة، يعني الستاغ مثلا، يصبح كلفة الكيلوواط الي يتم انتاجو بالمحروقات، اقل برشا من كلفتو عبر الطاقة الشمسية او الهوائية... هذي وضعية تمس المنتجين الخواص للطاقة الشمسية، و تنجم تعطّل مشاريع انتاج الكهربائي بالطاقة الشمسيةبسبب ضغف المردودية مقارنة بطاقة المحروقات، و تحدّ من مردودية مشاريع الطاقة الشمسية، و تمس من نشاط الشركات التونسية المصنعة و المصدرة لمكونات الواح الطاقة الشمسية
- تراجع سعر البترول باش يأثر سلبا على سعر الغاز الطبيعي و بالتالي على مداخيل تونس من حقل نوارة، و من مداخيل كراء انبوب عبور غاز الجزائر الى ايطاليا، و من قيمة مناب تونس من ابار النفط الي تشتغل حاليا
- حجم انخفاض البترول في تونس، ما يتمش ترجمتو كاملا في سعر المحروقات و سعر الكهرباء (باعتبارهم ديجا مدعمين) و ما يتمش خفضها بنفس حجم انخفاض سعر برميل النفط... هذا معناه انو مصانعنا و شركات نقلنا، ما هياش باش تستفيد من هذا التراجع في كلفة انتاجها و كلفة النقل لديها، يعني ماناش باش نربحو من حيث تنافسية الاسعار.
- تحسن الوضعية المالية للستاغ بفضل انخفاض سعر البرميل، موش مؤكّد بإعتبار صحيح كلفتها باش تنقص، لكن هي ديجا ما تاخوش في الدعم الي تستحقو كاملا و ما تاخذوش في وقتو...
.... الخلاصة، محاسبيا، على مستوى الميزانية، تونس باقي تطلع رابحة لكن موش بالحجم الي تتصورو العباد، اقتصاديا، الربح موش مضمون بتاتا |
اخيرا خرج بلاغ وزارة الصحة اليوم، سهّرتونا الله يسامحكم، و شكرا الي وليتو تهبطولنا تحاليل المرضى وحدهم و المشتبه فيهم وحدهم:
اليوم:
740 تحليل لحالات مشتبه فيها
17 اصابة جديدة
0 وفاة
الوضعية الى حد اليوم:
مجموع الاصابات: 901
عدد الي في المستشفي 110 منهم 25 في الانعاش
38 وفاة
عدد الي براو : 170
ربي يحمي تونس |
شنيّة حكاية البترول؟
السؤال الاوّل: كيفاش يخدم سوق البترول العالمي، و شنوّا الفرق بين البترول الأمريكي WTI (West Texas Intermediate) و سوم الBRENT الي تشري فيه تونس... تبعوني على خاطر المشكلة ما بداتش البارح راهي، فمّا تسلسل احداث عندو مدّة... (ملاحظة : برميل نفط =159 لتر من النفط، و راهو مجرد وحدة قيس، يعني البترول ما يتفرّقش في برامل، و انّما في خزّانات البواخر العملاقة و عبر الانابيب)
سوق النّفط العالمي يتعمل في بورصات عديدة حول العالم، لكنّ اهمّ زوز أماكن يتحدّد فيهم سعر البرميل في العالم، هوما :
لندن و ين يتحدّد سعر الBrent (مستخرج من بحر الشّمال السكندنافي)، و السعر هذا يهمّ تقريبا ثلثي الإنتاج العالمي
و نيويورك فين يتباع الWTI (نفط امريكي)
و الفرق بيناتهم (مانيش نحكي على الفرق الكيميائي)، هو انّو سعر بورصة بترول لندن يأثّر على الأسعار العالميّة كلّ العالم، و بورصة نيويورك تهمّ أساسا السّوق الأمريكيّة (حتّى شي ما يمنعهم باش يبيعو لبرّا من أمريكا راهو). لكنّ في الواقع، حياة عمرهم يمشيو فرد اتّجاه و اسعارهم موش بعيدة على بعضها كيما صاير هالايامات بشكل فادح
السؤال الثّاني هو كيفاش يتحدّد سعر النّفط في العالم؟
الحقيقة، النّفط موش سلعة كيما باقي السّلع، تتأثّر فقط بالعرض و الطّلب، سعر النّفط العالمي، عندو قريب 50 سنة و هو لعبة جيوسياسيّة عالميّة، بين أمريكا و روسيا و الدّول العربيّة، صحيح الطّلب عندو دور، لكن في اغلب السنوات الي تعدّات، المنتجين يتحكموا في السّعر بطريقة او أخرى، و الصراعات الدّوليّة كيف كيف... وصل وقت، الدّول غير المنتجة تعمل في استراتيجيّات لتأمين التّزوّد متاعها، سواء بالطاقات البديلة او النووي او الخزن او غيرها، و مبعد جاء وقت، الدول المنتجة (الي اغلبها تعيش من مداخيل البترول أساسا) تحاول تضمن تواصل الطّلب على منتوجها (باللّعب على تخفيض السّعر أساسا)، و فمّا زادا حرب المواقع و شكون يبيع اكثر من صاحبو...
السؤال الثالث هو وقتاش بدات حرب البترول الأخيرة؟
نهار 11 مارس 2019، الوكالة الامريكيّة للاعلام حول الطّاقة، قالت انّو أمريكا الي هي ديجا توّا من اكبر منتجي النّفط في العالم، باش تصبح مصدّر صافي للنّفط (بفضل انتاج النفط الصّخري) و ممكن يفوت انتاجها السّعوديّة و روسيا بداية من وسط 2021.
و الوضعيّة هذي مقلقة روسيا أساسا. و الحلّ بالنّسبة ليها لوقف هالتّيّار، هو انّو سعر البترول يكون في مستوى متوسّط، من جهة يسمحلها بالحفاظ على مداخيل و ميزانيّة متوازنة، و من جهة ثانية يكون رخيص كفاية باش المنتجين الامريكان للغاز الصّخري (الّي كلفة انتاجو اكبر برشا من النفط العادي) تتكعبرلهم و لمّا يبيعو بسعر رخيص، يخسرو و يفلسو... هذي روسيا، لكن في المنتجين الكبار فمّا زادا السّعوديّة، الي حالّة حرب في اليمن، و تعطي في مصاريف اجتماعيّة كبيرة، و ماذا بيها سعر غالي باش تغطّي مصاريفها...
السّعوديّة طلبت اجتماع مع روسيا نهار 06 مارس 2020، باش يتفاوضو على خفض الإنتاج (و هكّا تنقص الكمّية المعروضة في السّوق، و سوم البرميل يطلع)... الرّوس قبل ما يجتمعو مع السّعوديّة، عقدو اجتماع نهار 04 مارس برئاسة بوتين لبحث الموضوع، و في الخروج من الاجتماع، واحد من المشاركين قالها بوضوح بما معنى "ها توّا نورّيوهم"، و المقصود هوما منتجي الغاز الصّخري الأمريكي... المفيد صار اجتماع روسيا و السّعوديّة نهار 06 مارس، و روسيا رفضت خفض الإنتاج... ردّ السّعوديّة كان فوري و عنيف، خفضت فوريّا (بعد نهارين) في سعر البرميل، و النتيجة انو البرميل هبط الى 45 و 35 دولار... (و الردّ هذا، خلافا لما يعتقد البعض، اكيد كان سيناريو جاهز في إدارة التّطوير و الاستراتيجيّة متاع أرامكو) المفيد، العمليّة هذي أدّت الى سلسلة من الانهيارات المتتالية لأسعار النّفط العالمي، سواء الBRENT سواء النفط الأمريكي... يعني ديجا قبل الكارثة الي صارت للامريكان البارح، سعر النّفط العالمي كان ماشي في النّزول بشكل حادّ جدّا
و فجأة العالم اكتشف انّو الشّنوا غالطين، و انّو الشّربة ما تجيش بالخفّاش و البنغولان...
جات كورونا، و حبست العالم نهائيّا في حدث اسطوري باش يبقى في التّاريخ المعاصر للبشريّة... العمليّة هذي أدّت لوقف الاقتصاد العالمي، و بالتّالي وقف آلة الإنتاج و وسائل النّقل، و بالتّالي انهيار الطّلب على الطّاقة ، و انهيار الطّلب على البترول ب30% مقارنة بمستواه العالمي...
يعني هي مخروبة بالعركة بين روسيا و السّعوديّة، زادت تخربت بكورونا...
شنوّا صار في أمريكا؟
اليوم 21 افريل 2020 في بورصة نيويرك للنفط الامريكي، هو آخر أجل لتداول عقود شراء النّفط الي يتمّ تسليمو فعليّا في شهر ماي... في أمريكا، البورصة فيها ناس تشري و تبيع في النّفط لأجل، فيها شركات التّكرير و المنتجين و المضاربين و صناديق الاستثمار، و كلّ حدّ يشري و يبيع في العقود لأجل حسب توقّعاتو لتطوّر السّعر... لكنّ لمّا يجي أجل التّسليم، لازمك تدفع و تهز بترولك... مشكلة الامريكان، انّهم لا يزّي كيما بقيّة العالم اقتصادهم وقفاتو كورونا، و دونك ماعادش فمّا طلب، و السّعر طاح، لا يزّي هوما ديجا بلاد تخزّن في النّفط، و لمّا طاح الطّلب، طاقات الخزن متاعهم وصلت أقصاها، بينما الإنتاج متواصل (خاطر توقيف بير على الإنتاج، ممكن يِدّي لتلفها نهائيّا لاسباب تقنيّة ما تعنيناش و إذا نجمو يرجعوها تنتج، كلفة إعادة البئر للعمل غالية بااارشا)...
العمليّة هذي خلّات الي عندهم عقود شراء نفط يتسلملهم في ماي، في ورطة، الطّلب ما فمّاش، و الخزّانات و الانابيب معبية، و لازمهم في ماي ياخذو سلعتهم، و اليوم آخر أجل باش يبيعو عقودهم و الّا ترسّيلهم كمّيات نفط موش عارفين آش يعملو بيها... العمليّة هذي خلّات سعر النّفط سلبي، يعني أقبل عليّا يرحم والديك، و ندفعلك 38 دولار عالبرميل، المفيد رتّحني من هالستوك الي مانيش عارف آش نعمل بيه... و حتّى الحكومة الامريكيّة ما عندهاش امكانيّات خزن كبيرة، خاطر مخزونها الاستراتيجي ديجا وصل طاقتو القصوى تقريبا، يعني ما تنجّمش تتدخّل و تشري... المفيد الوضعيّة باش تأدّي لإفلاس برشا صناديق استثمار امريكيّة الي عملت مضاربة على سعر البرميل، و برشا شركات انتاج النّفط الصّخري الامريكي و باش تتضرّ منها حتّى البنوك الي مسلفة شركات انتاج النّفط الصّخري الامريكي، طبعا الي ماشي في بالو اقتصاد امريكا باش ينهار على الحكاية هذي، نقلو غالط راك؛ و بعيد برشا عالفلاح
أحنا آش دخّلنا؟
بشكل مباشر، توّا، ما دخّلنا شي، الوحيدين الّي ينجمو يربحو من الحكاية، هوما أصحاب البواخر افارغة، الي باش يقبضو فلوس باش يخزنو في بواخرهم (بإعتبار السّعر سلبي)، و الّا المنتجين الّي يعرفو لنّهم لو يقبضو 37 دولار على البرميل باش ما ينتجوش و ما يسلموش نفط في ماي، تتغطّى تكاليف إعادة تشغيل ابيارهم لمّا الوضعيّة تتحسّن...
بشكل غير مباشر، أحنا باش نبقاو مستفادين من تراجع سعر النّفط العالمي، لكن نعاود نذكّر، احنا عملنا ميزانيّة على أساس سعر البرميل يساوي 65 دولار، لكن كمعدّل على عام كامل... احنا في ميزانيّتنا، بالسّعر هذا، محتاجين نتسلفو 11248 مليون دينار عام 2020 باش نوصلو نغطّو كلّ نفقاتنا... و احنا نعرفو انّو انخفاض معدّل سعر البرميل على عام كامل، نعاود انخفاض معدّل سعر البرميل "على عااام كامل"، بدولار يسمح بتخفيض نفقات الدّعم بـ 142 مليون دينار، لكن احنا زادا ننتجو و نبيعو شويّة بترول، و كي يطيح سومو بدولار، نخسرو من الجهة الأخرى مبلغ معيّن (وزارة الماليّة ما قالتش قدّاش، لكن يبقى اقلّ من الي نربحوه من تراجع الدّعم)... مبدئيّا و في ظلّ وجود كورونا، أسعار النّفط موش باش اتطير للسماء في 2020، حتّى بعد تراجع روسيا على موقفها، و اتّفاقها مع السّعوديّة على خفض الإنتاج بـ 9,7 مليون برميل يوميّا، خاطر كيما قال هاك المذيع في مباراة مشهورة "زفّر راهي خلت" و كورونا حربت العالم الاقتصادي... الوضع هذا يسمحلنا بخفض عجزنا الأصلي، و موش بإيجاد فائض في الميزانيّة... و بإعتبار احنا وزارة الطّاقة لا تقول آش شريت و لا آش بعت و لا تخرّج بلاغات للعموم على طريقة مواجهة الظّرف الرّاهن، باش نلقاو الاف العباقرة يسبّو و يلعنو، علاش ما شريناش، علاش ما خزّنّاش، علاش ما عملناش عقود لأجل.... انا متأكّد انّو تونس قامت باللّازم، لكنّ انشرو يرحم والدكم، انشرو و سكرو علينا بوبلي خبراء بودورو |
اليوم 1164 تحليل
5 اصابات جديدة
ربي يحمي تونس |
كارثة الإجابة الضعيفة و الرّخوة لرئيس الحكومة البارح حول فضيحة مستشفى مدنين لا تبشر بخير، و آثارها باش تكون وخيمة كل يوم اكثر على تماسك الدولة و الوطن هذا...
#اقتلوا_قاتل_الكلب |
حول موضوع الكمامات مرة اخرى:
الي شد انتباهي في الستاتي السابق، هو انو بااارشا، ما قلقتهمش قدرتنا التصنيعية التافهة اسبوعيا للكمامات و ركزو كان في كيفاش نعطيو صفقة تصنيع متاع زوز ملاين و ما دار حولها من حديث...
طبعا مانيش باش نجاوب الناس الي تتهم في الصفحة بالذات انها تبيّض في الفساد (فما شكون قالك "هذي صفحة الفساد بالفلاقي" 🤣😁😁)... هاذم جدد في الصفحة، اذا صبرو فيها، بالوقت توا يفهمو انهم غالطين، و اذا مشاو ربي يوجههم خير....
نرجعو للمفيد، صفقة الكمامات متاع زوز ملاين (لا علاقة بالصفقة الي مبعد متاع 30 مليون و الي خرج فيها كراس شروط) الي الوزير حب يعطيها لمصنع نائب، و ناخذو بعض النقاط نحكيو فيها بالنقطة بالنقطة:
- اولا، اجتهاد الوزير و اتصالو مباشرة بمصنّع، و هذا على كلام رئيس الحكومة صار بعد ما هو امرهم بتوفير الكمامات في ظرفجمعة.. انا متفق معاه تماااما في الي عملو، اسواق الجملة و برشا مصالح حيوية محلولة، و كان مطلوب توفير الكمامات ليهم بشكل عاجل، المصنع هذا مختص في المواد الطبية و شركة مصدرة كليا للكمامات لأوروبا، يعني ديجا مطابقة لمواصفاتهم... عمليا اكيد فما تعسف على بعض الاجراءات، و هذا مقبول و مطلوب في بلاد في حالة حرب، و الي يرى عكس هذا، موش لازم يجي يتغبّن و يبكي كيفاش مجمع معز ادريس بنى جناح كورونا مجهز بثلاثين سرير انعاش في 15 يوم، و الدولة ما تنجمش، فوالا علاش الدولة ما تنجمش...
- ثانيا، المهزلة الاتصالية الي مبعد، متاع ما في باليش بيه نائب، هذي انا شخصيا نقيّدها على التخبّط و التلعثم الي صار بعد الزوبعة الي قوموها صناعيين و سياسيين اخرين على العملية... و هوني الوزير جاء يبرر، خمّجها
- ثالثا، نعتبر قيام وزارة الوظيفة العمومية و الحوكمة بارسال فرق تفقد لوزارة الصناعة كافي جدا باش تتوضح الحكاية، اللهم يطلع شكون يقلنا انو محمد عبو زادا فاسد، و اذا فما فساد، الغالط باش ياكل العصى
- رابعا، شركة تصنع الكمامات بمواصفات اوروبية و مصدرة لاوروبا كليا، يعني شركة كيما هذي، في وقتنا هذا، الي العالم يزحف على ركايبو و يبكي طلبا في الكمامات، محتاجة للطلب متاع حكومة تونس باش تخدم؟ هذي يعني صفقة عمرها؟ تي فرنسا وحدها طالبة مليار كمامة، و الشركة هذي توا اكيد عليها طلب يخدمها عشرين سنة لقدام بسعر افضل من سعر حكومة تونس، يعني بالفلاقي، الشركة هذي، في وضع الطلب العالمي المهول على سلعتها بالسعر الي تحب عليه هي، ما على باااالهاش لا بتونس لا بصفقات تونس..
- نجيو توا للمفيد، المصنعين الاخرين و لوبياتهم الاعلامية الي هايجين على الصفقة هذي و على كراس شروط صفقة الثلاثين مليون كمامة، و الي يقلك الفخفاخ يكذب عندنا اكثر من 40 شركة تنجم تصنع الكمامات، ....و هوني عندي ليهم سؤال:
العالم؛ العااااالم، يبكي على الكمامات، طيب، نقولو حكومة تونس هي مافيا ايطاليا، و اعطات الصفقة لاصحابها و عملت كراس شروط خايب و على قياس اصحابها، شنوا الي يمنعكم، باش تصنعو و تصدرو للعالم بأعلى الاسعار؟ علاش مكبشين في صفقة الحكومة؟ ماهو قلتو كراس الشروط غالطة؟ و فما سبعة الاف نوع متاع كمامات جيدة تصنع بطريقة اخرى و قماش اخر؟ فااااش تستناو باش تصنعو و تبيعو للعالم بالسوم الي تحبو عليه انتوما؟ علاه رابطين ارواحكم بتونس و هي بعثتكم؟ و الا زعما تعرفو العالم ما يقبلش المواصفات الاخرى الي تحكيولنا عليها، و تحبو تلكدو للشعب التونسي سلعة كعور و اعطي للاعور؟؟؟
يا سيدي نقولو انتوما خاطيكم و مواصفاتكم ممتازة و العالم يحب عليها، اي فاااااش تستناو؟؟؟؟ صنعو و بيعو للعالم، تونس ما هياش باش تمنعكم من تصدير سلعة هي رافضتها... وريونا قوتكم، علاش مكبشين في سوق صغيرة تافهة كيما تونس و مسلمين في طلب عالمي بمليارات الكمامات و باسعار قد تونس ثلاث مرات؟؟؟؟ فهموني
مجرد تساؤل بريء يعني
اخيرا، نعاود نذكركم بهذي:
https://www.facebook.com/133076093450347/posts/2950639231694005/ |
ثلاثة ملاحظات لحد الآن:
خبر مرعب:
تونس بكل شركاتها المختصة (40) ما تنجم تنتج الا مليون و نصف كمامة اسبوعيا...
وضعية سيئة:
غياب تعليق قوي و اعلان قرارات ردعية ضد المسؤولين على مهزلة مدنين
حاجة تعمل الكيف:
الطريحة الي اعطاها للبيروقراطية و لانصار العياط حول موضوع صفقة الكمامات، خاصة انو فرق الرقابة ديجا تحقق في الموضوع، مع اشارة انو القضاء يفصلها و انو الوزير اجتهد بأمر منّو |
اليوم 740 تحليل
13 اصابة جديدة
ربي يحمي بلادنا |
تفرجت توا على ندوة صحفية للوزير الاول و وزير الصحة الفرنسيين حول الكوفيد:
- كيفاش برنامج رفع الحجر الصحي؟
- ما زال ما انجمش نقول توا
- علاش ما تعملوش dépistage للناس الي ما عندعاش اعراض؟
- ما عندها حتى معنى الحكاية، الدول الكل تلوج في مواد التحاليل، راهو الشي صعيب... (حسب راي حشم باش يقول ما انجموش)
- وقتاش المدارس تحل؟
- نهار 11 ماي راهو موش المدارس الكل، توا نشوفو كيفاش
- وقتلش الناس تنجم تسافر و تعمل افراحها؟
- ما انجمش نجاوب
- شنوا الاثر الاقتصادي؟
- امريكا في شهر تزادولها 22 مليون بطال
- الكمامات وقتاش تتوجد بكثرة للعموم؟
- توا نعطيو للاطار الطبي و شبه الطبي، ما نعرفش الشعب وقتاش...
هذي اجابات مسؤولي سادس قوة اقتصادية في العالم، و إدارة شديدة التنظيم و دولة باسطة سلطتها بشكل محترم جدا، و سعب اغلبيتو واعية و ملتزمة بالحجر، و اطار شبه طبي إنساني و متفاني في غالبيتو الساحقة ...
لذا بجاه ربي قبل ما نسلخو حكومتنا و وزارة الصحة متاعنا على غياب اجابات بعض الاسئلة (نحكي فقط على النقد الي يتوجه على غياب إجابات بعض الاسئلة الي تدور في اذهان الناس، خاطرها اجابات العالم اجمع عاجز عليها)، نرزنو شوية و نفهمو في شنوا العالم قاعد يواجه، و نتذكرو خاصة بأحنا شكون و شنوا حقيقتنا... |
بلاغات وزارة الصحة:
منذ بدء الوباء، كان المرصد الوطني للأمراض الجديدة و المستجدة هو الي يهبط في صفحتو البلاغات اليومية عن الوضع الوبائي. مبعد قررت وزارة الصحة ان البلاغات هذي تصدر في صفحتها، و شيئا فشيئا تم تقريبا تحجيم اي حضور اعلامي لكوادر و علماء هذا المرصد.
في اغلب الفترة الماضية وزارة الصحة كان تقول عملنا كذا تحليل، لقينا كذا حالة مصابة... فجأة، توا جمعة لتالي، وزارة الصحة اصبحت تقولنا "عملنا كذا تحليل، لقينا كذا حالة مصابة، منهم كذا اصابات قديمة لقيناهم مازال ما براوش"...
باهي لحد الان، كيفاش تحبونا نفسرو بلاغ كيما هذا؟، مجعول لتتبع تطور الحالة الوبائية في تونس، نعاود، البلاغ، مجعول، لمتابعة، تطور تطور تطور تطور، الحالة الوبائية في تونس... و عدد التحاليل اليومية، هو معلومة مهمة جدا لتقييم مجهود الحكومة و الوزارة هذي بالذات في تقصي اكثر ما يمكن من الحالات المشتبه فيها باش نعرفو تطور الحالة الوبائية في تونس...
لما يكون البلاغ مجعول لمتابعة تطور الحالة الوبائية، و يقولولنا كيما آخر بلاغ مثلا، عملنا 692 تحليل، لقينا 30 اصابة، منهم 2 جديدة، و 28 قديمة... مبدئيا، و بإعتبارو بلاغ لمتابعة الحالة الوبائية في تونس، و اعتمادا انو وزارة الصحة مؤسسة ذات مصداقية و موش مجعولة باش تتمسخر عالناس، التفسير المعقول هو التالي: عملنا 664 تحليل على حالات مشتبه فيها لقينا 2 اصابات، و 28 تحليل على مرضى قدم، لقيناهم مازالو ما براوش... و هذاكا علاه، هوني في الصفحة، لما ننقلو بلاغ وزارة الصحة، نمشيو للزبدة ديراكت؛ و نقولولكم كيما آخر بلاغ انو عملنا 664 تحليل على حالات مشتبه فيها (و موش ديجا مريضة) لقينا زوز اصابات جديدة... هذا بالنسبة لفهمي انا كإنسان ناثق في بلاغات الوزارة.
هذا هو التفسير المنطقي لبلاغ وزارة الصحة خاطرنا طبعا نعتبروها مؤسسة مسؤولة و مستحيل تتمسخر على التوانسة،
لكن، لو لا قدر الله، تكون الوزارة مستقصدة تخريج بلاغات مبهمة، و انو جزء هام من التحاليل الي تعلن عليه يوميا يهم ناس ديجا مرضى، وقتها با خيبة المسعى في المصداقية، خاطر بلاغ بالطريقة هذي يصبح بلاغ مظلل على زوز واجهات:
اولا، عدد التحاليل الي يحدد مجهود الوزارة في تقصي الحالات الجديدة، يصبح عدد مظلل اذا فيه جزء هام يخص حالات قديمة
ثانيا، نسبة الاصابات الجديدة في عدد التحاليل اليومية، تصبح بدورها غالطة، و ما تعطي حتى فكرة على حقيقة تطور الوباء...
نتمنى صراحة تكون بلاغات وزارة الصحة كيما انا فسرتها، و الا يا خيبة المسعى.
و يا ليت مونو هكا الوزارة المفروض تقلنا قداش تحليل للناس الي ديجا مرضى و نتيجتهم، و قداش تحليل للحالات المشتبه فيها و نتيجتهم، هكا، نفهمو مجهود تقصي الحالات الجديدة و نفهمو حجم نسق انتشار الوباء في بلادنا. |
اليوم 664 تحليل
زوز اصابات جديدة.
ربي يحمي تونس |
يعني اش باش نقول....
حسبي الله ونعم الوكيل في من ينظر لتدمير تونس من طرف الجهلة دون ان يحرك ساكنا...
ناقص كان زرع الالغام و نشر قنّاصة
https://www.facebook.com/1041662062662072/posts/1534542490040691/
يهديكم ربي، اقتلوا قاتل الكلب، راهو عدم العقاب يأدي للخراب |
البلاد هذي، تشوف فيها احيانا مشهد يحطملك معنوياتك و يعملك اكتئاب حاد...
و تشوف فيها زادا انجازات تعبيلك قلبك بالفرحة و الفخر بيها و الامل في غدوا.
#تونس_تعيش
#تونس_تقاوم |
قصة قصيرة جدا من تنزانيا الشقيقة
في اجتماع مجلس ادارة شركة تنزانية شبه عمومية، كان من نقاط جدول أعمال المجلس، أخذ القرار بنشر استشارة في جريدة، و ذلك لاختيار مكتب دراسات، سيقوم بإنجاز مخطط أعمال جزء بسيط من مشروع كبير... و تبين بعد التثبت في الإجراءات القانونية و اللوائح، أن على الشركة... القيام أولا باستشارة اخرى، قصد اختيار الجريدة، التي ستقوم بنشر استشارة اختيار مكتب الدراسات...
سكرلي البرنامج سي علاء، نقصد في سي علاء متاع تنزانيا راهو
......
تذكير:
الى حد الان لم تقع اقالة اي من المسؤولين في زغوان و سليمان و حمام الشط و باجة و المجاز و مدنين.
#اقتلوا_قاتل_الكلب |
الى حدود البارح 16 افريل، السلطات الصينية قالت للعالم انو كورونا قتل 2579 بشر في مدينة ووهان منذ بدء الوباء
اليوم 17 افريل، السلطات الصينية قالت للعالم انو كورونا قتل 3869 في مدينة ووهان منذ بدء الوباء
بدون تعليق |
بالله حاجة اخرى تفكرتها في موضوع الجهويات، هات نبداو من الرّاس الساعة:
النواب، من واجبهم و من حقهم طرح مشاكل جهاتهم في المجلس (الامر مقنّن بأحد فصول النظام الداخلي في بالي)، نعاود، من حق النواب، و من واجبهم، و من حق ناخبيهم عليهم، انهم يطرحو المشاكل متاع جهاتهم في المجلس... لكن للاسف، في برشا حالات (ما نعممش) و في اطار الهوجة الشعبوية الانتخاباوية، نسمعو ديما الفاظ "احنا" و "مظلومين" و "مقهورين" و "منسيين" و غيرها من الالفاظ الي لما يسمعها من نايب و في التلفزة، تفذي عندو الحقد الجهوي حتى في لا وعيوو...
قلنا من واجبهم و من حقهم طرح مشاكل جهاتهم في المجلس، لكن، لاااااكن، ما فما حتى شي يجبر التلفزة العمومية على نقل العملية هذي للناس... فاش قام، امر ما يعنيش البلاد كاملة، يتعدى مباشر على الوطنية؟؟؟ علاااش؟ شنية الاضافة يعني... هي مشاكل فرعية، مهم طرحها في المجلس، و ايجاد حلول ليها، لكن بث النواب يحكيو عليها مباشرة في التلفزة، هو مجرد اشهار انتخابي ما يظيف شي للجهة و لا للبلاد.
#اوقفو_بث_المداخلات_الجهوية |
الي صاير الايامات هذي، هو درس للواعيين من ابناء هذا الشعب، و الي احيانا تهزهم الحمية الجهوية و العشائرية و المهنية و تخليهم يتبعو قاذورات تخدم على تقسيم البلاد و تقسيم الشعب.
هذا درس باش نفهموا ان الجهلة و جراثيم الحقد من ادمينات صفحات الشرّ المستتر بالوطنية، لما يصيحوا و ينشر في اخبار فتنة الجهوية و الانتماء الضيّق، راهم في الواقع يقتلوا فيكم انتوما يالي تصيحوا معاهم و اتبعوا في كلامهم و صفحاتهم القذرة... راكم اتّبعوا في كمشة جهلة قذرين ما يغزروش بعد من خشوماتهم الخامجة. راك اتبعوا اليوم على جيهتك، غدوا يشجع الناس اتدور عليك انت خاطرك ماكش ولد معتمديتو و الا حتى من عرشو... راك تحمى معاه اليوم خاطر ولد مهنتك رغم ظلموا و خطؤو، غدوة انت تمشي في العفس خاطر ظلموك مهنة اخرى...
العالم المتقدم، فهم عندو عشرات السنين، انو الجهوية و العروشية و المهنية، هي طريق سيارة نحو الفشل و الفقر و الخراب،... الوعي الجماعي لشعوبهم، في اغلبيتو الساحقة، يعتبر نفسو اقل من جرثومة اذا يتبع شخص او حزب او صفحة تدعو للجهوية او التفرقة... سبيطارات في جنوب فرنسا تتسابق لاحتظان مرضى باريس، المانيا سويسرا بلجيكيا يستقبلوا في مرضى فرنسا و ايطاليا... مرضى نيويورك موزعين على كل ولايات امريكا...
الوضع متاع القاذورات البشرية في مستشفى مدنين و في مقبرة مجاز الباب، هو وضع احقر البشر، الي اليوم يحكي على جيهتو، و غدوا يعفس على جارو و يتعدى اذا يظهرلو جهلو ان بالطريقة هذي يبعد في البلاء على دارو... لما مواطنين عاديين يعملوا هكا، مفهومة، هاذم البشر الي قلوبهم سوداء، الي مصنوعين من شر خام نقي... اضعف الايمان للبقية احتقارهم..
المرضى هاذم، يستغلوا مشاكل عشرات السنين لتغذية الحقد الجهوي و الفئوي، و يقدموا في الحل الساهل على النفوس الضعيفة و هو "كره الاخر"... يا توانسة، اقسم بالله، لن ينجو من الموت اي بيت في تونس اذا انت يالي تقرالي ما تتحركش و توعيش اونتوراجك، اذا ما يكونش رفض الجهوية و الفئوية مبدأ مقدس في حياتك تتحرك فوريا لتوعية كل من يمسّو، موش تعمل روحك ما سمعتش و تتعدى... يا قاذورات مستشفى مدنين و زغوان و مقبرة المجاز، قسما بالله بمنطقكم هذا، سيأتي الدور عليكم و ستشويكم نار الموت و ان طمأنتكم قلوب الشر الخام لديكم انكم هكذا تنجون.
المطالبة بتحسين الوضع امر محمود و مطلوب، المطالبة المتحضرة الديمقراطية السلمية، المطالبة الشرسة بديمومتها و تواصلها و ضجيجها، هي امر محمود... لكن تغليفها بالشر و الحقد الجهوي و الفئوي، هي اقصى درجات قذارة النفس البشرية، و هي خاصة اقصر طريق للخراب الجماعي الذي سيعصف اولا بناشري الحقد الجهوي و الفئوي و بمن يتّبعهم...
#اقتلوا_قاتل_الكلب |
صباح الخير
اقتلوا قاتل الكلب.
في عهد الجاهلية في شبه الجزيرة العربية، كانت قبيلة "حذيفة" مستقرة في مكان ما، و جات بجنبها قبيلة "عوانة" و هي قبيلة اكبر و اغنى... اهل قبيلة حذيفة اجتمعوا و خافوا من جيرانهم الجدد، شنوا يعملوا؟ شنوا يعملوا؟ في الاخير استقر الراي انهم ما يعملوا شي مادام ما ضرتهمش و بانقص مشاكل...
بعد مدة، واحد من قبيلة عوانة الي جات جديدة للمنطقة، قتل كلب متاع قبيلة حذيفة... عاد اجتمعوا كالعادة باش يشوفوا شنوا يعملوا، واحد منهم قام قال "اقتلوا قاتل الكلب"، هاجوا عليه البقية، قالولوا هذا رد غير معقول، بشر بكلب، تحل علينا في حرب زايدة، و بعد حديث طويل و نقاش، قرروا انو ما فما حتى داعي لتكبير للحكاية، في الاخير هو مجرد كلب... بعد مدة، واحد من قبيلة عوانة دخل بالابل متاعو في واحة تابعة لقبيلة حذيفة و عاثوا فيها فسادا... اجتمعوا الجماعة كيف كيف باش يشوفوا اش يعملوا في الاعتداء الجديد، قاملهم نفس السيد، قالهم "اقتلوا قاتل الكلب"، هاجوا عليه مرة اخرى، قالولوا تحب تهزنا لحرب و ما فماش داعي، و احنا لاباس.... بعد مدة، واحد من قبيلة عوانة فكّ الابل متاع واحد من قبيلة حذيفة... كالعادة اجتمعوا، و نفس السيناريو متاع صاحبنا "اقتلوا قاتل الكلب"، لكن المرة هذي و سمعوا كلاموا، و بعثوا شكون ترصّد قاتل الكلب، و قتلوا... من غدوا الصباح، قبيلة "عوانة" هزوا خيامهم و رحلوا من المنطقة....
الخلاصة:
- حل المجلس البلدي متاع سليمان و حمام الشط، و محاكمة رئيسيهما بتهمة التمرد و حث الناس على التمرد (ما نعرفش فما هالتهكة الحولة و الا لا في القانون 😁)، الي كانوا اول من خان تونس في حربها ضد كورونا
- اقالة المندوب الجهوي للصحة في ولاية زغوان و مدير مستشفى زغوان بسبب عدم اخذوا لقرارات تأديبية ضد المجموعة من العملة و الاطار شبه الطبي متاع مستشفى زغوان تلي خرجو في فايسبوك يهددوا بعدم استقبال مرضى من غير جهتهم
- حل المجلس البلدي بمجاز الباب، و اقلة معتمد المجاز و والي باجي و كل السلط الجهوية الادارية و الامنية بما فيهم النيابة العامة في الجهة (كيف كيف هوني نتجلطم عالقانون و ما نعرفش فما نيابة في كل ولاية و الا لا)، الي خلاو مجموعة جراثيم بشرية تعترض على دفن ضحية من ضحايا كورونا
- اقالة والي مدنين، و معتمد مدنين و المندوب الجهوي للصحة بمدنين و مدير مستفى مدنين، و فتح بحث جنائي ضد مجموعة الاطار شبه الطبي و كل من سيكشف عنه البحث من الي حاولوا قتل المريضة الجربية برفضهم استقبالها. و تقديم طلب شديد اللهجة الى المكتب التنفيذي لاتحادالشفل بحل تقابة المستشفى و الا تعتبر كل المنظمة منظمة تسعى لخراب تونس...
#اقتلوا_قاتل_الكلب |
اليوم 763 تحليل
42 اصابة جديدة
ربي يقدر الخير |
السلام عليكم
خرج المنشور الي يقرر اقتطاع اجرة يوم عمل على الأجراء خلال شهر افريل.
الاجراء هذا ما يهمش الاجراء الي اجرهم السنوي الصافي ما يفوتش 5 آلاف دينار سنويا.
الاموال باش تمشي حصريا لدعم قطاع الصحة العمومية.
شخصيا، موافق على هذا الإجراء خاطرنا تقريبا ما خدمناش من 20 مارس لليوم. و تم تأجيل دفع اقساط القروض، يعني نشوف عادي انو نهار يتقص علينا لدعم قطاع الصحة، بالنسبة طبعا للناس الي مؤسساتهم واصلت دفع اجورهم (البقية بطبيعتهم غير مشمولين اذا ما فماش اجر من اصلو في افريل).
المبدأ في عمليات دعم الميزانية كيما هذي، هو الاقتطاع على الجميع، سواء الي يخدم سواء الي ارتاح... تبقى في وضع متاع جرثومة قاتلة تدور، كنت نتمنى فقط، انو الاجراء هذا ما يمسش اعوان و اطارات الصحة العمومية الي في المستشفيات (فقط هؤلاء بين اعوان الصحة)، و لا اعوان الامن و الجيش الي يأمنو في الشوارع و الطرقات (فقط هؤلاء بين اعوان الامن و الجيش) و لا عمال النظافة في الشاحنات و المصبات (فقط هؤلاء). |
بالله بجااااه ربي نداء لكل الوزراء، اخطاونا من هاو فلان دشّن و هاو فلتان عرّض لطيارة معبية سلعة و هاو علّان عمل دورة في سوق الجملة... بجااااه ربي يزي، راهو ما يليقش بديمقراطية، مطلوب منكم العمل في مكاتبكم مع فرق عملكم،
votre devoir n'est pas de faire, mais de faire faire.
يهديكم شدو بيرواتكم، ياخي مالا شكون يخطط و يعطي في الاتجاه و يلقى في الحلول للمشاكل؟؟؟
و يا سيدي اذا هالفلكور في دمنا، خليونا من الفترة هذي، تتعدى كورونا و ارجعو للفولكلور، راهي التجمعات الي تصير بسبب هالاستعراضات اتعس من تجمعات البوسطة و مكتب العمدة |
ملاحظة للنقاش، ما هياش اقتصادية، و ما هياش عامّة، يعني مجرد نقطة تفصيلية بسيطة في ما يتعلق برفع الحجر التدريجي المستقبلي (ايا كان تاريخ بدايته):
ما رايكم في مرحلة اولى لو يتم اعادة الة الانتاج كلها لتعمل فقط ب50% من طاقتها. كيفاش؟
تقسيم العمل الى حصتين، نصف يعمل صباحا من الثمنية لنصف نهار و النصف الاخر مساءا من الساعتين للستة. مع حصر عمل المطاعم و المقاهي في l'emporté يعني حد ما يقعد، هز و امشي او اطلب يوصلولك. و الحفاظ على غلق المساجد و المسارح و السنما و الملاعب و اي مكان يصير فيه تجمع بشري.
عملية العمل ب50% هذي تسمح بزوز حوايج:
- اولا، تسمح بتباعد اكبر داخل اماكن العمل
- ثانيا، تقسم على اثنين عدد الي يركبو في وسائل النقل العمومي فرد وقت.
و طبعا هذا الكل مع الصرامة في فرض التباعد و توفير وسائل الوقاية من كمامات و جال و مع الابقاء على الناس الي تنجم تخدم عن بعد، في ديارهم
للنقاش، نفكر معاكم بصوت عالي. |
اليوم: 683 تحليل
33 حالة جديدة
ربي يحمي بلادنا |
تعقيبا على الستاتي السّابق: حجم مساهمة بعض الدّول في ميزانيّة المنظمة العالميّة لسنتي 2018 و2019 حسب قرار الجمعيّة العامّة للمنظمة:
الولايات المتّحدة: 22%
اليابان 9,7%
الصين: 7,9%
ألمانيا: 6,4%
فرنسا: 4,9%
بريطانيا 4,5%
إيطاليا 3,7%
روسيا 3,1%
كندا 2,9%
.
.
.
السعوديّة 1,15%
الجزائر 0,16%
مصر 0,15%
المغرب 0,05%
تونس 0,03%
الأردن 0,02% |
صباح الخير
ترامب يعلّق مساهمة الولايات المتحدة الأمريكية في تمويل منظمة الصحة العالمية بحجة انها اساءت إدارة ازمة وباء كورونا و تواطأت مع السلطات الصينية في اخفاء حجم الخراب الذي يخلّفه هذا الفيروس.
الولايات المتحدة الامريكية هي اكبر ممول لمنظمة الصحة العالمية. بين قرابة 200 دولة عضوة في المنظمة، الولايات المتحدة لوحدها توفر 17% من ميزانية المنظمة. التمويل هذا وصل 400 مليون دولار سنة 2019.
حقيقة سوء ادارة المنظمة للوباء بدأت تتأكد شيئا فشيئا (تذكروا بلاغاتها المتتالية طيلة كامل شهر جانفي و التي ترفض فيها اعتبار كورونا وباء يهدد العالم)، و حقيقة الخراب الناجم عن كذب السلطات الصينية كذلك (تذكروا قمعها و هرسلتها لكل الاطباء الصينيين الذي نبهوا من الكارثة).
لكن ما يفعله ترامب اخطر بكثير جدا، في هذا الوقت، امكانيات و خبرات المنظمة العالمية هي الملاذ الوحيد لمئات الملايين من البشر في الدول الفقيرة حول العالم. لما يكون رئيس شعبوي دون اي وازع انساني على رأس اكبر قوة في العالم، كل العالم يعاني بشكل او بآخر. |
على ما شفت تعاليق في الستاتي السابق، اكتشفت انو برشا توانسا ماشي في بالهم رواندا اغنى من تونس و ترتيبها اقتصاديا افضل منا و من الدول الغنية في العالم😁..
يعني لهالدرجة الماركيتنغ السياسي و بعض التجارب النموذجية الي يحكيو عليه بعض وسائل الاعلام، تنجم تصنع فكرة غالطة في ذهن الناس؟😲😲😲
الي يحب يفهم شكونهم اكثر البلدان في العالم فقرا، يدخل هوني:
https://donnees.banquemondiale.org/region/pays-les-moins-avances-classement-de-lonu?view=chart |
يا والله احوال😁، نتفرج في التاسعة توا، المذيعة و كرونيكارها بوعجيلة هابلين كيفاش صندوق النقد الدولي باش يخفض ديون 25 دولة، قالك كيفاش احنا ما دخلناش فيها، من تأخر على التفاوض و اذا تأخرنا هذي غلطة، و الأخرى ترد والله غريبة كيفاش احنا نخلصو في 11,7 مليار خدمة دين و ماناش معاهم....
هاي قائمة الدول :
والدول الـ25 التي ستستفيد من هذا الإجراء هي أفغانستان وبنين وبوركينا فاسو وجمهورية أفريقيا الوسطى وتشاد وجزر القمر والكونغو وجمهورية الكونغو الديمقراطية وغامبيا وغينيا وغينيا-بيساو وهايتي وليبيريا ومدغشقر وملاوي ومالي وموزمبيق ونيبال والنيجر ورواندا و"ساو تومي وبرينسيبي" وسيراليون وجزر سليمان وطاجيكستان وتوغو واليمن...
زعما يا رسول الله، كي قراو القائمة، ما حسّوش حتى شوية انو وضعهم لا علاقة بوضع تونس و لا وضع اي دولة اخرى في العالم؟ ما جاش لبالهم انو هذي اكيد مجموعة دول فقيرة جدا غالبا ما كل المنظمات العالمية تعمل معاهم اجراءات خاصة، و عملتلهم قبل نفس الحكاية.. يعني الحكاية لا فيها مفاوضات لا والو، و لا تأخر لا والو... هذي مجموعة الدول الكثر فقرا في العالم...
هاي زادت ختمتها ب"هذا يأكد انو التفاوض موش قاعد يصير....😁😁😁😁 |
وزير المالية التونسي في حديث مع شبكة بلومبارغ (شبكة اعلامية مختصة حصريا في الاقتصاد و المالية في العالم):
كلام الوزير:
- في حديثنا الاخير مع صندوق النقد الدولي، تقريبا تحدّثنا على تراجع المنتوج الداخلي الخام لتونس بحوالي 4% يسبب وباء كورونا... لكن بصراحة هذا مجرد تقييم اولي، في تونس كيما في العالم التكهن صعب و ممكن تكون الخسارة اكثر...
تعليقنا
يعني الانتاج الجديد متاع بلادنا في 2020 باش يكون اقل ب 4% من الانتاج الجديد الي عملناه في 2019، هذا نقص في الخيرات و الخدمات الي تدور في البلاد و في مستوى عيش التوانسة من جيهة، و من جيهة ثانية باش يأدي لتراجع موارد الدولة بحوالي 1200 مليون دينار، يا باش ينقصو من المصروف على الخدمات العمومية، يا باش نعوضوهم بديون جديدة)...
كلام الوزير:
- القرض الي اعطاهولنا صندوق النقد الدولي ب745 مليون دولار داخل في آلية التمويل السريع، و باش يكون موجه اساسا لمواجهة الاثار الصحية و الاجتماعية لوباء كورونا.
- تونس عندها عشرة سنين من الي عملت ثورتها، و من وقتها و احنا نعيشو في ديمقراطية و حريات سياسية و اجتماعية و جندرية و اعلامية كبيرة، لكن الثمن كان فادح على المستوى الاقتصادي، لكن انا ما نعتبروش ثمن ضائع، نعتبرو استثمار، و استثمار رابح... توا، مطلوب مننا نعملو ثورة على المستوى الاقتصادي، و لازمنا نعملو اصلاحات كبيرة، لكن ما عندناش حل، لازم نعملو اصلاحات لتغيير المنحى الاقتصادي الي ماشيين فيه
- باش ندخلو في مفاوضات جديدة مع صندوق النقد الدولي من أجل برنامج جديد سيقع اعتماده في الفترة القادمة، و انا شخصيا متفائل جدا بمسار هذه المفاوضات، خاطر عندنا برنامج اصلاحات جيد لتغيير وضع تونس اقتصاديا، و باش يعلن عليه رئيس الحكومة في الفترة القادمة.
- ما انجمش نقول توا شنوا الحوايج الي باش نعتمدو عليها لتنفيذ برنامجنا لثلاثة او اربعة سنوات القادمة، والي باش يعلن عليه رئيس الحكومة في الاسابيع القادمة، لكننا سنعتمد على جملة من الاجراءات الدافعة للاصلاح، منها اجراءات موجعة طبعا، لكنها باش تكون مجموعة من الاجراءات المتكاملة الي هدفها تغيير الثنية الي ماشيين فيها توا
المصدر في اول تعليق.
#شد_دارك
#تونس_تقاوم
#تونس_تعيش |
صباح النور
على اذاعة RTL الفرنسية، رئيس قسم الاستعجالي بمستشفى سان دني بفرنسا، البروفيسور Mathias Wargon : مستوى الأطباء من بعض الجنسيات الاجنبية أفضل منّا🇫🇷. و لما سألته المذيعة عن اي الدول تحديدا، اجابها: انا مثلا اعمل مع اطباء تونسيين🇹🇳🇹🇳🇹🇳🇹🇳، و مستواهم هو على الاقل مثل مستوى الأطباء الفرنسيين❤❤❤ (المرة هذي قال على الاقل مثل الفرنسيين، يعني حشم و برّه باش يعاود يقول افضل😁)..
#تونس_تعيش
يا توانسة رجاءا فيقوا بالكنز الي بين ايدينا، فيقوا بجودة تكوين اطبائنا و قفوا لهم و وفّوا التبجيل، اقسم بالله نحن نملك ما يبكي عليه غيرنا، فقط شجعوهم بالاحترام الواجب لعلمهم و بالفخر لعملهم... فلنتعلم الحفاظ على علمائنا، كي نكون دولة ذات شأن.
تونس تعيش |
اليوم: 526 تحليل
22 اصابة جديدة
ربي يحمي بلادنا |
نداء مرة اخرى، هااام جدا، نعاونو بلادنا:
العطلة الاستثنائية بالجمعة و مقابلها سبت و احد، فرصة كبيرة جدا باش نقصنا من فرص انتشار العدوى.
لكنو يخوّف من التجمعات مرة اخرى يوم الاثنين قدام مراكز البريد و مكاتب العمد:
نداء الى كل البلديات و كل عناصر المجتمع المدني في كل مكان من تراب الجمهورية. تجندوا مرة اخرى لتنظيم الناس، تجندوا مرة اخرى لتنظيم الناس بشكل شبه عسكري كان لزم. و عّيوهم، فهموهم انو الموت مصير كل تهاون، تجندوا مرة اخرى حفاظا على بلادكم و على جيهاتكم. و خاصة ضعوا انفسكم تحت امرة اجهزة الدولة و ساعدوهم على وضع اكثر المخططات امانا.
غلطنا مرة، ما نخليوش الغلط يتعاود على بلادنا.
#تونس_تقاوم
#تونس_تعيش |
بلاغ وزارتي الصحة و الصناعة للشركات الراغبة في تصنيع كمامات |
خرافة شخصية
قبل كي ندور في مساحات تجارية، كنت كي نمشي لكل منطقة منهم، عندي طريقة واحدة باش نقيم خروج السلعة الي مصنوعة في تونس، هي اني نشوف الrayon معبي برشا و الا ناقص مقارنة بالسلع المنافسة من برا... و للاسف ديما عندي شعور واحد، السلعة التونسية تخرج اقل... منطقة مواد التنظيف مثلا، و هوني باش نسمي زوز ماركات تونسية، judy و فنك... كنت نقول بيني و بين روحي، خسارة هاذم زوز من اقدم الشركات في تونس، و موش لاقيين ارواحهم كيما يلزم...
الحقيقة، في الفترة هذي، رب ضارة نافعة، فرحاااان بالارتفاع الصاروخي لمبيعات هالزوز شركات، و الي وصل احيانا سلعتهم مفقودة تماما من كثرة الطلب... هذا ليس الا مثال...
شنوا نحب نقول للمصنعين التوانسة سواء في مواد التنظيف، المواد الكهربائية، الصناعات الغذائية، او غيرهم:
حاليا، تكورو وحدكم في السوق، فرصة صعيب تتعاود، و نأكدلكم ماهياش باش تدوم، هذاكا سير الحياة، كورونا مصيرها تمشي على روحها، و فما زوز طرق لاغتنام الفرصة هذي:
- فما الي باش يشوفها كيما فرصة باش يعبي و انتهى الموضوع، يعني بيع قد ما تقدر، لا همك لا في جودة لا والو، حتى جودتك العادية ما عادش تعدل عليها، كعور و اعطي الاعور، المفيد بيع le max مادام الناس مضطرة تشري من عندك... هاذم ناس لا علاقة بالاعمال، مجرد قناصة فرص، ما يكبروش، خاطر في امخاخهم صغار، الفرص الحقيقية موش متاعهم، حدهم حد عطرية و عمرهم ما يوليو رجال اعمال فعلا، خاطرهم ابهم من انهم يشوفو حجم الفرصة الحقيقية الي قدامهم و افاق الكبر الي ينجمو يوصلولها في الفترة هذي... هاذم ناس باش يوريونا شنوا تنجم نتيجة التسكير و تركهم يرتعون دون منافسة، باش يذوقونا المرّار و نعيشو بالسيف مع المنتوجات الزبالة... هاذم ناس بهايم بكل ما تعني الكلمة من معنى، خاطرهم حمقى بتوقع انو ممكن التسكير برجع، وخاطرهم باستغلالهم للظرف بشكل سلبي، الحرفاء ما ينساوهالهمش، و لما يتوفر الخيار في السوق مرة اخرى، ماعادش يغزرو لمنتوجات الشركة الزبالة الي خانتهم
- و فما نوع اخر، الي يشوفو الفرصة الحقيقية، فرصة انهم اخيرا يفتكوا نهائيا اعداد مهولة من الحرفاء الي كانوا يشريو في البراني، فرصة يقويو في جودة منتوجاتهم باش يثبتوا لكل من يشري غيرهم انو كان يضيع في فلوسو حرام في حوايج اغلى، يعملو des promotions في الفترة هذي بالذات، باش يوريو انو المنتوج التونسي هو الي يدوم و انو المصنع التونسي يخدم للتوانسة و يبقالهم كان هو، هذي ناس باش تستغل المبيعات الكبيرة باش تقوي في اجراءات الجودة بشكل كبير، باش حتى بطلب مهول على سلعتها بحكم الندرة، ما يستسهلوش بيع السقاطة في ماركتهم، هذي ناس بالفعل باش تستغل الفرصة الي اعطاهالهم كورونا، و باش يبنيو شركات جبارة في المستقبل، و رقم معاملاتهم ما عاد يوقفو شي مستقبلا... هاذم المصنعين الي باش يبقاو في السوق، و باش يسكروه مستقبلا بفضل استراتيجيتهم الي تغزر لبعيد، و الي باش تقضي على اي امل لمنتوج اجنبي انو ينافسهم... هاذم ناس ما يخافوش من المنافسة نهار اخر، و يعرفو انو الحل الوحيد لازدهار شركاتهم هو انو الحريف يختار منتوجاتهم لقناعتو انها الافضل و موش خاطر ما عندوش غيرهم...
#استهلك_619 |
الصين:
سجن 1500 شخص بين وسيط و مصنع، قاموا بتدليس شهائد صلوحية كمامات و اختبارات كرورنا ثم تصديرهم (اخرهم 2 مليون كمامة غير صالحة للاستعمال استوردتهم بلجيكيا، و 1,3 مليون هولاندا، 640 الف اختبار اسبانيا و 300 الف اختبار تشيكيا).
فرنسا:
بعد شياع خبر السطو في المطار على شحنة كمامات موجهة لاحد جهات فرنسا (في فرنسا من حق المجالس الجهوية استيراد حاجياتها اذا عندها فلوس) من طرف سمسارة امريكان، و الخبر صادر عن مسؤولين جهويين فرنسيين بتصريحاتهم في وسائل اعلام فرنسية، تبين ان الواقع لا علاقة بما صرحوا به، الشحنة لم تكن في المطار اصلا، و لم تكن باسم الجهة الفرنسية اصلا، هي فقط صفقة خسروها لان الامركيين عرضوا سعرا افضل منهم بثلاثة مرات.
بصراحة، كان الله في عون الحكومة، بإمكانيات تونس، صعب المنافسة و التثبت في سوق شرسة كيما هذي.
ربي معانا. |
اليوم: 580 تحليل
14 اصابة جديدة
ربي يحمي بلادنا |
تبديل جو 😁:
في ولاية كولورادو الامريكية، يمنع القانون تجاوز مبلغ معيّن بالنسبة لما تجمعه الحكومة المحلية للولاية من أداءات و ضرائب من المواطنين (المبلغ الأقصى يحدد بعملية حسابية تاخذ في الاعتبار العامل الديمغرافي و نسبة نمو الاقتصاد المحلي بالولاية...)
عام 2014، في هذه الولاية وقع إلغاء تجريم بيع و استهلاك الزطلة مع فرض اداء يساوي 30% على هذا المنتوج.
النتيجة انو بنهاية 2014 حكومة الولاية حققت فائض مداخيل من الأداءات و الضرائب ب30 مليون دولار مقارنة بالمبلغ المسموح لها جمعه من المواطنين خلال سنة 2014. القانون المحلي للولاية يفرض على الحكومة انها تقسم الفائض بين المواطنين بالعدل و تطلع الحكاية حوالي 7 دولارات لكل مواطن :) و مواطني الولاية باش يعملو استفتاء و يقررو يا ترى يسترجعو فلوسهم و الا يخلوهم للحكومة باش تستثمرها في مشاريع و نفقات عمومية :)
يعني بقرار إلغاء التجريم، تخلقت مواطن شغل و جاو اكثر سياح و امتلأت خزينة الدولة و الأهم الأهم انو رئيس شرطة مدينة "دنفر" عاصمة الولاية، اعلن انخفاض معدلات الجريمة منذ عام :) |
اليوم: 562 تحليل
28 اصابة جديدة
ربي يحمي بلادنا |
بـــــــلاغ:
تعلم وزارة المالية ووزارة الصحّة أنّ جملة التبرّعات التي تم تنزيلها إلى غاية يوم 8 أفريل 2020 ب #الحساب_الجاري_البريدي_1818 المخصّص لمجابهة فيروس كورونا والذي تم وضعه تحت ذمّة المواطنين والمؤسسات قد بلغت ما قدره 81,115 م د.
كما تعلم الوزارتان أنّ عمليات التبرّع والتنزيل لا تزال جارية.
وتجدر الإشارة إلى أنه تم تحويل المبلغ بالكامل أي 81,115 م د إلى حساب أموال المشاركة عدد 6 المسمّى "#حساب_التوقّي_ومجابهة_الجوائح_الصحيّة" المحدث بوزارة الصحة بتاريخ 26 مارس 2020 للانطلاق في استعمال موارده والتي سيتم تخصيصها حصريّا لفائدة القطاع الصحّي و لمجابهة الجوائح الصحيّة دون غيرها.
وبهدف حوكمة وحسن التصرّف في موارد الصندوق، تم إحداث لجنة مكلّفة بالإشراف على التصرّف فيه وذلك بمقتضى قرار وزير الصحّة مؤرخ في 06 أفريل 2020، تتركب من ممثلين عن عدد من الهياكل الوزارية وعن الصيدلية المركزية للبلاد التونسية والاتحاد العام التونسي للشغل والاتحاد التونسي للصناعة والصناعات التقليدية.
وقد انطلقت اللجنة في أعمالها يوم الإربعاء 08 أفريل الفارط تحت إشراف السيد وزير الصحة لتحديد برنامج استعمالات الموارد المتوفّرة .
ملاحظة:
هذا الحساب ما فيهش كل تبرعات البنوك و الشركات المختلفة، باقي التبرعات ستلحق و ستكون ايضا موضوعة على ذمة الحكومة لمواجهة كل مظاهر الازمة. |
نداء مرة اخرى:
العطلة الاستثنائية غدوا و مقابلها سبت و احد، فرصة كبيرة جدا باش انقصو من فرص انتشار العدوى.
لكنو يخوّف من التجمعات مرة اخرى يوم الاثنين قدام مراكز البريد و مكاتب العمد:
نداء الى كل البلديات و كل عناصر المجتمع المدني في كل مكان من تراب الجمهورية. تجندوا مرة اخرى لتنظيم الناس، تجندوا مرة اخرى لتنظيم الناس بشكل شبه عسكري كان لزم. و عّيوهم، فهموهم انو الموت مصير كل تهاون، تجندوا مرة اخرى و ضعوا اكثر المخططات امانا حفاظا على بلادكم و على جيهاتكم. و خاصة ضعوا انفسكم تحت امرة اجهزة الدولة و ساعدوهم.
#تونس_تقاوم
#تونس_تعيش |
#تونس_تقاوم
#تونس_تعيش
الطيارة العسكرية الي جابت اليوم معدات طبية لامراض القلب (صفقة لا علاقة بكورونا و سابقة حكاية كورونا اصلا) من هونغ كونغ، جابت معاها زادا:
هبة من مواطن تونسي مقيم في الصين تتمثل في 14 آلة تنفس اصطناعي و30 حاقنة دواء و50 جهاز قيس حرارة عن بعد..
يعني هذا تونسي، يعيش في الصين، شراء المعدات، و قعد يكمبص، و يكلم، حتى لقى حل مع الطيارة هذي الي مشات لهونغ كونغ، باش وصل بعث لبلادو اجهزة لمقاومة كورونا...
#تونس_نحبوها
#ما_عندناش_غيرها
#تونس_تقاوم
#تونس_حية_مادامنا_نحبوها |
زيادات سعر الماء:
من 1 لتر الى 20 الف لتر استهلاك في الثلاثة شهور: لاااااا وجود لزيادة. مع الملاحظ انو 43% من العائلات التونسية موجودة في الشريحة هذي.
من 20 الف لتر الى 40 الف لتر استهلاك في الثلاثية: 0,17 مليم في سعر اللتر. هذا يعطي زيادة في القاتورة بين 6 و 7 دينارات في التريميستة. مع العلم انو الشريحة هذي فيها 30% من العائلات.
لا وجود لزيادة على الماء الفلاحي
الخلاصة: 73% من العائلات يا ما عندهاش زيادة يا زيادتها ما تفوتش دينارين و 500 مليم في الشهر. و لا وجود لزيادة على الماء الفلاحي.
الباقي، الزيادة قادرين يتحملوها دون اي مشكل بالنسبة ليها.
نستغرب في الناس الي من جيهة قوية في العويل حول توجيه الدعم لمستحقيه، و من جيهة ثانية تعيّط على زيادة ما تهمش 73% من العائلات.
معلومات أخرى:
الفرق بين معدل سعر بيع الماء للتوانسة من طرف الصوناد، و سعر كلفة معالجة و توصيل الماء للمنازل، هو... 412 مليم للمتر المكعب الواحد.
سعر الماء في المغرب = 4 مرات سعر الماء في تونس
الماء ما زادش توا عندو عشرة سنين، بينما كل باقي المصاريف الي تدخل في كلفتو زادت، طاقة، اجور، مواد كيميائية...
عام 2019 فقط، الصوناد خسرت 320 مليون دينار. عام 2017 خسرت 250 مليون دينار. هذا ادى الى شبه انهيار للشركة، و عدم قدرتها علىمواصلة النشاط، و عدم خلاص مزوديها ما ادى الى افلاس بعضها؛ و ما ينبئ بانهيار كل المنظومة الاقتصادية للماء في تونس...
المصدر: وزير الفلاحة التونسي.
ملاحظة: موافق تماما و مصدق ومقتنع بما قاله بحكم اني كنت منذ عشرة سنوات لتالي احد اطارات الصوناد. و الي قاله، هو تفاقم لوضعية اصلا كانت موجودة.
لكن:
كل هذا موافقين عليه، بشرط، ان الوزارة تنشر للعموم القوائم المالية المفصلة و تقارير مراقبي حسابات الصوناد (و لكل الشركات العمومية على فكرة) بإعتبارها مؤسسة على ملك الشعب التونسي. و خاصة، خااااااااااصة نشر تقارير رسالة الرقابة الداخلية الي يعملوها الخبراء المحاسبين الي فيها جملة المشاكل المتعلقة بحسن التصرف و الحفاظ على املاك الشركة و تخلينا خاصةنعرفو سبب ارتفاع الكلفة لهالدرجة
و نعاود، هذا طلب يهم كل المؤسسات العمومية، الي من حق التوانسة يعرفو شنية مشاكلها |
اليوم: 674 تحليل
15 اصابة جديدة
يا ربي تحمي تونس
ربي يستر من نتائج الاستهتار بالحجر الي صار في الايامات الي فاتت و الي نتائجو تظهر في العشرة ايام الجاية
#شد_دارك |
السلام عليكم:
تنبيه يا توانسة:
تونس تستعد لتصنيع كمامات قابلة لاعادة الاستعمال و بيعها للمواطنين على نطاق واسع بأسعار في المتتاول...
الصيدلية المركزية و مجموعة من علماء الطب التونسيين في مختلف الاختصاصات وضعوا كراس شروط حتى تكون الكمامات مطابقة للمواصفات الصحية العالمية.
و المصنعين لازمهم يقدمو منتوجهم للاختبار و التأكد من صلاحية منتوجهم قبل ان يتم شراءها منهم من الصيدلية المركزية، التي ستقوم بتوزيعها على موزعي الادوية بالجملة و من ثمّ لكامل صيدليات الجمهورية، حيث ستباع للمواطن بكلفة شرائها من المصنعين، يعني موزعي الادوية و الصيدليات اتفقوا مع الصيدلية المركزية على بيعها بسعر الكلفة من عند الصيدلية المركزية و دون ربح ليهم او ليها.
هوني يا توانسة باش انبّهكم من زوز حالات باش تشوفوهم:
- اولا، بعض المصنعين الي ما يستجيبوش للمواصفات التقنية و الصحية و ما يتحصلوش على صفقة التصنيع، هاذم، باش يقيموا القيامة بالنواح و موش عجب يجندو وسائل اعلام و سياسيين و صفحات الشر باش يوسخو لجنة الترخيص و يألبو الراي العام على وزارة الصحة، و باش يلقاو اذان تسمعهم من المواطنين البسطاء، خاطر لوبانة "الناس تموت، و احنا مصانعنا قادرة، و الحكومة تعطل" تلقى اذان صاغية عند المواطن الي ما يلقاش كمامة
- ثانيا، صغار المستثمرين او البعض الي حلّين غاراج تحت حيط، والي ما يحصلوش على الترخيص بسبب عدم مطابقة منتوجهم، كيف كيف باش يبكيو في الاعلام و في صفحات الشر الي تلوج على اي كذبة لتدمير الدولة، اما هاذم باش يلعبو على لوبانة الزواليزم، و تكسير مقاذف الشباب المبدع، و هاك العفن الشعبوي...
الكمامات يا توانسة راهي موش مجرد لجام على الفم، فيها مواصفات باش تحميكم و تحمي اهلكم، و الا فالمواطن عبارة طيش فلوسو في البحر و حط لجام على وجهو...
و لذا، نصيحة صادقة يا توانسة، الي يحب ينتج و يبيع كمامات للصيدلية المركزية التونسية، يا يحصل على الترخيص و يصنّع حاجة مطابقة للمواصفات تحمي المواطن، يا يمشي يقلب جهو بعيد على تونس و شعبها، احتقروهم و احتقروا اي وسيلة او صفحة او سياسي يساندهم. |
#الخير_ما_يوفاش
#تونس_نحبوها
#خاطر_بلا_بيها_نضيعو
منقول عن صفحة الصحفي بجوهرة اف ام، معز حريزي:
ريتهم البنات الي في التصويرة هاذم هوما سجينات في سجن النساء بمنوبة....منذ بداية الازمة اطوعوا على طيب خاطر لخياطة كمامات لدعم جهود الدولة في مجابهة الوباء ونجحوا باش صنعوا عشارات الاف الكمامات الي تم التبرع بيها لمستشفيات ومراكز حماية مدنية ومراكز امنية الخ .....يخدموا في النهار لاكثر من 10 ساعات بشكل تطوعي لا طلبو فلوس ولا طلبو بمنحة ولا طلبو مقابل...البارح في قناة التاسعة سجينة منهم سالوها قلتلهم مانيش عاملة مزية على بلادي وهذا واجب علينا الكل باش ناقفوا مع بعضنا....الانسان في الحياة يغلط ويعمل زلات ...لكن البنات هاذم وطنيات والحبس شدة وهوما في شدة ...لكنهم حبو ياقفوا لتونس في شدتها بلي يقدروا عليه...توفى الشدة والوباء وانا شخصيا باش نطلق حملة نطلب من الدولة تسامح الي احكامو خفيفة فيهم وتخفف على احكامو كبيرة وتنظر ليهم بعيد الرحمة ...
رغم قلة وعي الكثير من المواطنين واستهتارهم الا انو في البلاد هاذي ديما تشوف ناس سلوكها ارجعلك الامل في انو فما ما يتصلح .
معز حريزي.
#تونس_تقاوم |
Subsets and Splits
No community queries yet
The top public SQL queries from the community will appear here once available.